- Rɔmɛn
- ←
- 15
- →

15
-Kaa -wɛɛ 'nan -kaa drɛ Zozi si drɛnɔn 'a
1 -Kaa nɛn -kaa -tɔa 'nan, fɛ -tʋ 'ka min “tri 'tɔa Bali 'lɛ “fo “dɩɛ, -kaa “bʋɩ Zozinɔn nɛn wa'a 'wɩ zɩɛ -a tɔa “le -cee 'wɩ 'zʋ dɩɛ, o -nan wɩ 'e 'kɔn -kaa man. Te -kaa -wɛɛ 'nan 'wɩ nɛn e 'sɔ -cɛɛ bɛ -a da nɛn -kaa 'ta wʋla dɩ! 2 'Pian 'wɩ nɛn e “sɔa -kaa “bʋɩ Zozizan lɛ, ɛn yaa “koe -tɔa 'e da 'ta wʋdɩ -a Zozi -sru “bɛ, -a 'bɔ nɛn -kaa -wɛɛ!
3 Fɛ -le “wɛan nɛn an 'wɩ zɩɛ -a 'vɩ bɛ, -yɛɛ cɩ 'nan Crizi 'ka -a -wɛɛlɛ 'nan 'wɩ nɛn e 'sɔ 'e 'bɔ lɛ bɛ, -nyrɛn 'e dra dɩ. 'Pian 'wɩ nɛn 'e 'crɛn -tɛdɩ Bali -le 'fluba 'ji bɛ, -a ta wɩ 'bɛ 'bɔ “man. Kɔɔ e ya 'e 'crɛn -tɛdɩ 'nan:
«”Srɔn pɛɛnɔn nɛn
minnun -a wo 'i 'bɔ Bali lɛ bɛ,
'an lɛ nɛn waa 'wʋ.»
4 'Wɩ pɛɛnɔn nɛn 'e 'crɛn -tɛdɩ Bali -le 'fluba 'ji bɛ, minnun -a crɛn -tɛ 'nan -e 'e 'wɩ “paa -kaa 'ji. Bali wei zɩɛ e -pɔan 'sɔdɩ “paaman -kaa 'ji, ɛn e -kaa “koe -tɔa -kaa da, 'nan -e -kaa 'bli 'e 'fʋ Bali lɛ.
5 Bali nɛn e -pɔan 'sɔdɩ -nɔan “min lɛ bɛ, ɛn e min “koe -tɔa 'e da bɛ, maan trʋ “baa 'nan, 'e -pɔan -tʋwli “nɔn 'cɛɛ. 'E drɛ zɩɛ -e 'ka drɛ Zozi Crizi si drɛnɔn 'a. 6 -A -nan nɛn -pɔan -tʋwli “a 'lee wei -tʋwli “a bɛ, ka -taa Bali nɛn -kaa san Zozi Crizi “tɩ “a bɛ, -a 'tɔ drɛlɛ -dan.
7 -Yee “wɛan te 'ka cin drɛ 'ka 'pɛla koda dɩ! 'Pian 'ka cin 'kun 'ka 'pɛ “fli “a, “le Crizi 'ka 'kun bɛ -yee 'wɩ 'zʋ. -Te ka ya 'wɩ zɩɛ -a drɛnan bɛ, Bali 'tɔ dra -dan. 8 Maan -cin -tɔa 'ka 'ji 'nan, Crizi -ta 'trɛda, ɛn e Izraɛl 'nɔn 'su. Yaa drɛ zɩɛ 'nan -e minnun 'o -tɔ 'nan, -te Bali 'wɩ 'tʋ 'vɩ bɛ e 'ta wʋla “da. 'Wɩnun nɛn Bali 'bɔ 'tɔ “da 'kʋ tranun lɛ bɛ, Crizi -ta -a 'lɛ sɔɔlɛ. 9 Ɛn e -ta 'nan, -e minnun nɛn o 'ka Zuif 'nɔn 'a dɩɛ, 'o Bali 'tɔ -dan vɩ -yee o nyrinda 'sidɩ man. 'Wɩ 'bɔ zɩɛ e ya 'e 'crɛn -tɛdɩ 'e 'cɛn Bali -le 'fluba 'ji. Kɔɔ e ya 'e 'crɛn -tɛdɩ 'nan:
«'Wɩ nɛn yia drɛ bɛ
-yee “wɛan mɛin 'tɔ ve
'lɛglɔn 'tʋdʋ pɛɛnɔn 'ji,
ɛn mɛin 'tɔ -fɔa “dre “a.»
10 Ɛn e ya 'e 'crɛn -tɛdɩ “nyian 'nan:
«Kaa nɛn ka 'ka Zuif 'nɔn 'a dɩɛ,
'ka 'ci 'e “nran
'ka 'vale Bali -le minnun -a.»
11 Ɛn e ya 'e 'crɛn -tɛdɩ “nyian 'nan:
«Kaa nɛn ka 'ka Zuif 'nɔn 'a dɩɛ,
'ka pɛɛnɔn 'ka Bali 'tɔ drɛ -dan.
Ɛn 'ka Bali 'tɔ bɔ “dre “a!»
12 Ɛn Bali 'lewei vɩzan Ezai nɛn 'li bɛ, “e 'vɩ “nyian 'nan:
«Jese kluda min -tʋ -taa “talɛ.
-Yɛɛ -taa “mingɔnnɛn -blɩlɛ minnun nɛn
o 'ka Zuif 'nɔn 'a dɩɛ o da.
Ɛn o 'bli -taa “fʋlɛ -yrɛ.»
13 Bali nɛn 'ka 'bli a -yrɛ 'nan e -kaa “sia 'wɩ 'ji bɛ, maan trʋ “baa 'nan, 'e ci “nrandɩ 'lee -fʋdɩ -trɔɔ -nɔn 'cɛɛ 'cee yi -tɛradɩ Zozi da -ji. Bali 'e 'wɩ zɩɛ -a drɛ, -e -yee lei 'saun 'le 'plɛblɛ 'e 'ka 'bli 'fʋ -yrɛ 'kpa tɩglɩ.
Pɔl 'yee 'ta wʋdɩ 'wɩnun 'vɩ
14 'An “bʋɩ Zozinɔn, maan -tɔa 'nan, ka 'wɩ “yi “dra 'ka cin lɛ “fo. Ɛn 'wɩ nɛn e cɩ “le 'ka -tɔ bɛ, kaa -tɔa 'e 'ciɩla “da. Ɛn “nyian bɛ, maan -tɔa 'nan 'ka 'pɛ “sɔa 'wɩ 'padɩ -a “va 'ka cin lɛ. 15 'Pian 'wɩnun nɛn kaa -tɔa 'va bɛ -a -cin -tɔdɩ 'ka 'ji 'le “wɛan nɛn an 'fluba 'gʋɛ -a crɛn -tɛ 'cɛɛ. Ma'an 'wɩ 'tʋ yɔɔlɛ 'ka man “fo “dɩ. Kɔɔ Bali -a -pɛba 'wʋ 'an 'lɔ, 16 'nan 'an drɛ Zozi Crizi -le 'pasiazan -a minnun nɛn o 'ka Zuif 'nɔn 'a dɩɛ o va. An ya “le Bali -panzan -le 'wɩ 'zʋ Bali -le 'wɩ 'nɔnnɔn vɩdɩ -a minnun zɩɛ -wlɛ. Maan dra zɩɛ 'nan -e minnun 'bɔ nɛn o 'ka Zuif 'nɔn 'a dɩɛ, 'o 'kɔn “le 'nan 'sraga bʋvɛ nɛn e “sɔa Bali lɛ bɛ -yee 'wɩ 'zʋ. O “sɔa Bali lɛ, kɔɔ Bali lei 'saun 'bɔ 'bɛ o dra Bali -le vɛ -a “fo.
17 'Wɩ pɛɛnɔn nɛn Zozi Crizi ciɩla 'an 'va ɛn yaa drɛ zɩɛ, -yɛɛ cɩ 'mɛn ci “nran wɩ -dan a Bali 'lɛ. 18 Kɔɔ an 'ka “vale 'an 'wɩ 'tʋ ve, -te e 'ka 'wɩ nɛn Zozi Crizi ciɩla 'an 'va ɛn yaa drɛ bɛ -a dɩ. E ciɩla 'an 'va, ɛn minnun nɛn o 'ka Zuif 'nɔn 'a dɩɛ, o -sɔɔnladɩ 'sia Bali -sru. E ciɩla 'an 'lewei 'va, ɛn yaa drɛ. E ciɩla 'an drɛ wɩnun va, ɛn yaa drɛ. 19 Yaa drɛ 'lɛbo “fɔ wɩnun drɛdɩ -a, ɛn yaa drɛ Bali lei 'saun 'le 'plɛblɛ 'a. -Yee “wɛan an kɔla Zozi Crizi -le 'wɩ 'nɔnnɔn fuiladɩ -a “man 'lɛglɔn “kaga “ji. Maan 'sia Zeruzalɛm, -trilii ɛn e 'bɔ 'lɛglɔn nɛn waa laabo Iliri bɛ -a -ji. 20 'Pian maan wɛɛ 'nan, 'an Zozi Crizi -le 'wɩ 'nɔnnɔn ve fɛnan nɛn wa'a Zozi 'le 'wɩ manlɛ tian “fo “dɩɛ, -a -nan. Maan drɛ zɩɛ 'nan -e 'an vɩlɛ 'an drɛ 'kɔn 'tɔzan -a 'kɔn 'pʋ nɛn min pee -a -fɔ 'trɛ 'ji 'va bɛ -a da dɩ. 21 'Wɩ nɛn 'e 'crɛn -tɛdɩ Bali -le 'fluba 'ji 'e 'cɛn bɛ, -a da wɩ nɛn maan drɛ. Kɔɔ e ya 'e 'crɛn -tɛdɩ 'nan:
«Minnun nɛn
wa'a -yee 'wɩ vɩlɛ -wlɛ “dɩɛ,
o -taa -a -tɔlɛ.
'Wɩ 'kpa minnun nɛn
wa'a tian -yee 'wɩ manlɛ dɩɛ,
o -taa -a manlɛ.»
22 'Wɩ zɩɛ -a drɛdɩ -le “wɛan nɛn ma'an tian 'an 'wulo da yɩlɛ -e 'an 'lʋ 'ka 'va dɩ. 23 'Pian 'bɛ nɛn 'gʋɛ, 'mɛn 'nyranman -nyan 'lɛglɔnnun zɩɛ -a -ji. -Yee “wɛan an -kɔlaman 'lʋdɩ -a “mɛn 'ka 'va, kɔɔ -a -nan lɛ “kaga 'bɔ te -a -cin a 'an 'ji 'nan 'an “lo 'ka 'va. 24 An ya “vale 'an dra tʋ nɛn an -ko Espanyɛn bɛ -a man. -A -cin a 'an 'ji 'nan “mɛɛn vɩnan 'an 'ko bɛ, 'an 'ciɩla 'ka 'va. An ya “vale -kaa tʋ -mie drɛ 'e cin va -e 'an 'ci 'e “nran. “Bɛ -sru “mɛɛn vɩnan 'an 'ko bɛ, cɛɛ -tɔa 'an 'wlu 'mɛn -kʋdɩ -ji.
25 'Pian 'bɛ 'bɔ nɛn 'gʋɛ, an “ta -ko “yi “drɛlɛ Bali -le minnun nɛn Zeruzalɛm bɛ -wlɛ. 26 Fɛ -le “wɛan an “ta -ko -nan nun bɛ, Zozinɔn nɛn Masedɔa 'lɛglɔn 'ji bɛ 'lee Akai 'lɛglɔn 'ji bɛ, o “lala 'bɔ 'e cin man 'nan -e 'o “yi “drɛ 'yalɛ -tɛnɔn nɛn Zeruzalɛm -leglizi -ji bɛ -wlɛ. 27 O 'wɩ zɩɛ -a drɛ 'o 'bɔ 'ci 'sɔ 'a. 'Pian -a tɩglɩ da bɛ, fiɛn nɛn o cɩ -a bɔlanan. Fɛ -le “wɛan nɛn an 'wɩ zɩɛ -a 'vɩ bɛ, -yɛɛ cɩ 'nan, Zozinɔn nɛn o 'ka Zuif 'nɔn 'a dɩɛ, -a -nɔan da nɛn -e 'o 'pa Zuif 'nɔn nɛn o drɛ Zozinɔn 'a bɛ o va. Kɔɔ Bali -le “yi “nɛn yaa drɛ Zuif 'nɔn zɩɛ -wlɛ “bɛ, wa'a 'tʋɩlɛ 'o 'saza -le vɛ -a dɩ, 'pian o minnun nɛn o 'ka Zuif 'nɔn 'a dɩɛ -wee “nɔn. 28 -Te an cɛɛn 'wɩ zɩɛ -a drɛdɩ man, ɛn fɛnun nɛn kɔ 'an -nɔn -wlɛ “bɛ, maan -nɔn bɛ, te an “ta -ko Espanyɛn. An -ciala 'ka 'va -e 'an 'kʋ. 29 Maan -tɔa 'nan, -te an 'bɔla 'ka 'va nun bɛ, Zozi Crizi -fɛa ve -kaa man 'e -ciala “da.
30 'An “bʋɩ Zozinɔn, Zozi Crizi 'bɛ cɩ -kaa san -a -le “wɛan, ɛn Bali lei 'saun -kaa ye “yi “le “wɛan bɛ, an toba -fɔa 'cɛɛ 'nan, 'ka 'pa 'an 'va Bali trʋ 'badɩ -a 'mɛn 'wɩ man. 31 'Ka Bali trʋ 'ba 'nan, Zuif 'nɔn nɛn Zude 'lɛglɔn 'ji ɛn wa'a yi tɛala Zozi Crizi da dɩɛ, te 'waan 'man yɩ dɩ. Ɛn 'ka Bali trʋ 'ba “nyian 'nan, “yi “nɛn waa -nɔn 'mɛn 'nan 'an 'kʋ -a Zeruzalɛm Zozinɔn lɛ bɛ, 'o 'kun 'o 'pɛ “fli “a. 32 'Ka drɛ zɩɛ 'nan, -te an cɛɛn 'wɩ pɛɛnɔn zɩɛ -a drɛdɩ man, ɛn e ya Bali 'bɔ ci 'sɔ 'a bɛ, -e 'an -kɔla 'lʋdɩ -a 'ka 'va ci “nrandɩ -a. -A -nan nɛn -kaa “flian 'e cin da fɔɔnɔn.
33 Bali nɛn e -fʋdɩ -trɔɔ -nɔan “min lɛ bɛ, 'e 'kɔn 'ka pɛɛnɔn 'va. Amɛn!

- Rɔmɛn
- ←
- 15
- →

© 1999 WBT