- Mark
- ←
- 5
- →

5
Zozi min -tʋ nɛn -yʋ -wlidɩ “cɩ -a -sru “bɛ -a beli
(Mt 8.28-34; Lk 8.26-39)
1 Zozi 'lee 'e -srunɔn 'bɔla Galile 'yi -sru Geraze 'nɔn 'le 'lɛglɔn 'ji. 2 Zɩ Zozi sɔɔnla -klʋ -ji bɛ, min -tʋ 'si min wʋnan zia, ɛn e -ta -a 'lɛ. -Yʋ -wlidɩ “a min zɩɛ -a -sru. 3 Min wʋnan nɛn e -nyɛanla. Min -tʋ 'ka 'kɔlaman -a -yrɩdɩ -a dɩ. -Te -bulalɛ baa nɛn oo, wa'a 'kɔlaman dɩ. 4 Waa cɛinnun 'lee -a -pɛnun yrɩ -bulalɛ baa 'e 'pa -a “kaga, te yaa “cɛɛnman 'e man. Min -tʋ 'plɛblɛ 'ka 'cia “da 'lɔɔ -e -a -pɛ 'e 'sɔ -a pladɩ -a dɩ. 5 Bodrun funnin, e -cia “min wʋnan 'lee pɔnnun da -paandɩ -a 'plɛblɛ, te 'e 'man 'kɔlɛ bʋʋman -kɔlɛ -a.
6 Zɩ e Zozi 'yɩ 'kɔɔbli bɛ, e -ta flan -a, ɛn 'e “po sɔɔnla “wlu. 7 -A -nan nɛn e paan 'plɛblɛ, ɛn yaa 'vɩ Zozi lɛ 'nan: «Zozi, 'yie -mɛ “wɩ nɛn 'an man? Bali nɛn min ta lou “bɛ, -a -pɩ nɛn yia. Bali 'tɔ 'ji bɛ, te 'i 'tɛ 'pa 'an da dɩ!» 8 Zozi -a 'vɩ -yrɛ 'nan, 'e 'si min zɩɛ -a -sru, -yee “wɛan nɛn e 'wɩ zɩɛ -a 'vɩ. 9 Ɛn Zozi -a laabʋ -yrɔ 'nan: «'I 'tɔ nɛn 'nɔn?»
E 'nan Zozi lɛ 'nan: «'An 'tɔ nɛn -kuli 'pa 'tʋ, kɔɔ kʋ ya min 'gʋɛ -a -sru “kaga.» 10 Ɛn e toba -fɔdɩ 'sia Zozi lɛ 'nan, te 'e 'o 'pin 'lɛglɔn zɩɛ -a -ji dɩ.
11 Tʋ zɩɛ -a wlu bɛ, te 'sru 'pa 'tʋ a 'e 'blɩnan o “srɔn “pɔn -tʋ da. 12 Ɛn -yʋnun -a 'vɩ Zozi lɛ 'nan: «'I yra 'si! 'I 'kʋ 'pa 'sia 'srunun 'labɛ o va -e 'kʋ 'fɔ o -sru!» 13 Zozi 'si -nɔn -wlɛ. -A -nan nɛn -yʋ -wlidɩnun 'si min zɩɛ -a -sru, ɛn o -kʋ -fɔlɛ 'srunun -sru. O flan 'sia pɔn 'sɛan man zia, te o -sɛan 'yia, ɛn o pɛɛnɔn kaa. O ya 'sru -kpi “fli.
14 Zɩ 'sru -sru “pinnɔn 'wɩ zɩɛ -a -nan 'yɩ bɛ, o -tɛ -ji flan -a, ɛn o -kʋ 'fla 'lee fei -paannun da. 'Wɩ nɛn e drɛ bɛ, waa -nan 'sinan 'pa. Minnun -kʋ 'wɩ zɩɛ -a -nan yɩlɛ. 15 Zɩ o 'bɔ Zozi man bɛ, ɛn o min nɛn blɔgɔ -yʋ “kaga “cɩ -a -sru “bɛ, -a 'yɩ. E ya 'e -nyrandɩ 'e 'ta le sɔ -a, te -a ta 'si. 'Wɩ zɩɛ e o cɛɛn nyɛn -a. 16 Minnun nɛn o cɩ -nan ɛn Zozi min zɩɛ -a beli bɛ, 'wɩ nɛn e drɛ bɛ waa -nan 'sinan 'pa -wlɛ. Ɛn 'wɩ nɛn e 'bɔ 'srunun man bɛ, waa -nan 'sinan 'pa “nyian. 17 -A -nan nɛn o toba -fɔdɩ 'sia Zozi lɛ 'nan, 'e 'si 'wee 'lɛglɔn 'ji.
18 Zɩ Zozi “ta -fɔa “klʋ -ji bɛ, ɛn min nɛn yaa beli bɛ, e 'nan Zozi lɛ 'nan: «'I yra si, 'kʋɛ 'ko 'yia!» 19 Zozi 'ka 'wɩlɛ “man “dɩ. 'Pian “e 'nan -yrɛ 'nan: «'I 'kʋ 'yie “kɔnnɛn 'i 'mangulinun va! 'Wɩ pɛɛnɔn nɛn Minsan -a drɛ 'yiɛ bɛ, 'i 'sinan 'pa -wlɛ! Ɛn 'i nyrinda nɛn e -sɛn Minsan da bɛ, 'i 'sinan 'pa -wlɛ!» 20 Min zɩɛ e -kʋ, ɛn 'wɩ pɛɛnɔn nɛn Zozi -a drɛ -yrɛ “bɛ, yaa -nan 'sinan 'padɩ 'sia 'lɛglɔn nɛn, waa laabʋ 'Fla 'fu bɛ -a -ji. Minnun pɛɛnɔn nɛn o 'wɩ zɩɛ -a 'man bɛ, o 'lɛbo “fɔ.
Zozi Zairus 'lu 'lee lɩ -tʋ beli
(Mt 9.18-26; Lk 8.40-56)
21 Zozi 'fɔ -klʋ -ji, ɛn e 'li 'e da Galile 'e “pa 'ji. Minnun 'o cin 'yɩ “man “kaga, te e ya tian 'yi 'plo da. 22 -A -nan nɛn cin yɩ 'kɔn 'tazan -tʋ nɛn waa laabo Zairus bɛ, e -ta. Zɩ e Zozi 'yɩ bɛ, e -tria “wlu, 23 ɛn e 'nan -yrɛ 'nan: «'I yra 'si! 'I 'pa 'an 'va “nyiandʋ! 'An 'lu cɛɛn 'e yiɛ 'lɛ wʋdɩ man. 'I yra 'si, 'i 'ta 'i 'pɛ 'pla “da, -e 'e 'beli!»
24 Ɛn Zozi sɔɔnla -a -sru, te min -a -mɛan “man -pɛ pɛɛnɔn da.
25 Min “kaga zɩɛ o yei “bɛ, lɩ -tʋ a -nan, -cɛ a “man. -Cɛ zɩɛ e nyɛn -sɛanla “man, -a -nan lɛ -fuda “fli 'bɔ. 26 'E yra 'yɩ -kʋdɩ -dɔdrɔ “kaga 'va 'le “wɛan, ɛn e 'yee “lala pɛɛnɔn srɛ. 'Pian -yee -cɛ fa 'ka drɛlɛ “yi “dɩ, te e -ko 'padɩ -a “da. 27 E Zozi 'le 'wɩ 'man, -yee “wɛan e wla min “kaga zɩɛ o yei. E pli Zozi man 'e koda zia, ɛn e klɛ -yee sɔ man. 28 Yaa nrɔn 'e 'ji 'nan, -te 'e 'pɛ klɛ 'e “tun -yee sɔ man bɛ, 'e “belia. 29 'Nun tɔɔn nyɛn -srandɩ “man 'le 'tɔ, ɛn yaa -kɔnnɛn 'yɩ 'nan 'e beli.
30 Zozi -a -tɔ 'nan, 'plɛblɛ 'tʋ 'bɔla 'e 'ji. -A -nan nɛn 'e 'man lila minnun da, ɛn yaa laabʋ 'nan: «-Tɩɛ klɛ 'an 'man sɔ man?»
31 -A -srunɔn -a 'vɩ -yrɛ 'nan: «”Wuo! Minnun 'i -mɛan “man -pɛ pɛɛnɔn da bɛ, -e 'i laabʋ 'nan, -tɩɛ klɛ 'i man?»
32 Zozi 'e yiɛ 'tɔdɩ 'sia 'e man 'nan -e 'e min nɛn e klɛ 'e man bɛ -a yɩ. 33 -A -nan nɛn lɩ zɩɛ, e -ta nyɔɔndɩ -a. Nyɛn a cɛɛn, kɔɔ 'wɩ nɛn e drɛ -yrɛ “bɛ yaa -tɔa 'e 'bɔ 'a. E “po sɔɔn Zozi 'wlu, ɛn e 'wɩ pɛɛnɔn 'vɩ -yrɛ. 34 Zozi “e 'nan -yrɛ 'nan: «An 'lu, i yi -tɛra 'an da, -yee “wɛan nɛn i beli. 'I 'kʋ -trɔɔ! 'Yie -cɛ 'si 'i man.»
35 Zozi 'fʋ 'wɩ zɩɛ -a tin 'banan, ɛn Zairus -le “kɔnnɛn 'pa 'sianɔn 'ta -a vɩlɛ Zairus lɛ 'nan: «'I 'lu 'ka 'va. Te 'i Bali -le 'wɩ “paazan “koe “nyan “nyian dɩ!»
36 Zozi 'wɩ zɩɛ -a 'man. E 'nan Zairus lɛ 'nan: «Te 'i “klan dɩ! 'I yi -tɛra 'an da!»
37 -Te ya'a 'silɛa Piɛri 'lee Zaji 'lee 'e “bʋɩ Zan -a dɩɛ, Zozi 'ka 'wɩlɛ “man -e min pee 'e -sɔɔnla 'o -sru “dɩ. 38 Zɩ o 'bɔla Zairus -le “kɔnnɛn “bɛ, Zozi min “kaga 'yɩ 'baba 'fɔ o man, te o -wua. 39 E wla 'kuin, ɛn e 'nan -wlɛ 'nan: «-Mɛ “le “wɛan nɛn 'baba 'fɔ 'ka man, te ka -wua? 'Nɛn 'labɛ ya'a 'kalɛ dɩ, 'pian e ya yi -tɛnan.» 40 -A -nan nɛn minnun Zozi sɛɛ wʋdɩ 'sia.
Ɛn e minnun pɛɛnɔn 'bɔla bei. E 'nɛn “tɩ 'lee -a “bʋ 'lee 'e -srunɔn yaaga 'sia, ɛn o wla 'kɔn “bʋ “nɛn 'nɛn 'bɔ cɩ -ji bɛ -a -ji. 41 Yaa 'kun 'e 'pɛ -man, ɛn yaa 'vɩ 'e wei -ji 'nan: «Talita kumu!» -A -ci nɛn 'nan, lɩmɔn 'nɛn, maan 'nan 'yiɛ 'nan, 'i 'wluan lou. 42 'Nun tɔɔn lɩmɔn 'nɛn zɩɛ e wluan, ɛn e 'ta wʋdɩ 'sia. -A lɛ a -fuda “fli. Zɩ o 'wɩ zɩɛ -a -nan 'yɩ bɛ, o 'lɛbo “fɔ. 43 'Pian Zozi 'wɩ pla -wlɛ o “trɔɛn nyuɔndɩ -a. Yaa 'vɩ -wlɛ 'nan, te 'o -nan sɛɛ wʋ min -tʋ lɛ dɩ! Ɛn e 'nan: «'Ka fɛ -nɔn -yrɛ!»

- Mark
- ←
- 5
- →

© 1999 WBT