- Luk
- ←
- 24
- →

24
Zozi wluan -kanɔn 'va
(Mt 28.1-8; Mk 16.1-8; Zan 20.1-13)
1 'Mɔnnɛn yi 'bɛ cɩ Zuif 'nɔn 'le 'flinla “yi -sru “yi -a. 'Mɔnnɛn yi zɩɛ -a bodrun puunɔn nɛn lɩmɔnnun zɩɛ o -kʋ Zozi 'yrɛ da 'o 'lɔ le 'nyrɔn 'lee tɔɔ nɛn waa drɛ bɛ -a. 2 -Kɔlɛbu -dan nɛn 'e 'tɔdɩ -yrɛ “nɛn “bɛ, waa 'yɩ 'e 'sidɩ “nɛn. 3 -A -nan nɛn o wlala -yrɛ 'bɔ 'ji. 'Pian wa'a Minsan Zozi pa yɩlɛ dɩ. 4 'Wɩ zɩɛ e 'baba 'fɔ o man. Ɛn min “fli 'bɔla 'ji o va 'o 'ta le sɔ 'fuvu 'yrɩyrɩ 'a. 5 -A -nan nɛn nyɛn o cɛɛn ɛn 'o 'wulo -fɔ 'o 'wlu. 'Pian min “fli zɩɛ o 'nan -wlɛ 'nan: «-Mɛ “le “wɛan nɛn min nɛn -a yiɛ cɩ “man “bɛ, kaa -wɛɛman minnun nɛn o kaa bɛ o va? 6 Zozi 'ka fɛ 'gʋɛ -a -nan dɩ, e wluan 'kanɔn 'va. 'Wɩ nɛn yaa 'vɩ te e ya tian Galile bɛ, -a -cin 'e -sɔɔnla 'ka 'ji. 7 Kɔɔ yaa 'vɩ 'nan: ‹Minnun Blamin -pɩ -nɔan 'wɩ 'wlidɩ “drɛnɔn lɛ -e 'o -tɛ. Waa -pɛinman yiba “plan da, -a yi yaagazan da bɛ -e 'e 'wluan -kanɔn 'va.› » 8 Tɔɔn ɛn 'wɩ nɛn Zozi -a tin 'pa -wlɛ “bɛ, -a -cin sɔɔnla o ji.
9 -A -nan nɛn o 'bɔla -yrɛ zɩɛ -a ji. Ɛn o -kʋ 'wɩ zɩɛ -a vɩlɛ Zozi -srunɔn 'fuda -tʋ 'lee min -mienun lɛ. 10 Lɩmɔnnun nɛn o -kʋ -yrɛ da bɛ, o 'tɔ nɛn 'gʋ: Madala lɩ Mari a, ɛn Zanɛn a, ɛn Zaji “bʋ Mari a, 'lee lɩmɔn -mienun. -Wɛɛ 'wɩ nɛn e drɛ bɛ, -a 'sinan 'pa Zozi 'le 'pasianɔn lɛ. 11 'Wɩ zɩɛ Zozi -srunɔn 'a 'sia -sɛɛ “wʋ wɩ -a, ɛn wa'a yi -tɛlɛa “da “dɩ. 12 'Pian Piɛri wluan, ɛn e -kʋ flan -a Zozi -yrɛ da. Zɩ e 'bɔla 'nan nun bɛ, ɛn e 'kunnan, “yɛɛ yiɛ 'tɔ bɛ, te e sɔ nɛn waa 'pa Zozi man bɛ, -a ye 'e -srandɩ “tra. -A -nan nɛn e 'li 'e da 'yee vɛnan, te -a 'plo a 'e 'fɔdɩ 'wɩ nɛn yaa -nan 'yɩ bɛ -a.
Zozi 'e 'fli kɔɔn 'e -srunɔn “fli lɛ
(Mk 16.12-13)
13 Yi 'bɔ 'lein zɩɛ -a da nɛn Zozi -srunɔn “fli -kʋdɩ 'sia 'fla nɛn waa laabo Emauzi bɛ -a da. 'Fla zɩɛ e ya Zeruzalɛm man kilo -fu da. 14 O ya -sɛɛ “wʋnan 'wɩ pɛɛnɔn nɛn e drɛ bɛ -a da. 15 “Wɛɛ -kɔn 'wɩ tin 'banan 'wɩnun zɩɛ -a da bɛ, ɛn Zozi 'bɔ o man, ɛn o -kʋdɩ 'sia waa. 16 Waa 'yɩ, 'pian wa'a -kɔnnɛn “yɩlɛ dɩ.
17 Ɛn Zozi -a laabʋ -wlɔ 'nan: «-Mɛ “wɩ nɛn kaa ve, te ka -ko 'ta wʋdɩ -a 'gʋ?»
O ta drɛ 'trɔdrɔ, ɛn o -tɔ. 18 Min “fli zɩɛ -a -tʋ a “va “bɛ waa laabo Kleopa. E 'nan Zozi lɛ 'nan: «'I 'tʋwli yiɛ cɩ Zeruzalɛm, te 'wɩ nɛn e drɛ 'nan bɛ, yi'a tian “i “manlɛ “fo “dɩ!»
19 Ɛn Zozi -a laabʋ -wlɔ 'nan: «-Mɛ “wɩ 'bɛ drɛ Zeruzalɛm?»
-A -nan nɛn o 'nan -yrɛ 'nan: «Nazarɛtɩ min Zozi 'le 'wɩ nɛn. Bali 'lewei vɩzan -dan nɛn. 'Wɩnun nɛn yaa 'vɩ, 'lee 'wɩnun nɛn yaa drɛ bɛ, -wɛɛ -ci -kɔɔnman 'nan Bali 'bɛ 'pa 'sia, ɛn minnun -a -tɔ 'nan 'wɩ 'kpa nɛn. 20 'Pian -cee Bali -pannɔn 'tanɔn 'lee -kaa tanɔn -a -nɔn minnun lɛ 'nan 'o -tɛ. Ɛn waa -tɛ yiba “plan da. 21 -A -cin a “nɛn 'kʋ 'ji 'nan, -yɛɛ “ta -daa Izraɛl 'nɔn 'silɛ 'wɩ 'ji. 'Pian 'wɩ zɩɛ e 'bɔ “man -a -nan yi yaaga nɛn 'gʋ. 22 Ɛn “nyian bɛ cɛɛgʋ bodrun 'gʋɛ, lɩmɔnnun nɛn kʋ cɩ waa bɛ, o -kʋ -yrɛ da. Ɛn o -ta 'lɛbo “fɔ wɩ -dan vɩlɛ 'kʋɛ. 23 O 'nan, wa'a Zozi pa yɩlɛ -yrɛ -ji dɩ, ɛn Bali -le 'pasianɔn 'bɔla 'ji o va. Bali -le 'pasianɔn zɩɛ o 'nan Zozi yiɛ a “man. 24 Min -mienun nɛn kʋ cɩ waa bɛ, “o -kʋʋ “nyian -yrɛ da. Waa 'yɩ “le zɩ lɩmɔnnun -a 'vɩ bɛ -yee 'wɩ 'zʋ. Ɛn o 'bɔ “nyian wa'a Zozi yɩlɛ dɩ.»
25 Ɛn Zozi “e 'nan -wlɛ 'nan: «'Cee 'wɩ ci mandɩ a 'plɛblɛ. -Mɛ “le “wɛan nɛn 'wɩnun nɛn Bali 'lewei vɩnɔn -a 'vɩ bɛ, e ya 'ka 'lɔ 'plɛblɛ -e 'ka yi -tɛra “da? 26 Kɔɔ Bali 'lewei vɩnɔn -a crɛn -tɛ 'wein 'nan, 'wɩnun zɩɛ -wɛɛ bɔa min 'sizan 'wɩ 'ji Crizi man, 'vaa -e 'e mingɔnnɛn -blɩdɩ 'sia.» 27 -A -nan nɛn Zozi 'wɩ pɛɛnɔn nɛn 'e 'crɛn -tɛdɩ 'e 'bɔ man bɛ, -a -ci 'vɩ -wlɛ. Yaa 'sia 'wɩnun nɛn 'o 'crɛn -tɛdɩ Moizi -le 'fluba 'ji bɛ -a da, ɛn yaa 'le 'sran 'wɩ pɛɛnɔn nɛn Bali 'lewei vɩnɔn -a 'vɩ bɛ -a da.
28 Zɩ o 'bɔla 'fla nɛn o “ta -ko “da “bɛ -a “srɔn “kogo bɛ, ɛn Zozi -a drɛ “le 'e “ta -ko -kɔɔbli. 29 'Pian min “fli zɩɛ o kɔala “man -a trʋ 'badɩ -a 'nan: «'I 'fʋ 'kʋ va 'gʋ, kɔɔ funninmlan 'pla, ɛn -pei cɛɛn tandɩ man.» Zozi wlala o va, ɛn e -fʋ o va.
30 Zɩ o -nyran 'nan -e 'o fɛ -blɩ bɛ, ɛn Zozi 'kpɔun 'si, e Bali muo “fɔ, yaa “nɛn jɛɛn, ɛn yaa -nɔn -wlɛ. 31 -A -nan nɛn o yiɛ da 'si, ɛn o Zozi -kɔnnɛn 'yɩ. 'Nun tɔɔn ɛn e 'san o 'lɛ. 32 Ɛn waa vɩdɩ 'sia 'o cin lɛ 'nan: «Fɛ -le “wɛan nɛn -a wei 'kʋ 'sianan paan -sia, te e ya Bali wei nɛn 'e 'crɛn -tɛdɩ bɛ, -a -ci vɩnan 'kʋɛ bɛ, kʋa -ci 'man “mɛn.»
33 -A -nan nɛn min “fli zɩɛ, o 'li 'o da “nyian Zeruzalɛm. O 'bɔ Zozi -srunɔn 'fuda -tʋ 'lee min -mienun man 'o cin yɩdɩ. 34 Ɛn minnun nɛn 'o cin yɩdɩ bɛ, waa vɩdɩ 'sia min “fli zɩɛ -wlɛ 'nan: «Minsan wluan 'kanɔn 'va, 'wɩ 'kpa nɛn. 'E 'fli kɔɔn Simɔn lɛ.» 35 Ɛn min “fli zɩɛ, 'wɩ nɛn e drɛ “nyian -wee “lɛ -sia bɛ waa 'vɩ. Ɛn zɩ waa -kɔnnɛn 'yɩ 'kpɔun “nɛn 'jɛnnan bɛ, waa 'vɩ.
Zozi 'e 'fli kɔɔn 'e -srunɔn lɛ
(Mk 16.14-18; Zan 20.19-23)
36 O -fʋ 'wɩ zɩɛ -a vɩnan, ɛn Zozi 'bɔla 'ji o yei, ɛn e o 'tɔ 'bʋ. Yaa 'vɩ -wlɛ 'nan: «Bali 'e 'fʋdɩ -trɔɔ -nɔn 'cɛɛ!»
37 -A -nan nɛn “klan -sɛn o ji, ɛn nyɛn o cɛɛn. 'O 'ci nrɔn 'nan min lei nɛn. 38 Ɛn Zozi “e 'nan -wlɛ 'nan: «-Mɛ “le “wɛan nɛn “klan 'ka -tɛa? Ɛn -mɛ “le “wɛan nɛn 'wɩ zɩɛ -a -cin -tɔa 'ka 'ci? 39 'Kaan -pɛlanun 'lee 'an 'cɛinnun -nanjɛn! 'An 'bɔ nɛn. 'Ka klɛ 'an man -e 'ka -tɔ 'nan maan nɛn. 'An nɛn a 'an man, ɛn 'an 'wlɛ a “ji. Kaa -tɔa 'nan, min lei -le vɛ 'ka zɩ dɩ.»
40 E ya 'wɩ zɩɛ -a vɩnan ɛn 'e 'pɛnun 'bɔla 'ji -wlɛ, ɛn 'e 'cɛinnun 'bɔla 'ji -wlɛ. 41 'Wɩ o 'kan “fo, ɛn o ci “nranman 'kpa, 'pian wa'a tian yi tɛala “da 'nan 'wɩ 'kpa nɛn dɩ. -Yee “wɛan Zozi -a laabʋ -wlɔ 'nan: «-Blɩfɛ -tʋ a 'ka 'lɔ 'gʋ?» 42 Ɛn o pɔnnɛn srɛndɩ ponɛn 'tʋ -nɔn -yrɛ. 43 Yaa 'si, ɛn yaa blɩ o yiɛ man.
44 “Bɛ -sru ɛn e 'nan -wlɛ 'nan: «'Wɩ nɛn maan 'vɩ 'e 'cɛn bɛ -a -cin 'e 'tɔ 'ka 'ji! Kɔɔ maan 'vɩ 'cɛɛ 'nan, 'wɩ pɛɛnɔn nɛn 'e 'crɛn -tɛdɩ 'mɛn 'wɩ 'a Moizi -le -pei 'fluba 'ji bɛ, 'lee Bali 'lewei vɩnɔn 'le 'fluba 'ji bɛ, 'lee “dre 'fluba 'ji bɛ, 'o bɔa 'an man.»
45 Zozi 'padɩ 'sia o va, 'nan -e Bali wei nɛn 'e 'crɛn -tɛdɩ bɛ 'o -ci man. 46 Yaa 'vɩ -wlɛ 'nan: «E ya 'e 'crɛn -tɛdɩ 'nan, min 'sizan 'wɩ 'ji Crizi 'e yra ye, -e 'e 'ka. 'Pian -a yi yaagazan da bɛ, -e 'e 'wluan -kanɔn 'va. 47 Ɛn e ya 'e 'crɛn -tɛdɩ “nyian 'nan, minnun Bali -le 'wɩ ve -a 'tɔ da minnun lɛ 'lɛglɔn pɛɛnɔn 'ji. Waa ve minnun lɛ 'nan, 'o 'si 'wɩ 'wlidɩ “drɛdɩ man, -e 'o 'fli -nɔn Bali lɛ, -e Bali 'e -wee 'wɩ 'wlidɩ 'fui. Waa vɩdɩ “siala Zeruzalɛm, -e 'e bɔ 'lɛglɔn 'tʋdʋ pɛɛnɔn 'ji 'nɔn man. 48 'Ka 'kɔn 'wɩnun zɩɛ -a -nan yɩnɔn 'a! 49 Fɛ nɛn 'an “tɩ -a 'vɩ 'nan 'e -nɔan 'cɛɛ bɛ, 'an 'bɔ, mɛɛn “paa -sia 'cɛɛ. 'Pian 'ka 'fʋ Zeruzalɛm 'fla 'bɔ da -trilii, -e Bali -le 'plɛblɛ zɩɛ 'e 'ta 'ka da!»
Zozi 'li 'e da Bali va
(Mk 16.19-20)
50 “Bɛ -sru ɛn Zozi 'kʋ 'e -srunɔn 'a 'fla nɛn waa laabo Betani bɛ -a “srɔn. 'E 'pɛ wluan lou, ɛn e -fɛa vɩdɩ 'sia o man. 51 E -fʋ -fɛa vɩnan, ɛn e 'si o “srɔn, te e -ko laji. 52 -A -nan nɛn -a -srunɔn 'o “po sɔɔn, ɛn waa 'bɔ. “Bɛ -sru ɛn o 'li 'o da Zeruzalɛm te o ci “nranman 'kpa tɩglɩ. 53 Tʋ -tʋdʋ pɛɛnɔn nɛn e “cɛan bɛ te o ya Bali -pan 'kuin. O Bali 'tɔ bɔ “drenun -fɔa, te waa trʋ “baa.

- Luk
- ←
- 24
- →

© 1999 WBT