- 1 Korɛnti
- ←
- 11
- →

11
1 'Ka drɛ 'an si drɛnɔn 'a “le zɩ 'an 'bɔ “an Crizi si dra bɛ -yee 'wɩ 'zʋ.
-Klɔnmɔn -kɔan 'kɔ -leglizi, ɛn lɩmɔn -kɔan 'kɔ -leglizi?
2 An 'ka muo -fɔa, 'nan 'an 'cin yra tian 'ka pɛɛnɔn 'ji. Ɛn an 'ka muo -fɔa “nyian 'nan 'wɩnun nɛn maan paa 'ka 'ji bɛ, ka 'ta wʋla “da.
3 'Pian an ya “vale 'wɩ 'gʋɛ -a -cin 'e 'fɔla 'ka 'ji. 'Wɩ zɩɛ -nyrɛn 'nan: Crizi 'bɛ cɩ -klɔnmɔn tazan -a, ɛn -klɔnmɔn 'bɛ cɩ lɩmɔn tazan -a, ɛn Bali 'bɛ cɩ Crizi tazan -a. 4 -Yee “wɛan nɛn -klɔnmɔn nɛn e ya Bali trʋ 'banan, -te 'bɛ “cɛɛ dɩ, e ya Bali 'lewei vɩnan te fɛ -tʋ a 'e 'tɔdɩ -a -wulo -man bɛ, te e ya 'e 'tazan nɛn Crizi -a bɛ -a -tɛnan 'yra -a. 5 'Pian lɩmɔn nɛn e ya Bali trʋ 'banan -te 'bɛ “cɛɛ dɩ e ya Bali 'lewei vɩnan te fɛ -tʋ 'ka 'e 'tɔdɩ -a -wulo -man dɩɛ, te -a -sran nɛn -a tazan -a bɛ e ya -a -tɛnan 'yra -a. E ya “le 'nan min nan nɛn 'e 'wulo “jɛ “bo “klɔglɔ bɛ -yee 'wɩ 'zʋ. 6 -Te lɩmɔn 'ka “vale 'nan e fɛ -tɔa 'e 'wulo -man dɩɛ, 'e 'wulo “jɛ 'bɔ bʋ “klɔglɔ “fo. Maan ve 'cɛɛ 'nan, 'wɩ “fli zɩɛ -a drɛdɩ bɛ, e ya lɩmɔn lɔ 'yra -tɛ wɩ -a. -Yee “wɛan te lɩmɔn 'e 'wulo “jɛ “bʋ “klɔglɔ dɩ, ɛn te 'e -tɛ “da “dɩ! 'Pian 'e fɛ -tɔ 'e 'wulo -man!
7 -Klɔnmɔn -le vɛ bɛ, te 'e fɛ -tʋ -tɔ 'e 'wulo -man “fo “dɩ! Kɔɔ -klɔnmɔn 'bɛ cɩ Bali -kɔɔn “manvɛ -a, ɛn -yɛɛ -maan 'tɔ -dan a Bali lɔ. 'Pian lɩmɔn 'bɛ 'tɔ -dan -nɔan 'e -sran lɛ. 8 Fɛ -le “wɛan nɛn an 'wɩ zɩɛ -a 'vɩ bɛ, lɩmɔn man mɛn -tʋ “cɛɛ Bali -a 'si ɛn e -klɔnmɔn drɛ 'a dɩ, 'pian -klɔnmɔn man mɛn -tʋ nɛn Bali -a 'si ɛn e lɩmɔn drɛ 'a. 9 Ɛn “nyian bɛ, Bali 'ka -klɔnmɔn drɛlɛ lɩmɔn -le “wɛan dɩ. 'Pian e lɩmɔn drɛ -klɔnmɔn -le “wɛan. 10 'Wɩ pɛɛnɔn zɩɛ -yee “wɛan, ɛn Bali -le 'pasianɔn 'le “wɛan bɛ, lɩmɔn 'e fɛ -tʋ -tɔ 'e 'wulo -man -a -kɔɔndɩ nɛn 'nan -si -a 'e 'lɛ 'sʋdɩ 'yrɛ.
11 Maan ve 'cɛɛ 'nan, -te min drɛ Minsan -le vɛ -a bɛ, lɩmɔn 'ka fɛ -tʋ -a 'e 'saza 'ji dɩ, ɛn -klɔnmɔn 'ka fɛ -tʋ -a 'e 'saza 'ji dɩ. 12 Fɛ -le “wɛan nɛn maan ve zɩɛ, -yɛɛ cɩ 'nan -klɔnmɔn man mɛn -tʋ -a nɛn Bali lɩmɔn drɛ. 'Bɛ a zɩ, 'pian lɩmɔn 'bɛ 'klɔnmɔn -yaa. Ɛn Bali 'bɛ 'wɩ 'bɔ pɛɛnɔn zɩɛ -a drɛ.
13 'Ka 'wɩ 'gʋɛ -a 'si “va 'ka 'bɔ 'a! Maan laabo 'ka 'lɔ 'nan, e ya 'wɩ “yi “a -e lɩmɔn 'e Bali trʋ 'ba te fɛ -tʋ 'ka 'e 'tɔdɩ -a -wulo -man dʋʋ? -Cɛjɛ! 14 Ɛn “nyian bɛ, kaa -tɔa 'ka 'bɔ 'a 'nan 'trɛda bɛ, e ya 'yra -tɛ wɩ -a -e -klɔnmɔn 'e 'wulo “jɛ 'tʋɩ 'e trʋdɩ. 15 'Pian lɩmɔn -le vɛ bɛ e ya 'wɩ “yi “a, -e -a -wulo “jɛ 'e 'kɔn 'e trʋdɩ. Kɔɔ Bali -wulo “jɛ “trʋdɩ -nɔn lɩmɔn lɛ 'nan, -e 'e 'kɔn -a -wulo -man “le sɔ -le 'wɩ 'zʋ. 16 'Pian -te 'ka 'va min -tʋ -a “vale 'e 'sa -fɔa 'wɩ zɩɛ -a da bɛ, maan ve -a san lɛ 'nan, -e lɩmɔn 'e Bali trʋ 'ba te fɛ -tʋ 'ka 'e 'tɔdɩ -a -wulo -man dɩɛ, ma'an tian “an “yɩlɛ dɩ. Ɛn Bali -le -leglizi -ji bɛ, e 'ka zɩ dɩ.
'Wɩ nɛn e 'ka “yi “dɩɛ, te 'ka drɛ Minsan -le -blɩfɛ -sru “dɩ!
17 'Wɩ nɛn an “ta 'bɛ ve 'cɛɛ 'gʋɛ, ma'an 'kɔlaman -e 'an 'ka 'tɔ “yi “vɩ 'bɛ 'nan “fo “dɩ. 'Wɩ zɩɛ -nyrɛn 'nan -te 'ka cin 'yɩ 'wɩ nɛn kaa dra bɛ, ya'a 'kɔlaman -e 'e 'ka 'tɔ 'plɛblɛ “fo “dɩ, 'pian e -leglizi 'bɔ -wia. 18 -A tɛdɛ nɛn 'nan, -te 'ka cin 'yɩ bɛ, 'cɛndɩ 'e cin man a 'ka yei. 'Wɩ zɩɛ maan 'man, ɛn an yi -tɛala “da 'sɛzɛnɔn. 19 Kɔɔ maan -tɔa 'nan, -te 'cɛndɩ 'e cin man a 'ka yei “bɛ, e -kɔlaman e dra. E ya zɩɛ 'nan -e minnun nɛn o yi -tɛala Minsan da 'kpa bɛ 'o o -kɔnnɛn “yɩ.
20 'Wɩ nɛn kaa dra, te 'ka cin 'yɩ Minsan -le -blɩfɛ man bɛ, ya'a kɔɔnman 'nan Minsan -le -blɩfɛ -sru “nɛn ka cɩ dɩ. 21 Fɛ nɛn maan ve zɩɛ, -yɛɛ cɩ 'nan, -te 'ka cin 'yɩ -blɩfɛ -sru “bɛ, min -mienun 'o 'bɔ 'fli -le fɛ “siala -e 'o -blɩ. 'Wɩ zɩɛ -yɛɛ -maan min -mienun -fo dra -a, te min -mienun “o 'kan wʋ ɛn -wɛn “wee “tɛ wo. 22 -Mɛ “le “wɛan ka 'wɩ zɩɛ -a dra? 'Cee “kɔnnɛn “ka -e 'ka fɛ -blɩ -nan nun, ɛn -e 'ka -wɛn mlin -nan nun dʋʋ? Bali -le -leglizi nɛn ka ya “vale 'ka dra “sɔzɔ? -Te 'bɛ “cɛɛ dɩ, 'ka “bʋɩ Zozinɔn nɛn -wee -vɛɛ “ka “dɩɛ, o nɛn ka ya “vale 'ka o -tɛa 'yra -a? -Mɛ “wɩ nɛn 'an vɩ 'cɛɛ 'wɩ zɩɛ -a da? 'An 'ka 'tɔ “yi “vɩ? -Cɛjɛ, ma'an 'kɔlaman -e 'an 'ka 'tɔ “yi “vɩ “fo “dɩ!
23 Kɔɔ 'wɩ nɛn Minsan -a 'vɩ 'mɛn 'wɩ zɩɛ -a da bɛ, maan paa 'ka 'ji 'va ɛn ka 'ka 'bɛ drɛnan dɩ. 'Wɩ zɩɛ -nyrɛn 'nan, -pei 'bɔ 'lein nɛn o -taa -kaa san Zozi 'nɔnlɛ minnun lɛ bɛ -a man, e 'kpɔun 'si, 24 e Bali muo “fɔ, ɛn yaa “nɛn jɛɛn. -A -nan nɛn e 'nan: «-Nyrɛn 'gʋɛ, 'an 'kɔlɛ nɛn. -Yɛɛ -taa “drɛlɛ 'sraga bʋvɛ -a Bali lɛ 'ka 'lɛji. 'Wɩ nɛn an cɩ -a drɛnan 'gʋɛ 'ka drɛ! -Yɛɛ cɩ 'an 'cin -trɔa “vɛ -a 'ka 'ji.» 25 -A -tʋwli “nɛn “nyian, zɩ o cɛɛn fɛnun -blɩdɩ man bɛ, e 'kulenɛn 'si, ɛn e 'nan: «'Kulenɛn 'gʋɛ, 'an nyɛn nɛn -ji. -Yɛɛ “ta -sɛanla -e 'e drɛ 'ka -pli “vɛ -a “nyian Bali man 'e 'pee. Tʋ -tʋdʋ pɛɛnɔn nɛn ka -wɛn -mlian 'kulenɛn 'gʋɛ -a -ji bɛ, 'wɩ nɛn an cɩ -a drɛnan 'gʋɛ, 'ka drɛ! -Yɛɛ cɩ 'an 'cin -trɔa “vɛ -a 'ka 'ji.» 26 'Wɩ 'kpa! Tʋ pɛɛnɔn man -te ka ya 'wɩ zɩɛ -a drɛnan 'kpɔun -blɩdɩ -a 'lee -wɛn mlindɩ -a bɛ, Minsan -le -ka nɛn yaa 'wʋ bɛ kaa -nan wɩ ve. Ka dra zɩɛ -trilii -e -a -tadɩ 'e bɔ.
27 'Wɩ zɩɛ -yee “wɛan bɛ, min oo min nɛn e 'kpɔun blɩ ɛn e -wɛn zɩɛ -a mlin 'wɩ 'wlidɩ “pɛ -ji bɛ, te 'wɩ nɛn Minsan 'kɔlɛ 'lee Minsan nyɛn -a drɛ bɛ -a san -a srɛ. 'Wɩ 'wlidɩ “nɛn yaa drɛ. 28 “Tɔgɔ 'ka 'va min -tʋ 'e 'wɩ 'wlidɩ “drɛ bɛ, -yee “wɛan min -tʋ 'e 'fli -nanjɛn 'e 'bɔ 'a. “Bɛ -sru 'vaa -e 'e 'kpɔun -blɩ ɛn -e 'e -wɛn mlin. 29 Kɔɔ min nɛn e 'kpɔun blɩ ɛn e -wɛn mlin te 'wɩ nɛn Minsan -a drɛ 'e 'kɔlɛ 'a bɛ -a -cin “cɛɛ -a san ji dɩɛ, te Bali -le nyran -blɩdɩ nɛn yaa 'pla 'e 'fli man. 30 'Wɩ zɩɛ -a 'bɔ nɛn kaa dra, -yee “wɛan nɛn min “kaga 'man “yaaman 'ka yei, ɛn -yee “wɛan nɛn -cɛ -tɛnɔn “kaga “a 'ka yei, ɛn -yee “wɛan nɛn minnun -kaa 'ka yei “kaga. 31 -Te -kaa fli -nanjɛɛn -kaa 'bɔ 'a 'vaa ɛn -kaa 'kpɔun zɩɛ -a blɩ, ɛn -kaa -wɛn zɩɛ -a mlin bɛ, Bali -le nyran -blɩdɩ zɩɛ ya'a 'bɔa -kaa man dɩ. 32 'Pian -a -cin 'e 'kɔn 'ka 'ji 'nan, -te Bali 'wɩ “nɛn -kɔɔnman -cɛɛ 'wɩ zɩɛ -a man bɛ, 'wɩ nɛn yaa “paala -cɛɛ 'nan, “tɔgɔ yi nɛn 'e tin -tɛa 'trɛdanɔn da bɛ, -kaa kɔn o va.
33 -Yee “wɛan 'an “bʋɩ Zozinɔn, -te 'ka cin 'yɩ 'nan -e 'ka Minsan -le fɛ -blɩ 'e cin va bɛ, 'ka cin -pɛn. 34 Min nɛn dra -a -tɛa “bɛ, -a san 'e fɛ -blɩ 'yee “kɔnnɛn 'vaa -e 'e 'ta. 'Ka drɛ zɩ “tɔgɔ 'ka cin yɩ -e 'ka Bali -le nyran -blɩdɩ 'pla 'ka man.
'Wɩ -mie nɛn tian 'an 'ji bɛ, -te an 'lʋ 'vaa -e 'mɛn “paala.

- 1 Korɛnti
- ←
- 11
- →

© 1999 WBT