- Mark
- ←
- 10
- →

10
Zozi 'wɩ tin 'ba lɩ bɔladɩ da
(Mt 19.1-9; Lk 16.18)
1 “Bɛ -sru Zozi 'si Galile, ɛn e -kʋ Zude 'lɛglɔn 'fʋɩ nɛn Zudan 'yi -sru “bɛ -a -ji. Ɛn minnun o cin 'yɩ “man “nyian “kaga, -a -nan nɛn e 'wɩ “paadɩ 'sia o ji “le zɩ yaa dra 'e 'cɛn bɛ -yee 'wɩ 'zʋ.
2 Farizɛn 'nɔn -mie pli “man. O 'wɩ laabʋ -yrɔ -a wei 'kundɩ -le “wɛan. Waa laabʋ -yrɔ 'nan: «-Cee -pei -tɔ wɩ -a -si -nɔn 'nan min 'e nan bɔla?»
3 Ɛn Zozi -a laabʋ -wlɔ 'nan: «-Mɛ “wɩ nɛn Moizi -a crɛn -tɛ -pei 'fluba 'ji 'nan 'ka drɛ?»
4 Waa 'vɩ Zozi lɛ 'nan: «Moizi -a -si -nɔn 'kʋɛ 'nan, -te min “ta 'e nan bɔala bɛ, 'e lɩ bɔla 'fluba drɛ -e 'e 'nɔn -yrɛ 'vaa -e 'e bɔla.»
5 Zozi “e -wlɛ 'nan: «'Ka “trɔɛn “a “yuyu, -yee “wɛan nɛn Moizi -pei zɩɛ -a -tɔ 'cɛɛ. 6 'Pian zɩ Bali fɛ pɛɛnɔn drɛ bɛ, ɛn e -klɔnmɔn drɛ 'o 'vale lɩmɔn -a. 7 -Yee “wɛan -klɔnmɔn “sia 'e “tɩ 'lee 'e “bʋ “srɔn, -e 'e lɛa 'e nan man. 8 -A -nan nɛn o “flinɔn dra min -tʋwli “a. Wa'a 'kɔan “nyian min “fli “a dɩ, 'pian o drɛ min -tʋwli “a. 9 -Yee “wɛan -si 'ka 'e 'nɔndɩ blamin lɛ 'nan fɛ nɛn Bali -a 'pa 'e cin man bɛ, 'e 'cɛn 'e cin man dɩ.»
10 Zɩ o 'bɔla “kɔnnɛn “bɛ, ɛn -a -srunɔn “nyian “o 'wɩ laabʋ -yrɔ 'wɩ zɩɛ -a da. 11 Ɛn yaa 'vɩ -wlɛ 'nan: «Min oo min nɛn 'e nan 'bɔla, ɛn e lɩ pee 'pa bɛ, te e 'wɩ 'wlidɩ drɛ 'e nan 'tʋɩdɩ -a ɛn e lɩ pee wɛɛ. 12 -A -tʋwli “nɛn “nyian, -te lɩmɔn 'si 'e 'sran wlu, ɛn e -kɔnnɛn pee 'pa bɛ, te e 'wɩ 'wlidɩ drɛ 'e 'sran 'tʋɩdɩ -a ɛn e -kɔnnɛn pee wɛɛ.»
Zozi -fɛa 'vɩ nannannun man
(Mt 19.13-15; Lk 18.15-17)
13 Minnun -ta nannannun -a Zozi lɛ 'nan -e 'e klɛ o man. 'Pian Zozi -srunɔn 'si -tɔ -wlɔ. 14 Zɩ Zozi 'wɩ zɩɛ -a -nan 'yɩ bɛ, e 'nan “man, ɛn yaa 'vɩ 'e -srunɔn lɛ 'nan: «'Ka nannannun 'tʋɩ 'o 'ta 'an 'va! Te 'ka 'si -tɔ -wlɔ “dɩ! Kɔɔ minnun nɛn “le -wee 'wɩ 'zʋ bɛ, Bali -le mingɔnnɛn trɛ a -wee vɛ -a. 15 Maan ve 'cɛɛ 'wɩ tɩglɩ 'a 'nan, minnun nɛn wa'a 'wɩlɛ “man “le zɩ nannannun -le 'wɩ 'zʋ -e Bali 'e mingɔnnɛn -blɩ o da dɩɛ, wa'a 'wlamlan -yee mingɔnnɛn trɛda dɩ.» 16 -A -nan nɛn e o 'si, ɛn e -fɔ 'e man. 'E 'pɛ 'pla o da -tʋdʋ, te e -fɛa ve o man.
Fɛzan -tʋ -le 'wɩ
(Mt 19.16-30; Lk 18.18-30)
17 Zɩ Zozi 'si 'sia bɛ, tɔɔn min -tʋ -ta -a 'lɛ flan -a, ɛn 'e “po sɔɔn “wlu. Yaa 'vɩ Zozi lɛ 'nan: «Bali -le 'wɩ “paazan tɩglɩ, maan dra 'kɔ, -e 'belidɩ nɛn ya'a 'nyaan dɩɛ, “an “yɩ?»
18 Ɛn Zozi “e 'nan -yrɛ 'nan: «-Mɛ “le “wɛan nɛn, yian laabo min tɩglɩ? -Te ya'a 'silɛa Bali -tʋwli “a dɩɛ, min -tʋ 'ka tɩglɩ dɩ. 19 I Bali -le -pei -tɔ wɩnun -tɔa. Te 'i drɛ min -tɛzan -a dɩ! Te 'i min nan -wɛɛ “dɩ! Te 'i crin wʋ dɩ! Te 'i 'wlu 'sɛn min man dɩ! Te 'i min ta -blɩ dɩ! 'I yiɛ 'e 'nan 'i “tɩ 'lee 'i “bʋ “man!»
20 E Zozi lɛ 'nan: «Bali -le 'wɩ “paazan, -pei pɛɛnɔn zɩɛ, an 'ta wʋladɩ 'sia “da 'an “wɛnnɛn da.»
21 Zozi -a -nanjɛɛn tɛin, yaa 'yɩ “yi, ɛn e -yrɛ 'nan: «'Yie 'wɩ 'fʋ -tʋwli -yɛɛ klɩ 'i man. 'I 'kʋ, fɛnun nɛn 'i 'lɔ bɛ, 'i 'tan, -e 'i man “lala -pli 'yalɛ -tɛnɔn man! -Te yia drɛ zɩɛ, 'i yɩfɛ -taa “kɔlɛ laji. “Bɛ -sru ɛn 'i -sɔɔnla 'an -sru!»
22 'Pian zɩ e 'wɩ zɩɛ -a 'man bɛ, e -si 'sia, te -a ta a -trɔdrɔ, kɔɔ -a yɩfɛ a “kaga.
23 -A -nan nɛn Zozi 'e -srunɔn 'nanjɛɛn 'e “srɔn, ɛn yaa 'vɩ -wlɛ 'nan: «Minnun nɛn, 'trɛda fɛnun cɩ -wlɔ “bɛ, e ya 'plɛblɛ -e 'o drɛ Bali -le mingɔnnɛn trɛdavɛ -a.»
24 'Wɩ zɩɛ yaa -srunɔn 'ci baa 'ji, ɛn Zozi -a 'vɩ -wlɛ “nyian 'nan: «'Mɛn 'nɛnnun, e ya 'plɛblɛ -e min 'e drɛ Bali -le mingɔnnɛn trɛdavɛ -a. 25 Min nɛn e ya fɛzan -a bɛ, -e 'e drɛ Bali -le mingɔnnɛn trɛdavɛ -a bɛ, e ya “man 'plɛblɛ 'wlidɩ. Kɔɔ 'vaa -e 'wɩ zɩɛ 'e drɛ bɛ, te -wi -dan nɛn waa laabo shamo bɛ, e ciɩ 'mɛnzrɛn -yrɛ ji.»
26 -A -nan nɛn -a -srunɔn 'ci baa 'ji “mɛn 'e ciɩla “da, ɛn waa vɩdɩ 'sia 'o cin lɛ 'nan: «-Te 'bɛ a zɩɛ, -tɩɛ -kɔlaman 'sidɩ -a 'wɩ 'ji “mɛn?»
27 Zozi o -nanjɛɛn tɛin, ɛn e 'nan -wlɛ 'nan: «Min 'ka 'kɔlaman -e 'e 'fli 'si 'wɩ 'ji dɩ, 'pian Bali 'bɛ -kɔlaman -a drɛdɩ -a. Kɔɔ Bali -kɔlaman 'wɩ pɛɛnɔn drɛdɩ -a.»
28 Ɛn Piɛri -a 'vɩ -yrɛ 'nan: «Kʋʋ “nun? Kʋ 'si fɛ pɛɛnɔn -sru, ɛn kʋ sɔɔnla 'i -sru.»
29 Zozi -a 'vɩ -yrɛ 'nan: «Maan ve 'cɛɛ 'wɩ tɩglɩ 'a 'nan, min oo min nɛn e 'si 'yee 'kɔn, 'lee 'e “bʋɩnun, 'lee 'e “blunun, 'lee 'e “bʋ, 'lee 'e “tɩ, 'lee 'yee 'nɛnnun, 'lee 'yee feinun -sru 'mɛn “wɛan 'lee Bali -le 'wɩ 'nɔnnɔn 'le “wɛan bɛ, 30 min zɩɛ, e fɛ pɛɛnɔn zɩɛ -a ye 'e 'pa -a -yaa tʋ 'trɛda. Yaa ye 'kɔnnun -a, ɛn yaa ye “bʋɩnun -a, ɛn yaa ye “blunun -a, ɛn yaa ye “bʋnun -a, ɛn yaa ye 'nɛnnun -a, ɛn yaa ye feinun -a. Minnun -tɛ “paa “da, 'pian yaa ye. “Bɛ -sru tʋ -fɔla “da ji bɛ, 'belidɩ nɛn, ya'a 'nyaan dɩɛ, e dra -yee vɛ -a. 31 Minnun nɛn o -trɔa 'si 'lɛ bɛ, o “kaga -taa “fɔlɛa “da, ɛn minnun nɛn o -fɔla “da “bɛ, o “kaga -taa “drɛlɛ -si 'lɛnɔn 'a.»
Zozi 'e 'kanan 'lee 'e wluandɩ -kanɔn 'va wɩ 'pa yaagazan 'vɩ
(Mt 20.17-19; Lk 18.31-34)
32 Zozi 'lee 'e -srunɔn a -kʋnan Zeruzalɛm, ɛn Zozi nɛn 'si 'lɛ. -Kʋdɩ Zeruzalɛm “klan -a -srunɔn 'fuda “fli 'bɔ 'tɛdɩ 'sia, ɛn minnun nɛn o -sru “bɛ, nyɛn a “nyian -wee 'ji. Zozi 'e -srunɔn 'fuda “fli laabʋ 'o 'saza, ɛn 'wɩ nɛn e “ta -daa “bɔlɛ “man “bɛ yaa vɩdɩ 'sia -wlɛ. E 'nan: 33 «-Kaa “ta -ko Zeruzalɛm. -Te -kaa 'bɔla 'nan nun bɛ, minnun Blamin -pɩ -nɔan Bali -pannɔn 'tanɔn 'lee 'fluba 'ci vɩnɔn lɛ. O tin -tɛa “da 'nan 'e 'ka. Waa -nɔan “minnun nɛn o 'ka Zuif 'nɔn 'a dɩɛ -wlɛ. 34 Minnun zɩɛ, waa sɛɛ wo, 'o 'le 'yi -sɛan -a yra, waa -sɔan -ngble -a, ɛn waa -tɛa. 'Pian -a yi yaagazan da bɛ, -e 'e 'wluan -kanɔn 'va.»
Zaji 'lee 'e “bʋɩ Zan fɛ -tʋ -si laabʋ Zozi 'lɔ
(Mt 20.20-28)
35 Zebede -pɩ Zaji 'lee 'e “bʋɩ Zan pli Zozi man. O -yrɛ 'nan: «Bali -le 'wɩ “paazan, kʋ ya “vale 'wɩ nɛn kʋ “ta -a laabo 'i 'lɔ 'gʋɛ, 'i drɛ 'kʋɛ.»
36 Ɛn Zozi -a laabʋ -wlɔ 'nan: «-Mɛ 'va nɛn, ka cɩ?»
37 O 'nan -yrɛ 'nan: «-Te i mingɔnnɛn -blɩdɩ 'sia bɛ, 'i 'wɩ “man -e 'kʋ -nyran 'i “srɔn! Min -tʋ -kɔan 'i 'pɛ “yi “da, -e min -tʋ 'e 'kɔn 'i 'pɛ bʋ da.»
38 Zozi “e -wlɛ 'nan: «'Wɩ nɛn ka cɩ -a laabʋnan bɛ, ka'a 'ci tɔa dɩ. 'Wɩ yɩdɩ nɛn e “ta -daa “bɔlɛ 'an man bɛ, 'ka 'wulo “sɔa “wlu? Ɛn 'tɛ nɛn o “ta -daa -a 'palɛ 'an da bɛ, 'ka 'wulo “sɔa “wlu?»
39 O -yrɛ 'nan: «-Inyan, 'kʋ 'wulo “sɔa “wlu.»
Ɛn Zozi “e -wlɛ 'nan: «'Wɩ tɩglɩ nɛn, 'wɩ yɩdɩ nɛn e “ta -daa “bɔlɛ 'an man bɛ, e bɔa “nyian “cee “man. Ɛn 'tɛ nɛn minnun “ta -daa -a 'palɛ 'an da bɛ, waa “paa “nyian “cee “da. 40 'Pian -nyrandɩ 'an 'pɛ “yi 'lee 'an 'pɛ bʋ da bɛ, 'an 'bɔ “cɛɛ -si -nɔan “min lɛ dɩ. Minnun nɛn Bali -a pla o 'tɔ man bɛ -wee vɛ 'bɛ cɩ -a.»
41 Zozi -srunɔn 'fu nɛn o -fʋ bɛ, zɩ o 'wɩ zɩɛ -a 'man bɛ, ɛn 'bli 'fɔ o ji Zaji 'lee Zan man. 42 -A -nan nɛn Zozi o pɛɛnɔn laabʋ, ɛn e 'nan -wlɛ 'nan: «Kaa -tɔa 'nan, min tanɔn 'le min pladɩ 'bɛ cɩ -sa wɩ -a. Ɛn minnun nɛn o cɩ min -dandannun -a bɛ, -wɛɛ -va -ble minnun da. 43 'Pian te 'wɩ zɩɛ -nyrɛn 'e 'kɔn 'ka yei “dɩ. Min oo min nɛn e ya “vale 'e dra min -dan a 'ka yei “bɛ, 'e 'fli 'pla min pɛɛnɔn 'wlu o 'sudɩ -a! 44 Ɛn min oo min nɛn e ya “vale 'e dra 'ka 'tazan -a bɛ, 'e 'fli drɛ 'ka pɛɛnɔn 'le nɔan -a! 45 'Wɩ 'tʋwli zɩɛ -a 'bɔ nɛn Blamin -pɩ -a drɛ. Ya'a 'talɛ 'nan -e minnun 'o 'su dɩ, 'pian e -ta 'nan -e 'e minnun 'su. Ɛn e -ta 'nan -e 'e 'ka -e min “kaga 'o 'sʋ Satan -le 'plɛblɛ 'lɔ.»
Zozi Batime yiɛ 'lɛ 'sʋ
(Mt 20.29-34; Lk 18.35-43)
46 Zozi 'lee 'e -srunɔn ciɩla Zeriko, te o “ta -ko Zeruzalɛm. “Wɛɛ 'si Zeriko bɛ, minnun “kaga sɔɔnla o -sru. Time -pɩ Batime yra 'e -nyrandɩ -si man, te e fɛnun trʋ “baa -a yiɛ a 'e 'widɩ -le “wɛan. 47 Zɩ yaa 'man 'nan, Zozi nɛn 'e “sia Nazarɛtɩ bɛ, e ya ciɩnan bɛ, ɛn e -paandɩ 'sia 'nan: «Minsan, David kluda min, 'yian nyrinda 'si!»
48 Ɛn minnun paan “da 'nan 'e 'lɛbo 'pla da. 'Pian e paan “nyian 'kpa 'plɛblɛ 'nan: «Minsan, David kluda min, 'yian nyrinda 'si!»
49 -A -nan nɛn Zozi 'tɔ, ɛn e 'nan: «'Ka vɩ -yrɛ 'nan, 'e 'ta 'gʋ!»
Waa 'vɩ Batime lɛ 'nan: «'I -pɔan 'kun! E 'nan, 'i 'lʋ!» 50 Tɔɔn e 'yee sɔ 'si 'e da, e wluan lou -blu, ɛn e -kʋ Zozi 'va.
51 Zozi “e -yrɛ 'nan: «-Mɛ “nɛn i ya “vale 'nan 'an drɛ 'yiɛ?»
Ɛn yiɛ 'wizan -a 'vɩ -yrɛ 'nan: «'An 'san, an ya “vale 'yian yiɛ 'lɛ 'sʋ!»
52 Ɛn Zozi “e -yrɛ 'nan: «'I 'kʋ! 'Yie yi -tɛradɩ 'an da 'i beli.» 'Nun tɔɔn Batime yiɛ 'lɛ 'sʋ, ɛn e -sɔɔnla Zozi -sru.

- Mark
- ←
- 10
- →

© 1999 WBT