- Luk
- ←
- 13
- →

13
'Ka 'si 'wɩ 'wlidɩ “drɛdɩ man!
1 Tʋ zɩɛ -a man bɛ, -kɔnmandan Pilati Galile 'nɔn -mienun tɛɛ Zeruzalɛm. E o tɛɛ te o ya Bali -pannan Bali -pan 'kuin. -A -nan nɛn min -mienun -ta 'wɩ zɩɛ -a 'sinan 'palɛ Zozi lɛ. 2 Ɛn Zozi “e 'nan -wlɛ 'nan: «E ya 'ka 'ji 'nan, Galile 'nɔn zɩɛ o 'wɩ 'wlidɩ drɛ e ciɩla Galile 'nɔn -mie -le vɛ da, -le “wɛan 'wɩ zɩɛ e 'bɔ o man? 3 -Cɛjɛ, e 'ka zɩ “fo “dɩ! 'Pian -te ka'a 'silɛ 'wɩ 'wlidɩ “drɛdɩ man -e 'ka -sɔɔnla Bali -sru “dɩɛ, ka -kaaman “le -wee 'wɩ 'zʋ. 4 Ɛn “nyian bɛ, min -fuda 'sɔra nɛn 'kɔn loulou o tɛɛ Siloe bɛ, e ya 'ka 'ji 'nan, o 'wɩ 'wlidɩ drɛ e ciɩla Zeruzalɛm 'nɔn pɛɛnɔn da? 5 -Cɛjɛ, e 'ka zɩ “fo “dɩ! 'Pian -te ka'a 'silɛ 'wɩ 'wlidɩ “drɛdɩ man -e 'ka -sɔɔnla Bali -sru “dɩɛ, ka -kaaman “le -wee 'wɩ 'zʋ.»
Zozi -kɔnnɛn “fɔ fijie yiba “nɛn ya'a 'baa dɩɛ -a man
6 Ɛn Zozi -kɔnnɛn 'gʋɛ -a -fɔdɩ 'sia. E 'nan: «Min -tʋ -le fijie yiba “a 'e 'tɔdɩ 'yee rɛzɛn fei. Min zɩɛ e -ta -a 'blʋ -wɛɛlɛ “man, 'pian ya'a yɩlɛ “fo “dɩ. 7 -A -nan nɛn yaa 'vɩ min nɛn 'e yiɛ -tɔa rɛzɛn fei 'bɔ va bɛ -yrɛ 'nan: ‹Lɛ yaaga nɛn 'gʋ, te 'an -taa fijie yiba 'gʋɛ, -a 'blʋ -wɛɛlɛ “man, te ma'an ye dɩ. -Yee “wɛan 'i yiba 'cɛn! Kɔɔ e ya -nan 'e “tun.›
8 Ɛn min nɛn 'e yiɛ -tɔa “fei 'bɔ va bɛ, e 'nan min zɩɛ -yrɛ 'nan: ‹Minsan, 'i 'tʋɩ “nyian lɛ -tʋ! Maan “srɔn “kluman, -e 'an 'bli -sɛn “man 'dʋ -e 'e ba. 9 Lɛ pee -te ya'a balɛ dɩɛ, -e 'i 'cɛn.› »
Zozi lɩmɔn -tʋ beli
10 Zuif 'nɔn 'le 'flinla “yi bɛ, waa laabo Saba. -A -tʋ da nɛn, te Zozi a Bali -le 'wɩ “paanan minnun ji -wee cin yɩ 'kuin. 11 Lɩmɔn -tʋ a 'kɔn zɩɛ -a -ji. -A lɛ -fuda 'sɔra 'bɔ, te 'e yra ye -yʋ -wlidɩ “tʋ -lɔ. -A 'klɔn 'tɔ 'siɛn, ɛn ya'a “nyian 'kɔlaman wluandɩ -a dɩ. 12 Zɩ Zozi lɩ zɩɛ -a 'yɩ bɛ, yaa laabʋ, ɛn e 'nan -yrɛ 'nan: «'Yie -cɛ 'e 'si 'i man!» 13 -A -nan nɛn 'e 'pɛ 'pla lɩ zɩɛ -a da. 'Nun tɔɔn ɛn e 'sʋ “ji, ɛn e Bali 'tɔ bɔdɩ 'sia.
14 'Wɩ nɛn Zozi 'a drɛ bɛ, e 'bli 'fɔ cin yɩ 'kɔn 'tazan ji, kɔɔ Zozi min beli Saba yi da. Ɛn e 'nan minnun lɛ 'nan: «Yi a 'shɛɛdʋ, -a da nɛn blamin 'nyranman “paa. Yinun zɩɛ -a -tʋ da nɛn, 'ka 'ta, -e 'o 'ka 'beli. 'Pian te 'ka 'ta Saba yi da “fo “dɩ!»
15 Ɛn Minsan “e 'nan -yrɛ 'nan: «Ka ya min -wlidɩ “a, ka 'wɩ dra min yiɛ 'lɛ. Saba yi da bɛ, ka “we “man, -e min 'e 'yee trʋvɛ baa “flu 'e 'blɩfɛ -sru, -e 'e 'kʋ 'yi 'nɔn -yrɛ. -Te e ya tri a oo, ɛn te 'bɛ “cɛɛ dɩ, -te e ya -aflumun a oo, kaa dra zɩ, -njɛɛ dʋʋ? 16 'Pian ka 'ka “vale 'an baa 'si Abraam kluda lɩ 'gʋɛ -a man Saba yi da dɩ. Kɔɔ Satan -a yrɩ -a -nan lɛ -fuda 'sɔra nɛn 'gʋ.»
17 Zɩ Zozi 'wɩ zɩɛ -a 'vɩ bɛ, ɛn 'yra -a 'nanmannɔn 'tɛdɩ 'sia. 'Pian te min pɛɛnɔn 'ci “nranman 'wɩ “yi 'tɔ 'tʋdʋ pɛɛnɔn nɛn Zozi a dra bɛ -yee “wɛan.
Fei fɛ 'wlɛ man -kɔnnɛn 'lee 'mannyan man -kɔnnɛn
(Mt 13.31-32; Mk 4.30-32)
18 “Bɛ -sru Zozi -kɔnnɛn “fɔdɩ 'sia minnun lɛ. E 'nan: «Bali -le mingɔnnɛn -blɩdɩ min da bɛ, -mɛ “man nɛn 'an -kɔlaman maan -kɔɔnman? 19 E ya “le min -tʋ 'bɛ fei fɛ 'wlɛ “wɛnnɛn 'tʋ 'si, ɛn yaa -fɔ 'yee fei. E bɔa -e 'e drɛ yiba “a, te “lomannun a o “kɔɛ “tɔnan -a plan -ji.»
20 Ɛn e -kɔnnɛn pee -fɔ “nyian -wlɛ. E 'nan: «Bali -le mingɔnnɛn -blɩdɩ min da bɛ, -mɛ “man nɛn 'an -kɔlaman maan -kɔɔnman? 21 E ya “le lɩmɔn -tʋ 'bɛ -fari puu “sonun yaaga 'si, e 'mannyan “wɛnnɔn 'wʋ 'va, ɛn yaa baa. 'Mannyan zɩɛ e -fari -pʋ 'bɔ siiman 'e pɛɛnɔn.»
-Si nɛn min -a “siala -e 'e 'beli bɛ e ya -tʋwli
(Mt 7.13-14, 22-23; 8.11-12; 25.10-12)
22 “Bɛ -sru Zozi Zeruzalɛm si 'sia “nyian. E -kʋ Bali -le 'wɩ “paadɩ -a minnun ji 'flanun nɛn -si -a bɛ -a da. 23 Ɛn min -tʋ -a laabʋ -yrɔ 'nan: «'An 'san. 'Wɩ 'kpa, min “nɛn “wɛnnɛn nɛn Bali -a “sia 'wɩ 'ji?»
Ɛn Zozi -a vɩdɩ 'sia minnun lɛ 'nan: 24 «'Ka man -wɛɛ 'nan 'ka -wlamlan 'kɔn -yrɛ “fɩɩnɛn 'ji -e 'ka 'belidɩ yɩ! Maan ve 'cɛɛ 'nan, min “kaga -taa -a man -wɛɛlɛ 'nan 'o -wlamlan 'kɔn zɩɛ -a -ji, 'pian wa'a 'bɔala 'nan nun dɩ. 25 Tʋ -tʋ -taa “bɔlɛ bɛ, -te 'kɔn san “ta 'yee 'kɔn -fɔa “ji, te ka -fʋ bei. Ka 'kɔn 'tɛdɩ “siala, te ka “ta -a ve -yrɛ 'nan: ‹'Kʋ 'san, 'i 'kɔn 'lɛ 'sʋ 'kʋɛ!› Yaa ve 'cɛɛ 'nan: ‹Ma'an 'ka 'tɔa dɩ.›
26 Tɔɔn -e 'ka vɩ -yrɛ 'nan: ‹-Kaa fɛ -blɩ 'e cin va, ɛn -kaa 'yi mlin 'e cin va. Ɛn i Bali -le 'wɩ paa 'kʋ fla.›
27 “Bɛ -sru yaa ve 'cɛɛ 'nan: ‹Ma'an 'ka 'tɔa “fo “dɩ. Ka ya 'wɩ 'wlidɩ “drɛnɔn 'a, 'ka 'si 'an “srɔn “kogo!›
28 Tʋ zɩɛ -a man bɛ, te ka Abraam 'lee Izak 'lee Zago 'lee Bali 'lewei vɩnɔn pɛɛnɔn ye Bali -le mingɔnnɛn trɛda. 'Pian ka -fo bei, -e 'ka -wuɔdɩ 'sia te 'ka 'shɛ da -ble. 29 Minnun “sia yidɛ wluan “nan 'zia, ɛn o “sia yidɛ 'fɔ -nan “va 'zia, ɛn o “sia 'trɛda lou 'zia, ɛn o “sia 'trɛda “tre 'zia, -e 'o “fɛdi -dan -blɩ Bali -le mingɔnnɛn trɛda. 30 Minnun nɛn o -fɔla “da “bɛ, o “kaga -taa “drɛlɛ -si 'lɛnɔn 'a. Ɛn minnun nɛn o -trɔa -si 'lɛ bɛ, o “kaga -taa “drɛlɛ min -fɔla “danɔn 'a.»
Zozi 'wɩ 'pla Zeruzalɛm 'nɔn lɛ
(Mt 23.37-39)
31 Tʋ zɩɛ -a man bɛ, Farizɛn 'nɔn -mie -ta -a vɩlɛ Zozi lɛ 'nan: «'I 'kʋ, 'i 'si 'gʋ! Erodi a 'i -wɛɛnan 'nan -e 'yei 'tɛ.»
32 Ɛn Zozi 'a 'vɩ -wlɛ 'nan: «'Ka 'kʋ -a vɩ -dawlizan 'labɛ -yrɛ 'nan, an -yʋ -wlidɩ -pian “minnun -sru, ɛn an minnun “belia cɛɛgʋ 'lee “trɛ “a. -A yi yaagazan da -e 'an 'cɛn “man. 33 'Wɩ 'kpa, maan dra cɛɛgʋ, ɛn maan dra “trɛ, ɛn maan dra “bɛ -sru. Ɛn an bɔala Zeruzalɛm, kɔɔ -nan nun nɛn Bali 'lewei vɩzan -kaa.
34 Zeruzalɛm 'nɔn, ka Bali 'lewei vɩnɔn -tɛɛman. Ɛn minnun nɛn Bali -taa “waa 'cɛɛ bɛ, ka o -tɛɛman -kɔlɛbu -a. Maan man wɛɛ 'e 'pa -a “kaga 'nan 'an 'ka treman 'e cin man, “le zɩ mɛin “bʋ 'yee 'nɛnnun treman 'e 'pɛba 'wlu bɛ -yee 'wɩ 'zʋ. 'Pian ka'a 'wɩlɛ “man “dɩ. 35 -Yee “wɛan Bali “ta 'e 'pɛ “sia 'cee Bali -pan 'kɔn -sru. Ɛn 'an 'bɔ 'gʋɛ, ka'a “nyian 'an 'ye dɩ. 'Pian ka -kɔlaman 'an yɩdɩ -a 'e 'pee yi nɛn kaa vɩdɩ “siala 'nan: ‹Bali -le -fɛa 'e 'kɔn min nɛn Minsan -a 'pa 'sia bɛ -a man!› »

- Luk
- ←
- 13
- →

© 1999 WBT