- 1 Timote
- ←
- 6
- →

6
Nɔannun -le 'wɩ nɛn 'gʋ
1 Zozinɔn nɛn o ya nɔan -a bɛ, 'o 'o 'tanɔn 'sia min -a -pɛ pɛɛnɔn 'ji. 'O drɛ zɩɛ, 'dʋ -e minnun 'o vɩlɛ 'o 'wɩ 'wlidɩ Bali 'lee -cee 'wɩ “paadɩ man dɩ. 2 Ɛn Zozinɔn nɛn o ya nɔan -a, te o tanɔn a Zozi 'va bɛ, te o yiɛ 'e 'ciɩ 'o 'tanɔn 'bɔ 'ji 'nan 'o 'vale waa 'o drɛ “bʋɩnun -a dɩ. 'Pian 'o 'nyranman 'pa -wlɛ 'kpa tɩglɩ, kɔɔ o tanɔn 'bɔ nɛn o 'nyranman “paa -wlɛ “bɛ, o ya Zozi 'va ɛn Bali o ye “yi.
'I drɛ “yi min -mienun a, te o Bali -le 'wɩ “paaman 'wlu 'a
'Wɩnun pɛɛnɔn zɩɛ, -a 'bɔ nɛn 'i “paa Zozinɔn 'ji, ɛn -a 'bɔ nɛn 'i 'pla -wlɛ 'wɩ 'a. 3 'Pian min -mienun a bɛ, o 'ka 'wɩ zɩɛ 'bɛ -sru “dɩ. 'Wɩ 'pee nɛn “o “paaman Zozinɔn 'ji. Wei nɛn e ya tɩglɩ ɛn e “sia -kaa san Zozi Crizi 'le bɛ, o 'ka 'bɛ 'va dɩ. Ɛn 'wɩ “paadɩ nɛn e yi -tɛradɩ Bali da -ci “sia min lɛ bɛ, wa'a 'ta 'wʋla “da “dɩ. 4 Minnun zɩɛ 'o 'fli “siala -dandan, te wa'a fɛ -tʋ tɔa dɩ. -Sa -fɔdɩ drɛ o man “le -cɛ -tʋ -zʋ, o 'wɩ 'blɩdɩ ye “yi 'wɩ “wɛnnɛnnun da. 'Wɩnun zɩɛ -yɛɛ -taala “man bʋdɩ -a 'ka yei. Ɛn -yɛɛ -taala 'cɛndɩ 'e cin man -a 'ka yei. Ɛn -yɛɛ -taala min sɛɛ wʋdɩ -a 'ka yei. Ɛn -yɛɛ -taala ci “nrɔndɩ min man -wlidɩ “a 'ka yei. 5 Ɛn “nyian -yɛɛ -maan min yei 'ka -a ble dɩ. O 'wɩ dra “le minnun nɛn 'o 'wulo 'ka o da dɩɛ, -wee 'wɩ 'zʋ, ɛn wa'a 'wɩ tɩglɩ 'tɔa “fo “dɩ. -A -cin a o ji 'nan Bali -sru 'ta wʋdɩ bɛ “lala yɩnan nɛn.
6 'Wɩ 'kpa nɛn, 'ta wʋladɩ Bali -sru “bɛ, e ya fɛ yɩdɩ -dan tʋ -a. 'Pian min 'ka 'kɔan 'e 'ladɩ min lɔ fɛ da dɩ. 7 Kɔɔ min 'ka 'talɛ 'e 'lɔ le fɛ -tʋ -a 'trɛ 'gʋɛ -a da dɩ. Ɛn min “ɛ vɩ 'nan 'e 'li 'e da bɛ, ya'a 'ko 'e 'lɔ le fɛ -a dɩ. 8 -Yee “wɛan -te -kaa -blɩfɛ ye, ɛn -kaa man sɔ ye bɛ, 'e bɔ -kaa a. 9 'Pian minnun nɛn o ya “va 'nan o dra fɛnɔn 'a bɛ, Satan o see “paaman -e 'o 'tɛ -yee san -ji. Min ci 'sɔ wɩ -wlidɩnun nɛn, o ya 'wɩ “tun “a ɛn o min srɛman bɛ, te -a -cin a -tɔɔlanan “o ji. 'Wɩnun zɩɛ, -yɛɛ min -nan -nyaan, ɛn -yɛɛ min 'sia Bali man -kɔɔbli.
10 Fɛ nɛn maan ve zɩɛ -yɛɛ cɩ 'nan, “lala yɩdɩ “yi “bɛ, -yɛɛ cɩ 'wɩ 'wlidɩ 'tɔ 'tʋdʋ pɛɛnɔn pei -trɔanan “a. “Lala yɩdɩ “yi “le “wɛan, min -mienun 'si Bali -sru 'va, ɛn o ya 'o yra yɩnan 'wɩ 'wlidɩ 'tɔ 'tʋdʋ pɛɛnɔn 'lɔ.
Pɔl 'wɩ 'pla Timote lɛ
11 'Pian 'i 'bɔ Bali -le 'nyranman 'pazan bɛ, te 'wɩnun zɩɛ 'o -pli 'i man “fo “dɩ. 'I -wɛɛ 'nan, 'i 'wɩ nɛn 'e 'sʋdɩ “ji “bɛ -a dra. 'I -wɛɛ 'nan, 'i 'fo 'i lɛadɩ Bali man. 'I -wɛɛ 'nan, 'i yi -tɛala Bali da. 'I -wɛɛ 'nan, 'i Bali ye “yi, ɛn 'i min ye “yi. 'I -wɛɛ 'nan, 'i -pɔan 'e 'sɔ 'wɩ 'ji. Ɛn 'i -wɛɛ 'nan, 'i -kɔan “min -trɔɔ -a. 12 'Ta wʋdɩ Bali -sru “nɛn yia -si 'sia bɛ, 'i 'kun “man 'kpa, -e 'i 'wulo 'e bɔla “va. Ɛn 'belidɩ nɛn ya'a 'nyaan dɩɛ, 'i 'kun 'i 'pɛ “fli “a. Bali 'i laabʋ “man, ɛn i wɩɩ “man min “kaga yiɛ man 'nan, Bali -sru “nɛn i cɩ. 13 Bali nɛn e 'belidɩ -nɔan 'trɛda fɛ pɛɛnɔn lɛ bɛ, 'lee Zozi Crizi nɛn e wɩɩ “man Ponzʋ Pilati yiɛ man 'nan, Bali -sru “nɛn 'e cɩ bɛ, an 'wɩ “paala 'yiɛ o 'lɛ 'nan, 14 'Nyranman nɛn Bali 'bɔ -a -pɛba 'wʋ 'i 'lɔ bɛ, 'i yiɛ 'tɔ “va. Te 'tɔ 'e 'pa “man “dɩ, ɛn te min 'e 'wɩ “man 'wlidɩ “dɩ. 'I drɛ zɩɛ -trilii, -e tʋ nɛn -kaa san Zozi Crizi -taa “man “bɛ 'e bɔ. 15 Tʋ zɩɛ Bali 'bɛ 'pla 'e 'bɔ 'a.
Bali zɩɛ -a va nɛn -fɛa pɛɛnɔn “sia,
ɛn -yɛɛ fɛ pɛɛnɔn “paala 'e 'tʋwli.
-Yɛɛ cɩ mingɔnnɛnnun da mingɔnnɛn -a,
ɛn -yɛɛ cɩ minsannun pɛɛnɔn da Minsan -a.
16 Ɛn -yɛɛ 'ka 'kaa 'li “fo “dɩ.
Ɛn 'tɛ 'san nɛn min 'ka 'kɔlaman
-e 'e -pli “man “dɩɛ,
-a va nɛn e cɩ.
Ɛn Bali zɩɛ min 'ka tian 'li -a yɩlɛ 'e yiɛ 'a dɩ,
ɛn min 'ka 'kɔlaman -a yɩdɩ -a dɩ.
'Tɔ 'wɩdɩ 'lee 'plɛblɛ nɛn -a 'leda “ka “dɩɛ,
'e 'kɔn -yee vɛ -a.
Amɛn!
17 Minnun nɛn o cɩ fɛnɔn 'a tʋ 'gʋɛ -a -ji bɛ, 'i 'wɩ 'pla -wlɛ. 'I vɩ -wlɛ 'nan, te 'o 'fli 'sia -dandan dɩ! Kɔɔ fɛ yɩdɩ bɛ, cɛɛgʋ e ya 'yie vɛ -a, “trɛ e 'ka 'yie vɛ -a dɩ. -Yee “wɛan 'i vɩ -wlɛ 'nan, te o 'bli 'e 'kɔn -yrɛ “dɩ! 'Pian o 'bli 'e 'kɔn Bali nɛn e fɛ pɛɛnɔn -nɔan “min lɛ bɛ -yrɛ. Yaa -nɔan 'e “mlianla “da 'nan -e -kaa ci 'e “nran. 18 'I vɩ -wlɛ 'nan, 'o 'wɩ “yi “drɛ, ɛn o drɛ wɩ “yinun nɛn 'e 'kɔn “kaga. 'I vɩ -wlɛ 'nan fɛ 'e 'sʋ o man, ɛn 'o 'pa min va. 19 “Wɛɛ vɩ 'nan 'o 'kɔn 'wɩnun zɩɛ -a drɛnan bɛ, e ya “le o yɩfɛ planan nɛn o cɩ tʋ -fɔla “da “ji vɛ -a. Zɩ o -taa 'belidɩ tɩglɩ 'kunlɛ 'o 'pɛ “fli “a zɩɛ.
20 Timote, 'wɩ pɛɛnɔn nɛn waa paa 'i 'ji bɛ, 'i yiɛ 'trɔa “da. Minnun nɛn waa ve 'o 'fli man 'nan, 'o 'wɩnun -tɔa te 'bɛ a 'e -trɛ bɛ, te 'ka -kɔn waa -tʋwli “dɩ! Ɛn te 'i 'fli wʋ -wee -sa -fɔdɩnun va dɩ! 21 Zozinɔn -mienun o -pɛ 'si yi -tɛradɩ Zozi da -sru, ɛn o sɔɔnla -si zɩɛ -a da.
Bali -le “yi 'e 'kɔn 'ka 'va.

- 1 Timote
- ←
- 6
- →

© 1999 WBT