- Drɛwɩ (Actes)
- ←
- 13
- →

13
1 Bali 'lewei vɩnɔn 'lee Bali -le 'fluba “paanɔn a -leglizi nɛn Antiɔs bɛ -a -ji. O 'tɔ nɛn Barnaba 'lee Simeɔn nɛn waa laabo min tiidii “bɛ 'lee Sirene min Lusiyu 'lee Manaɛl nɛn o 'vale Galile 'lɛglɔn plazan Erodi -a o o 'lɛbʋ 'e cin va bɛ 'lee Saul. 2 Yi -tʋ da, te o Minsan trʋ 'ba, te o ya fɛ 'sɔnnan, -a -nan nɛn Bali lei 'saun “e -wlɛ 'nan: «'Ka Barnaba 'lee Saul 'si “va -e o 'nyranman nɛn an o laabʋ 'nan 'o 'pa bɛ -a 'pa.» 3 -A -nan nɛn zɩ o cɛɛn Bali trʋ 'badɩ 'lee fɛ 'sɔndɩ man bɛ, ɛn 'o 'pɛ 'pla o da, ɛn o 'si o man, o -kʋ.
Barnaba 'lee Saul -kʋ Sipri
4 Barnaba 'lee Saul nɛn Bali lei 'saun o 'pa 'sia bɛ, o -kʋ Selusi 'fla jemie man, ɛn o -fɔ -klʋ -dan ji, ɛn o -kʋ Sipri 'trɛda 'yi yei. 5 Zɩ o 'bɔla 'fla nɛn waa laabo Salami bɛ -a da bɛ, ɛn o Bali -le 'wɩ 'nɔnnɔn vɩdɩ 'sia minnun lɛ Zuif 'nɔn 'le cin yɩ 'kuin. Zan nɛn waa laabo “nyian Mark bɛ, e ya o va, te e “paa o va.
6 O cɛɛn 'yi yei 'trɛ zɩɛ -a 'cɛndɩ man -ji, tɔɔn ɛn o 'bɔla 'fla nɛn waa laabo Pafo bɛ -a da, ɛn o -dravia drɛzan -tʋ 'yɩ. Waa laabo Barzozi, Zuif min nɛn, 'e 'fli “siala Bali 'lewei vɩzan -a, te e 'ka 'a dɩ. 7 E ya -kɔnmandan Sɛrji Polo bee -a. -Kɔnmandan zɩɛ, e 'wɩ -tɔa 'kpa tɩglɩ. -A -nan nɛn e Barnaba 'lee Saul laabʋ 'e 'va, kɔɔ e ya “vale 'e Bali wei maan. 8 'Pian te -dravia drɛzan -tʋwli “nɛn waa laabo “nyian Elima Grɛk wei -ji bɛ e 'ka “vale 'o 'ta dɩ, te yaa -wɛɛ “man 'nan, te -kɔnmandan 'e yi -tɛra Barnaba 'lee Saul da dɩ.
9 -A -nan nɛn Saul nɛn waa laabo “nyian Pɔl bɛ, e ya 'e fadɩ Bali lei 'saun 'a, ɛn e -dravia drɛzan zɩɛ -a -nanjɛɛn tɛin, 10 ɛn e 'nan: «Bii 'gʋɛ, i ya 'i fadɩ -dawli wɩnun 'lee 'wɩ 'wlidɩ 'tɔ 'tʋdʋ pɛɛnɔn 'a. I ya Bali 'nanmanzan 'le 'nɛn 'a, 'wɩ “yi pɛɛnɔn 'nanmanzan nɛn 'yia. 'I 'flin Minsan -le -si tɩglɩ ta srɛdɩ -a. 11 'Bɛ nɛn 'gʋɛ, “i 'yiɔ, Minsan “ta 'wɩ “nɛn -kɔɔnman 'yiɛ -e 'i 'flin yidɛ 'san yɩdɩ -a fɔɔnɔn.»
'Nun tɔɔn ɛn Elima yiɛ 'wi, e -fʋ klun va, te 'e 'man limlan -pɛ pɛɛnɔn da min -wɛɛdɩ -a 'nan -e 'e 'kun 'e 'pɛ -man. 12 Zɩ -kɔnmandan 'wɩ zɩɛ -a -nan 'yɩ bɛ, ɛn e -fɔ Zozi 'va. Minsan -le 'wɩ nɛn yaa 'man, ɛn yaa -nan 'yɩ bɛ, yaa 'kan 'e 'ciɩla “da.
Pɔl 'lee Barnaba -kʋ Antiɔs 'fla Pisidi 'lɛglɔn 'ji
13 Pɔl 'lee 'e beenun -fɔ -klʋ -ji Pafo, ɛn o -kʋ Pergi 'fla Panfili 'lɛglɔn 'ji. Zan nɛn waa laabo Mark bɛ, e 'si o -sru, ɛn e 'li 'e da Zeruzalɛm. 14 O 'si Pergi, ɛn o -kʋ Antiɔs 'fla Pisidi 'lɛglɔn 'ji. 'Flinla “yi da, o wla Zuif 'nɔn 'le cin yɩ 'kuin, ɛn o -nyran. 15 Zɩ o cɛɛn Bali -le 'wɩ mandɩ man -pei 'fluba 'ji 'lee Bali 'lewei vɩnɔn 'le 'fluba 'ji bɛ, ɛn Zuif 'nɔn 'le cin yɩ 'kɔn 'tazan min 'pa 'sia Pɔl 'lee Barnaba -va 'nan 'o laabʋ -wlɔ 'nan: «”Bʋɩnun, -te 'wɩ -mie a 'ka 'ji -e 'ka 'kʋ “koe “tɔ 'kʋ da bɛ, 'ka vɩ “mɛn!»
16 Ɛn Pɔl wluan 'e 'pɛ nyɔɔn 'nan, te 'o sɔɔ -tɔ “nyian dɩ, ɛn e 'nan: «'Ka Izraɛl 'nɔn, 'lee kaa nɛn ka Izraɛl 'nɔn 'le Bali bɔa “bɛ, 'ka “trɔɛn “tɔ 'mɛn. 17 Izraɛl 'nɔn 'le Bali -kaa tranun 'si “va, ɛn o 'pa Izraɛl 'nɔn 'va, ɛn o 'bɔ “kaga te o ya Ezipti 'lɛglɔn 'ji. “Bɛ -sru, ɛn Bali o 'si Ezipti 'yee 'plɛblɛ 'a. 18 Bali 'e yiɛ 'tɔ 'yee 'nɛnnun va “bui “da lɛ -fuba sinjɛn wlu. 19 Bali 'lɛglɔn 'sɔravli srɛ Kanan 'lɛglɔn 'ji, ɛn e -wee 'trɛ 'nɔn 'yee minnun lɛ. 20 -A pɛɛnɔn zɩɛ e drɛ lɛ yaa sinjɛn -fuba 'soolu 'wlu.
“Bɛ -sru, ɛn e -kaa tranun -le tin 'banɔn 'nɔn 'trilii, ɛn e 'bɔ Bali 'lewei vɩzan Sanmian da. 21 -A -nan nɛn -kaa tranun -a laabʋ 'nan Sanmian 'e mingɔnnɛn -tɔ 'o da. Ɛn Bali Kis -pɩ Saul -tɔ o da, Bɛnzamɛn -le 'lɛglɔn 'ji min nɛn. Zɩ e mingɔnnɛn blɩ o da lɛ -fuba sinjɛn wlu bɛ, 22 “bɛ -sru Bali -a -nyran, ɛn yaa ta fɔɔ David -a. David zɩɛ Bali 'bɔ -a 'vɩ “man 'nan:
‹An Jese -pɩ David 'yɩ,
'an 'ci 'sɔ “ji “min nɛn,
e -taa 'an 'ci 'sɔ wɩ pɛɛnɔn drɛlɛ bɛ -a.›
23 David zɩɛ, -a kluda nɛn, Bali 'bɔ Zozi 'bɔla min 'sizan 'wɩ 'ji -a, “le zɩ yaa 'vɩ 'e 'cɛn bɛ -yee 'wɩ 'zʋ. 24 Te Zozi 'ka tian Bali -le 'wɩ 'nɔnnɔn vɩdɩ 'silɛa dɩɛ, Zan -a 'vɩ Izraɛl 'nɔn lɛ 'nan, 'o 'si 'o drɛ wɩ -wlidɩ “man, 'o 'fli -nɔn Bali lɛ, -e 'o 'ta 'o -batize drɛ. 25 Te Zan -le 'nyranman 'padɩ “ta -nyan “bɛ, yaa 'vɩ 'nan: ‹Min nɛn 'ka 'ci “nrɔnman “da “bɛ, ma'an “cɛɛ dɩ, 'pian e -taa “mɛn -sru. 'An 'bɔ an 'ka -a cɛin -man -manwua “tun “da baa “fluzan -a dɩ.›
26 “Bʋɩnun, kaa nɛn ka cɩ Abraam kludanɔn 'a bɛ, 'lee minnun nɛn 'ka yei te o 'yra -tɛa Bali man bɛ, -kaa lɛ nɛn Bali cɩ 'yee 'wɩ nɛn e min “sia 'wɩ 'ji bɛ -a vɩnan. 27 -Yɛɛ cɩ 'nan, Zeruzalɛm minnun tanɔn 'lee Zeruzalɛm 'nɔn 'ka -a -tɔlɛ 'nan Zozi 'bɛ cɩ min 'sizan 'wɩ 'ji -a dɩ, ɛn wa'a Bali 'lewei vɩnɔn wei nɛn waa ta 'vɩ -wlɛ 'flinla “yi -tʋdʋ pɛɛnɔn da bɛ -a -ci manlɛ dɩ. 'Pian 'wɩ nɛn Bali 'lewei vɩnɔn -a 'vɩ bɛ, waa 'lɛ sɔɔ Zozi 'tɛdɩ -a. 28 Wa'a 'wɩ 'tʋ yɩlɛ Zozi man -e min 'e 'ka -a 'wɩ 'ji dɩ, 'pian waa 'vɩ Pilati lɛ 'nan, 'e -nɔn minnun lɛ -e 'o -tɛ. 29 'Wɩ pɛɛnɔn nɛn e cɩ 'e 'crɛn -tɛdɩ Zozi 'le 'wɩ 'a bɛ, zɩ 'e 'lɛ sɔɔ bɛ, waa 'si yiba “plan da, ɛn o -kʋ -a wʋlɛ. 30 'Pian Bali -a wluan -kanɔn 'va, 31 ɛn 'e 'fli kɔɔn yi “kaga 'wlu minnun nɛn o 'si waa Galile, ɛn o -kʋ Zeruzalɛm bɛ -wlɛ. Ɛn 'bɛ 'gʋɛ -wɛɛ drɛ -yee 'wɩ 'nan yɩnɔn 'a, te o -yee 'wɩ ve Izraɛl 'nɔn lɛ.
32 Ɛn 'kʋ 'bɔ 'gʋ, kʋ -ta 'wɩ 'nɔnnɔn nɛn Bali -tɔ 'e wei da -kaa tranun lɛ 'nan 'e dra bɛ -a vɩlɛ 'cɛɛ. 33 'Wɩ zɩɛ, yaa 'lɛ sɔɔ -kaa nɛn -kaa cɩ o kluda 'nɔn 'a bɛ -cɛɛ: E Zozi wluan -kanɔn 'va. E ya 'e 'crɛn -tɛdɩ “dre 'fluba 'la “fli “ji 'e 'cɛn 'nan:
‹Yiɛ cɩ 'mɛn 'nɛn 'a,
-e 'e 'sia cɛɛgʋ man bɛ,
an drɛ 'i “tɩ “a.›
34 'Wɩ nɛn Bali -a 'vɩ 'e 'cɛn 'nan, 'e Zozi wuanla -kanɔn 'va, 'dʋ -e 'e vɩlɛ 'e 'fʋ -a -nan nɛn min fʋlɩman bɛ -a -nan dɩɛ -nyrɛn 'gʋ:
‹-Fɛa tɩglɩ nɛn
an -tɔ 'an wei da 'nan
'an ve David man bɛ,
ya'a 'nyaan dɩ,
ɛn e ya tian 'cee vɛ -a.›
35 -Yee “wɛan nɛn Bali -a 'vɩ David -le “dre 'fluba pee ji 'nan:
‹Yi'a 'yie 'nɛn 'saun 'tʋe
-e 'e fʋlɩ -yrɛ -ji dɩ.›
36 David -le vɛ bɛ, “e Bali 'su “le zɩ Bali -a 'vɩ bɛ -yee 'wɩ 'zʋ. Ɛn -a -kadɩ 'bɔ, waa 'wʋ 'e tranun “srɔn, ɛn e fʋlɩ 'yrɛ -ji. 37 'Pian Zozi 'ka fʋlɩlɛ -yrɛ -ji dɩ, Bali -a wluan -kanɔn 'va.
38 -Yee “wɛan, “bʋɩnun, 'ka -tɔ 'nan Zozi 'tɔ 'ji nɛn waa ve 'cɛɛ cɛɛgʋ 'nan, Bali 'cee 'wɩ 'wlidɩ fui. 'Ta wʋladɩ Moizi -le -pei -tɔ wɩnun da 'ka -kɔlalɛ 'cee 'wɩ 'wlidɩ “fuidɩ -a dɩ. 39 'Pian minnun pɛɛnɔn nɛn o yi -tɛra Zozi da bɛ, Bali o “siala min tɩglɩ 'a.
40 -Yee “wɛan, 'wɩ nɛn 'e vɩdɩ Bali 'lewei vɩnɔn 'le 'fluba 'ji bɛ, 'ka drɛ “yi, te 'e bɔ 'ka man dɩ. 41 E ya 'e 'crɛn -tɛdɩ 'nan:
‹Min sɛɛ wʋnɔn “ka 'yiɔ,
'wɩ 'e 'ka 'kan -e 'ka 'san “fo.
-Yɛɛ cɩ 'nan 'ka yiɛ -kɔan “man
-e 'an 'wɩ 'tʋ nɛn
e -ciala min da bɛ -a drɛ.
-Te waa -nan -sɛɛ “wʋ 'cɛɛ
-e 'ka vɩlɛ 'ka yi -tɛra “da “dɩ.› »
42 Zɩ Pɔl 'lee Barnaba “ta bɔala -wee cin yɩ 'kuin bɛ, ɛn o 'nan -wlɛ 'nan, 'o 'ta 'flinla “yi pee -a -e 'o 'wɩ 'lein zɩɛ -a vɩ “nyian. 43 Zɩ cin yɩdɩ -nyan bɛ, o “ta fuimlan “man, ɛn Zuif 'nɔn “kaga 'lee minnun nɛn o Izraɛl 'nɔn 'le Bali bɔa “bɛ, o sɔɔnla Pɔl 'lee Barnaba -sru. Pɔl 'lee Barnaba 'bɔ 'bɛ 'wɩ tin 'ba -wlɛ, ɛn o o “koe “tɔ 'o da 'nan 'o 'fʋ Bali -le “yi 'wlu 'li 'trilii.
44 'Flinla “yi pee nɛn e 'bɔ bɛ, 'fla 'bɔ da 'nɔn pɛɛnɔn 'bɛ cin 'yɩ 'nan -e 'o Bali wei man. 45 Zɩ Zuif 'nɔn min “kaga zɩɛ o 'yɩ bɛ, ɛn man bʋdɩ wla o ji, te 'wɩ nɛn Pɔl -a ve bɛ, waa fuimlan 'nan 'wɩ 'pee -a, te waa “srɔn man.
46 -A -nan nɛn Pɔl 'lee Barnaba -a -ci 'vɩ -wlɛ 'wein 'nan: «'Ka Zuif 'nɔn, 'ka lɛ nɛn paan 'kʋ Bali -le 'wɩ 'nɔnnɔn ve 'e 'flin, 'pian kaa -tua 'ka 'pɛla koda. “Cɛɛ drɛ zɩɛ, kaa -kɔɔnman 'nan, ka'a 'ka 'fli ye 'belidɩ nɛn ya'a 'nyaan dɩɛ -a yɩnɔn 'a dɩ. -Yee “wɛan kʋ -ko 'siɛn minnun nɛn o 'ka Zuif 'nɔn 'a dɩɛ o va. 47 -Yɛɛ cɩ 'nan 'wɩ nɛn Minsan “e 'nan 'kʋ drɛ bɛ -nyrɛn 'nan:
‹Mɛin drɛ 'tɛ 'san nɛn
e 'lɛglɔn pɛɛnɔn 'ji dra 'wein bɛ -a.
'I vɩ minnun lɛ 'trɛ pɛɛnɔn da 'nan
Bali 'o “sia 'wɩ 'ji.› »
48 Zɩ minnun nɛn o 'ka Zuif 'nɔn 'a dɩɛ o 'wɩ zɩɛ -a 'man bɛ, o ci nran, ɛn o 'nan, Minsan wei a 'nɔnnɔn. -A -nan nɛn minnun pɛɛnɔn nɛn Bali o 'si “va 'nan -e 'o 'kɔn 'belidɩ nɛn ya'a 'nyaan dɩɛ -a yɩnɔn 'a bɛ, o yi -tɛradɩ 'sia Zozi da.
49 Tɔɔn ɛn Minsan -le 'wɩ 'nɔnnɔn 'kʋ fuiladɩ -a “man 'lɛglɔn zɩɛ -a da “fo. 50 'Pian Antiɔs 'fla 'bɔ da bɛ lɩmɔnnun nɛn o Izraɛl 'nɔn 'le Bali bɔa, te o mangulinun a fɛnɔn 'a bɛ, o ya -nan. Zuif 'nɔn o 'pa 'o 'va 'lee 'fla 'bɔ da min cejenun, ɛn o 'tɛ 'padɩ 'sia Pɔl 'lee Barnaba da, ɛn o Pɔl 'lee Barnaba -pin 'o fla. 51 Tɔɔn 'o 'cɛin -man fuɔn -koei plu o da, -a -kɔɔndɩ -a -wlɛ 'nan 'o 'pɛ 'si -wee 'wɩ 'ji, ɛn o -kʋ 'fla nɛn waa laabo Ikomiɛn bɛ -a da. 52 'Pian Zozinɔn nɛn Antiɔs bɛ o -fʋ ci “nran -a, ɛn o -fʋ 'o fadɩ Bali lei 'saun 'a.

- Drɛwɩ (Actes)
- ←
- 13
- →

© 1999 WBT