- Mark
- ←
- 1
- →

Zozi Crizi -le 'wɩ 'nɔnnɔn nɛn
Mark
-a crɛn -tɛ

1
Zan a Zozi 'lɛ drɛnan
(Mt 3.1-12; Lk 3.1-18; Zan 1.19-28)
1 Bali -pɩ Zozi Crizi -le 'wɩ 'nɔnnɔn pou sianan “nɛn 'gʋ. 2 E pou 'sia “le 'wɩ nɛn 'e 'crɛn -tɛdɩ Bali 'lewei vɩzan Ezai -le 'fluba 'ji bɛ, -yee 'wɩ 'zʋ. Kɔɔ e ya 'e 'crɛn -tɛdɩ 'nan:
«Bali “e 'nan:
‹An 'mɛn min -tʋ -tɔala 'i 'lɛ,
-yɛɛ 'i 'lɛ si -tɛa.›
3 Min zɩɛ -a wei “we “bui “da.
Yaa ve 'nan:
‹'Ka Minsan -le -si ta drɛ!
'Ka -yee -sinun ta -sɛn 'e cin va!› »
4 Min zɩɛ Zan nɛn. E 'bɔla 'ji “bui “da, ɛn e Bali -le 'wɩ vɩdɩ 'sia minnun lɛ. Yaa 'vɩ -wlɛ 'nan: «'Ka 'si 'wɩ 'wlidɩ “drɛdɩ man, -e 'ka 'fli -nɔn Bali lɛ! 'Ka 'ta 'ka -batize drɛ, -e Bali 'e 'cee 'wɩ 'wlidɩ 'fui.»
5 Minnun nɛn o -nyɛanla Zude 'lɛglɔn 'ji 'lee Zeruzalɛm bɛ, o “kaga “ta Zan wei manlɛ. O 'wee 'wɩ 'wlidɩnun 'vɩ 'wein Bali lɛ minnun pɛɛnɔn yiɛ man, te Zan o -batize dra 'yi nɛn waa laabo Zudan bɛ, -a va.
6 -Wi nɛn waa laabo Shamo bɛ, -a “cɛsɔ nɛn Zan da, ɛn -wi 'kɔlɛ nɛn 'e 'tɔdɩ “da -a -tiɛn. Srɔ 'lee -srɔ 'nyrɔn nɛn yaa -ble fɛ -a. 7 E 'nan minnun lɛ 'nan: «Min -tʋ “ta -daa 'e 'fɔla “da, ɛn -a 'plɛblɛ “mlian 'an da. 'An 'ka -yee -manwua “tun “da baa “fluzan -a dɩ. 8 An 'ka -batize dra 'yi 'a, 'pian -yɛɛ 'ka -batize dra Bali lei 'saun 'a.»
Zan Zozi -batize drɛ
(Mt 3.13-17; Lk 3.21-22; Zan 1.32-34)
9 Tʋ zɩɛ -a wlu bɛ, ɛn Zozi 'si Galile 'fla nɛn waa laabo Nazarɛtɩ bɛ -a da, ɛn e -ta Zan -va. -A -nan nɛn Zan -a -batize drɛ Zudan 'yi 'va. 10 Zozi “ɛ 'si 'yia bɛ, te e labli ye 'e 'lɛ 'sʋdɩ, ɛn e Bali lei 'yɩ e sɔɔn “da “le -plablo -le 'wɩ 'zʋ. 11 -A -nan nɛn wei -tʋ wɩɩ laji. E 'nan: «I ya 'an 'pɩ nɛn maan ye “yi ɛn -yee 'wɩ 'an 'ci “nranman bɛ -a.»
Satan Zozi 'man -tan 'nan 'e 'wɩ 'wlidɩ “drɛ
(Mt 4.1-11; Lk 4.1-13)
12 “Bɛ -sru, ɛn Bali lei -kʋ Zozi 'a “bui “da. 13 E yi drɛ 'nan nun -fuba sinjɛn, te Satan -a man -taan. E ya -winun va lu -ji, te Bali -le 'pasianɔn -a “sua.
Zozi 'le 'nyranman pou sianan
(Mt 4.12-17; Lk 4.14-15)
14 Zɩ minnun Zan -fɔ -pʋ 'kuin bɛ, ɛn Zozi 'li 'e da Galile 'lɛglɔn 'ji. -A -nan nɛn e Bali -le 'wɩ 'nɔnnɔn vɩdɩ 'sia minnun lɛ. Yaa 'vɩ -wlɛ 'nan: 15 «Tʋ nɛn Bali -a kɔɔn bɛ, e 'bɔ. Bali -le mingɔnnɛn -blɩdɩ 'bɔ 'kogo. 'Ka 'si 'wɩ 'wlidɩ “drɛdɩ man, -e 'ka 'fli -nɔn Bali lɛ! 'Ka yi -tɛra Bali -le 'wɩ 'nɔnnɔn da!»
Zozi pɔ -tɛnɔn sinjɛn drɛ 'e -srunɔn 'a
(Mt 4.18-22; Lk 5.1-11)
16 Zozi a ciɩnan 'yi -dan nɛn Galile bɛ -a man, ɛn e Simɔn 'lee 'e -suannɛn Andre 'yɩ, te o ya pɔ -tɛnan “se “a. 17 Ɛn Zozi “e 'nan -wlɛ 'nan: «'Ka -sɔɔnla 'an -sru! An -taa 'ka drɛlɛ minnun nɛn o min laabo 'an -sru “bɛ waa.» 18 'Nun tɔɔn o 'wee “senun -sran, ɛn o sɔɔnla Zozi -sru.
19 E -kʋdɩ 'sia “nyian 'e 'lɛ, ɛn e Zebede -pɩnun 'yɩ, te o ya 'wee “senun -peenan -klʋ -ji. Zaji 'lee 'e “bʋɩ Zan nɛn. 20 Zozi o laabʋ, -a -nan nɛn o 'si 'o “tɩ Zebede 'lee 'wee 'nyranman 'panɔn -sru, ɛn o sɔɔnla Zozi -sru.
Zozi -yʋ -wlidɩ “pin min -tʋ -sru
(Lk 4.31-37)
21 Zozi 'lee 'e -srunɔn 'kʋ 'fla nɛn, waa laabo Kapanamo bɛ, -a da. 'Flinla “yi da bɛ, e wla -wee cin yɩ 'kuin, ɛn e Bali -le 'wɩ “paadɩ 'sia minnun ji. 22 -Yee 'wɩ “paadɩ minnun 'plo 'fɔ, kɔɔ yaa “paaman o ji “le Bali -a -kɔladɩ -nɔn -yrɛ. Ya'a “paalɛ o ji “le 'nan 'fluba 'ci vɩnɔn 'le vɛ -zʋ dɩ.
23 Min -tʋ a cin yɩ 'kɔn 'bɔ 'ji bɛ, -yʋ -wlidɩ “a -a -sru. Min zɩɛ e -paandɩ 'sia, yaa 'vɩ 'nan: 24 «Nazarɛtɩ min Zozi, -mɛ “wɛan nɛn i -tɔa 'kʋe 'wɩ 'ji? I -ta 'kʋ klu 'sʋlɛ. Mɛin -tɔa. Bali -le min tɩglɩ nɛn 'yia.»
25 Zozi 'wɩ 'pla -yrɛ 'nan: «'I 'ta -tɔ! 'I 'si min 'gʋɛ -a -sru!» 26 -Yʋ -wlidɩ “min zɩɛ -a nyɔɔndɩ 'sia 'plɛblɛ, te e -paanman, ɛn e 'si -a -sru.
27 'Wɩ zɩɛ e ciɩla min pɛɛnɔn da. Waa laabʋdɩ 'sia 'o cin lɔ 'nan: «-Mɛ “sʋ -man wɩ 'bɛ cɩ zɩɛ? Min 'gʋɛ -yee 'wɩ “paadɩ a 'e 'trɛ, ɛn Bali -a -kɔladɩ -nɔn -yrɛ. E -yʋnun -le 'plɛblɛ yi -kaa. 'Wɩ nɛn yaa ve -wlɛ “bɛ, waa drala “da.» 28 -A -nan nɛn minnun Zozi 'sɩ -fɔdɩ 'sia 'kpa tɩglɩ Galile 'lɛglɔn pɛɛnɔn 'ji.
Zozi Simɔn 'sɛa 'lee -cɛ -tɛnɔn “kaga beli
(Mt 8.14-17; Lk 4.38-41)
29 Zɩ Zozi 'bɔla cin yɩ 'kuin bɛ, ɛn e -kʋ Simɔn 'lee Andre -le “kɔnnɛn 'o 'vale Zaji 'lee Zan -a. 30 “Wɛɛ 'bɔla “kɔnnɛn “bɛ, te Simɔn nan “bʋ “a 'e nyinnandɩ 'kɔlɛ -wɔandɩ 'plɛblɛ 'lɔ, ɛn waa 'vɩ Zozi lɛ. 31 Zozi pli “man, yaa 'kun 'e 'pɛ -man, ɛn yaa wluan. 'Nun tɔɔn -a 'kɔlɛ 'ji 'e 'trɔ -fɔ. -A -nan nɛn e fɛ -nɔn -wlɛ.
32 Zɩ funninmlan 'pla yidɛ 'fɔ plɔ va bɛ, ɛn minnun -tadɩ 'sia -cɛ -tɛnɔn pɛɛnɔn 'lee minnun pɛɛnɔn nɛn -yʋ -wlidɩ “a o -sru “bɛ waa Zozi lɛ. 33 'Flanɔn “kaga “ta -sɛnlɛ 'kɔn zɩɛ -a 'lɛ “nɛn. 34 Zozi min “kaga beli -cɛ 'tɔ 'tʋdʋ pɛɛnɔn 'sidɩ -a o man. Ɛn e -yʋ -wlidɩ 'si min “kaga -sru “nyian. Zozi 'ka -yʋ -wlidɩnun 'tʋɩlɛ -e 'o 'wɩ dɩ, kɔɔ min nɛn Zozi cɩ -a bɛ waa -tɔa.
Zozi Bali -le 'wɩ 'vɩ Galile 'lɛglɔn pɛɛnɔn 'ji
(Lk 4.42-44)
35 Bodrun te klun a tian bɛ, Zozi wluan, ɛn e 'bɔla bei. E -kʋ Bali trʋ 'balɛ 'fla -sru fɛnan nɛn -a -nan cɩ flɩɩ bɛ -a -nan. 36 Simɔn 'lee Zozi -srunɔn -mienun bɛ, o -kʋ Zozi -wɛɛlɛ. 37 Zɩ waa 'yɩ bɛ, ɛn o -yrɛ 'nan: «Minnun pɛɛnɔn a 'i -wɛɛnan.»
38 Ɛn Zozi 'a 'vɩ -wlɛ 'nan: «-Kaa kʋ fɛ pee -nan! -Kaa kʋ 'fla 'gʋɛ -a “srɔn 'flanun da, -e 'an Bali -le 'wɩ vɩ -nan nun. Kɔɔ 'wɩ zɩɛ -a man nɛn an -ta 'trɛ da.» 39 Ɛn e ciɩdɩ 'sia Galile 'lɛglɔn pɛɛnɔn 'ji. E Bali -le 'wɩ 'vɩ cin yɩ 'kɔnnun -ji, te e -yʋ -wlidɩ -pian “minnun -sru.
Zozi -kogobe 'tɛzan -tʋ beli
(Mt 8.1-4; Lk 5.12-16)
40 Yi -tʋ da bɛ, -kogobe 'tɛzan -tʋ -ta Zozi 'lɛ. E “po sɔɔn “wlu, ɛn yaa trʋ 'badɩ 'sia. Yaa 'vɩ -yrɛ 'nan: «Maan -tɔa 'nan -te i wɩɩ “man “bɛ, i -kɔlaman i -kogobe “sia 'an man, -e 'an drɛ 'saun Bali 'lɛ.»
41 -A nyrinda -sɛn Zozi da. 'E 'pɛ 'sʋ “ji, e klɛ “man, ɛn yaa 'vɩ -yrɛ 'nan: «An “we “man! 'I drɛ 'saun Bali 'lɛ!» 42 'Nun tɔɔn -kogobe 'si “man, ɛn e drɛ 'saun Bali 'lɛ.
43 Zozi 'wɩ 'pla -yrɛ -a “trɔɛn nyuɔndɩ -a. Yaa 'vɩ -yrɛ 'nan: 44 «Te 'i 'wɩ nɛn e drɛ 'gʋɛ -a -nan sɛɛ wʋ min -tʋ lɛ “fo “dɩ! 'Pian 'i 'kʋ Bali -panzan -tʋ -va -e 'yei 'nanjɛn! “Bɛ -sru 'sraga nɛn Moizi -a kɔɔn bɛ 'i drɛ, -e minnun 'o -kɔnnɛn “yɩ 'nan, i beli!»
45 'Pian min zɩɛ 'wɩ nɛn Zozi -a drɛ -yrɛ “bɛ, yaa 'sinan 'padɩ 'sia min 'tʋdʋ pɛɛnɔn lɛ. -Yee “wɛan Zozi 'ka -kɔlalɛ “nyian -e 'e 'fli -kɔɔn 'fla dɩ. Ɛn e -fʋ 'fla -sru fɛnan nɛn min “ka “dɩɛ -a -nan. 'Pian te minnun “sia fɛ pɛɛnɔn 'nan, o -ko “va “nun.

- Mark
- ←
- 1
- →

© 1999 WBT