- Mark
- ←
- 8
- →

8
Zozi -blɩfɛ -nɔn min -kpi sinjɛn lɛ
(Mt 15.32-34)
1 Tʋ zɩɛ -a man nɛn, min “kaga 'o cin 'yɩ “nyian Zozi man. Ɛn zɩ o -blɩfɛ “ka -e 'o -blɩ dɩɛ, -a -nan nɛn yaa 'vɩ 'e -srunɔn lɛ 'nan: 2 «Minnun 'labɛ, o nyrinda -sɛan 'an da. Kɔɔ yi yaaga nɛn 'gʋ, te o ya 'an “srɔn, ɛn -blɩfɛ -tʋ 'ka -wlɔ “dɩ. 3 -Te an o 'li 'o da 'o 'ci le dra -a bɛ, o man -taa tɔalɛ -sia. Ɛn “nyian bɛ, o -mienun 'sinan a -kɔɔbli.»
4 -A -srunɔn -a 'vɩ -yrɛ 'nan: «Nyin zia nɛn min -blɩfɛ ye -e 'e -nɔn -wlɛ fɛnan nɛn min 'ka 'nyɛanla 'gʋ dɩɛ -a -nan?»
5 Ɛn Zozi -a laabʋ -wlɔ 'nan: «'Kpɔun a 'ka 'lɔ wɛa?»
O 'nan -yrɛ 'nan: «E ya 'sɔravli.»
6 Tɔɔn e 'nan minnun “kaga zɩɛ -wlɛ 'nan, 'o -nyran “tra. E 'kpɔun 'sɔravli zɩɛ -a 'si, e Bali muo “fɔ, ɛn yaa “nɛn jɛɛn. Yaa -nɔn 'e -srunɔn lɛ 'nan, 'o -pli “o man. Ɛn waa pli o man. 7 Pɔ “wɛnwɛnnɛn -mie a “nyian -wlɔ “tiɛnnɔn. Zozi Bali muo “fɔ, ɛn yaa 'vɩ 'e -srunɔn lɛ 'nan: «'Ka -pli “nyian o man!» 8 Minnun pɛɛnɔn -a blɩ, o 'kan. Ɛn -a ponɛnnun nɛn o -fʋ bɛ, waa tre 'e cin man, e saannɛn 'fa 'sɔravli. 9 Minnun nɛn waa blɩ bɛ o “nɛn bɔa -kpi sinjɛn. “Bɛ -sru ɛn Zozi -si -nɔn -wlɛ 'nan 'o 'li 'o da 'o fla. 10 Ɛn Zozi 'lee 'e -srunɔn -fɔ -klʋ -ji. O -kʋ 'trɛ nɛn, waa laabo Damanuta bɛ -a da.
Farizɛn 'nɔn 'ka Zozi 'le 'wɩ 'ci manlɛ dɩ
(Mt 16.1-4; Lk 12.54-56)
11 Farizɛn 'nɔn 'ta, ɛn o -sa -fɔdɩ 'sia Zozi 'va. -A man -tandɩ -le “wɛan, waa laabʋ -yrɔ 'nan, -te -yee -kɔladɩ “sia Bali va bɛ, 'e 'lɛbo “fɔ wɩ -tʋ drɛ laji. 12 Zozi flin -vɛɛ, ɛn e 'nan -wlɛ 'nan: «-Mɛ “le “wɛan nɛn 'ka -naagʋnɔn, 'lɛbo “fɔ wɩ nɛn kaa -wɛɛman? Maan ve 'cɛɛ 'wɩ tɩglɩ 'a 'nan, wa'a 'lɛbo “fɔ wɩ -tʋ -kɔɔnman 'ka -naagʋnɔn lɛ dɩ.» 13 -A -nan nɛn e 'si o va, e -fɔ -klʋ -ji, ɛn e -kʋ 'yi -sru.
Zozi -srunɔn 'ka Zozi 'le 'wɩ 'ci manlɛ dɩ
(Mt 16.5-12)
14 Zozi -srunɔn 'ci 'san 'kpɔun siadɩ man. 'Kpɔun -tʋwli “nɛn -wlɔ “klʋ -ji. 15 Ɛn Zozi 'wɩ pladɩ 'sia -wlɛ. Yaa 'vɩ 'nan: «'Ka yiɛ 'tɔ 'ka 'fli -va! Erodi 'lee Farizɛn 'nɔn 'le 'mannyan 'le “wɛan nɛn maan ve zɩɛ.»
16 -A -nan nɛn -a -srunɔn -a vɩdɩ 'sia 'o cin yei 'nan, 'kpɔun nɛn e 'ka -kaa 'lɔ dɩɛ, -yee “wɛan nɛn e 'wɩ zɩɛ -a 'vɩ.
17 Zozi 'wɩ zɩɛ -a -kɔnnɛn 'yɩ, ɛn yaa 'vɩ -wlɛ 'nan: «-Mɛ “wɛan nɛn kaa ve 'nan, 'kpɔun -le “wɛan nɛn an 'wɩ zɩɛ -a 'vɩ? Ka'a tian 'wɩ 'ci manlɛ dʋʋ? Ɛn ka'a 'wɩ 'paala 'ka 'ka 'ji dʋʋ? -Mɛ “le “wɛan 'cee 'wɩ mandɩ 'lɛ 'wʋ? 18 'Ka yiɛ nɛn “ji “bɛ, fɛnan yɩvɛ “cɛɛ dʋʋ? 'Ka “trɔɛn “nɛn 'ka 'wulo -man bɛ, 'wɩ manvɛ “cɛɛ dʋʋ? 'Wɩ 'cin 'ka 'fɔala 'ka 'ji dʋʋ? 19 Tʋ nɛn an 'kpɔun 'soolu -pliman min -kpi 'soolu man -e 'o 'kan bɛ, 'kpɔun ponɛn nɛn, e -fʋ bɛ, e saannɛn 'fa wɛa?»
O -yrɛ 'nan: «-Fuda “fli.»
20 Ɛn Zozi 'a laabʋ “nyian 'nan: «Tʋ nɛn an 'kpɔun 'sɔravli -pliman min -kpi sinjɛn man -e 'o 'kan bɛ, 'kpɔun ponɛn nɛn, e -fʋ bɛ, e saannɛn 'fa wɛa?»
O -yrɛ 'nan: «'Sɔravli.»
21 Zozi “e -wlɛ 'nan: «-Te 'bɛ a zɩɛ, -mɛ “le “wɛan ka'a tian 'wɩ 'ci manlɛ dɩ?»
Zozi yiɛ 'wizan -tʋ beli Bɛzaida
22 Zozi 'lee 'e -srunɔn 'bɔla Bɛzaida, ɛn minnun -ta yiɛ 'wizan -tʋ -a -yrɛ. O toba -fɔ Zozi lɛ 'nan 'e klɛ “man. 23 -A -nan nɛn Zozi yiɛ 'wizan zɩɛ, -a 'kun 'e 'pɛ -man, ɛn e -kʋ -a 'fla lunɛn. E 'le 'yi 'pa -a yiɛ da, ɛn e 'e 'pɛ 'pla min zɩɛ -a da. “Bɛ -sru ɛn yaa laabʋ -yrɔ 'nan: «'I fɛ -tʋ ye?»
24 E fɛnan -nanjɛn, ɛn e 'nan: «An minnun ye. E dra “le 'nan yibanun 'bɛ cɩ 'ta wʋnan.»
25 Ɛn Zozi 'e 'pɛ 'pla “nyian -a yiɛ da. -A -nan nɛn min zɩɛ e fɛnan 'yɩ 'wein, e beli. 26 Zozi -a 'li 'e da 'e fla 'wɩ pladɩ -a -yrɛ. Yaa 'vɩ -yrɛ 'nan: «'I 'kʋ 'i 'mangulinun va, 'pian te 'i 'ciɩla Bɛzaida 'fla yei “dɩ!»
Min nɛn Zozi cɩ -a bɛ Piɛri -a 'vɩ
(Mt 16.13-20; Lk 9.18-21)
27 Zozi 'lee 'e -srunɔn a -kʋnan 'flanun nɛn Sezare Filipʋ “srɔn “bɛ -a da. O ya -sia, ɛn e 'wɩ 'gʋɛ -a laabʋ 'e -srunɔn 'lɔ. Yaa laabʋ 'nan: «Minnun “o 'nan, -tɩ nɛn 'maan?»
28 Ɛn o 'nan -yrɛ 'nan: «Min -mienun “o 'vɩ 'nan, min -batize drɛzan Zan nɛn 'yia. Ɛn min plɔɛnnun “o 'vɩ 'nan, Bali 'lewei vɩzan Eli nɛn 'li bɛ -nyrɛn 'yia. Ɛn min -mienun “o 'vɩ 'nan, Bali 'lewei vɩnɔn nɛn 'li bɛ, -a -tʋ nɛn 'yia.»
29 Ɛn Zozi -a laabʋ -wlɔ 'nan: «Kaa “nun, “ka 'vɩ 'nan, -tɩ nɛn 'maan?»
Piɛri “e -yrɛ 'nan: «I ya Crizi nɛn Bali -a 'pa 'sia -e 'e minnun 'si 'wɩ 'ji bɛ -a.»
30 Ɛn Zozi 'o “trɔɛn nyuɔn 'wɩ pladɩ -a -wlɛ 'nan, te 'o 'yee 'wɩ vɩ min lɛ “fo “dɩ.
Zozi 'e 'kanan 'lee 'e wluandɩ -kanɔn 'va wɩ 'vɩ
(Mt 16.21-23; Lk 9.22)
31 “Bɛ -sru ɛn Zozi 'wɩ “paadɩ 'sia 'e -srunɔn 'ji. Yaa vɩdɩ 'sia -wlɛ 'nan: «Yra yɩdɩ “kaga “ta -daa “bɔlɛ 'an 'bɔ Blamin -pɩ man. Min cejenun 'lee Bali -pannɔn 'tanɔn 'lee 'fluba 'ci vɩnɔn -taa 'an drɛlɛ 'o 'pɛla koda. Waan -tɛa. 'Pian -a yi yaagazan da bɛ, -e 'an 'wluan -kanɔn 'va.»
32 E 'wɩ zɩɛ -a 'vɩ -wlɛ 'wein. -A -nan nɛn Piɛri Zozi laabʋ 'o “fli yei, ɛn e 'wɩ 'pla Zozi lɛ. E -yrɛ 'nan: «Te 'i 'wɩ zɩɛ -a vɩ “fo “dɩ!»
33 Zozi 'e 'man lila, 'e -srunɔn 'nanjɛɛn, ɛn e 'wɩ 'pla Piɛri lɛ 'klagla. Yaa 'vɩ -yrɛ 'nan: «Satan, 'i 'si 'an “srɔn “kogo! 'Wɩ nɛn 'i 'ci “nrɔnman “da “bɛ, -a 'bɔ “cɛɛ Bali -a nrɔn 'e 'ji dɩ. 'Pian 'yie ci “nrɔndɩ a blamin -le vɛ da.»
Zozi -sru 'ta wʋdɩ
(Mt 16.24-28; Lk 9.23-27)
34 -A -nan nɛn Zozi minnun pɛɛnɔn 'lee 'e -srunɔn laabʋ 'e “srɔn. Ɛn e 'nan -wlɛ 'nan: «-Te min nɛn e ya “vale 'e 'ta wʋla 'an -sru “bɛ, 'e 'bli 'si 'e 'fli da, ɛn 'e 'wɩ yra yɩdɩ man, ɛn 'e 'wɩ 'kadɩ man yiba “plan da 'vaa, -e 'e -sɔɔnla 'an -sru. 35 Min oo min nɛn e ya 'e 'ladɩ 'yee 'trɛda da bɛ, -yee 'trɛda -taa 'silɛ -yrɔ. 'Pian min nɛn 'e 'pɛ 'si -yee 'trɛda da “fo, ɛn yaa -nɔn 'mɛn 'an yɩdɩ “yi 'lee Bali -le 'wɩ 'nɔnnɔn yɩdɩ “yi “le “wɛan bɛ, Bali -le 'belidɩ dra -a san -le vɛ -a. 36 -Te min 'trɛda fɛ pɛɛnɔn 'yɩ, ɛn 'belidɩ 'si -yrɔ “bɛ, -a -trɔn nɛn -mɛ “a? E 'ka “fo “dɩ. 37 Kɔɔ ya'a 'kɔlaman -e 'e 'belidɩ zɩɛ -a ta pan wʋ 'e 'lɔ fɛ -tʋ -a dɩ. 38 -Naagʋnɔn 'o 'fli cɛɛn Bali man, ɛn o ya 'wɩ 'wlidɩ “kaga “drɛnan. Min nɛn, yra -a -tɛ o 'lɛ -a vɩdɩ -a 'nan 'e ya 'an -sruzan 'a bɛ, -te 'bɛ “cɛɛ dɩ, 'mɛn 'wɩ vɩdɩ -wlɛ yra -a -tɛ bɛ, Blamin -pɩ -yee vɛ yra -tɛa “nyian tʋ nɛn e -taa “man “bɛ -a man. E -taa 'e “tɩ “le 'tɛ 'san 'lee 'e “tɩ “le 'pasianɔn 'le 'tɛ 'san da.»

- Mark
- ←
- 8
- →

© 1999 WBT