- Drɛwɩ (Actes)
- ←
- 20
- →

20
Pɔl -kʋ Masedɔa 'vaa, ɛn e -kʋ Grɛk 'trɛda
1 Zɩ 'wɩ nɛn e 'fla nyɔɔn bɛ e -ta “tra “bɛ, ɛn Pɔl Zozinɔn cin 'yɩ, e o “koe “tɔ 'o da, ɛn e -wlɛ 'nan, 'e “ta -ko Masedɔa. 2 Pɔl 'bɔla Masedɔa, ɛn e Zozinɔn “koe “tɔ 'o da wei “kaga “a. “Bɛ -sru, ɛn e -kʋ Grɛk. 3 E mlɛn drɛ 'nan nun yaaga. Te Pɔl 'e 'man wʋʋ 'nan -e 'e -klʋ -dan nɛn e “ta -ko Siri bɛ -a 'sia bɛ, ɛn yaa 'man 'nan, Zuif 'nɔn 'o 'ci 'pa 'e man, -a -nan nɛn e 'nan, 'e lia 'e da -e 'e ciɩla Masedɔa “nyian.
4 Min 'sɔravli “nɛn o -kʋ Pɔl 'palɛ bɛ, o 'tɔ nɛn 'gʋ: Min -tʋ 'si Bere 'fla, Pirus -pɩ Sopatɛr nɛn. Min “fli 'si Tesalonik 'fla, Ariza 'lee Sekundus 'bɛ 'waa. Min -tʋ 'si Dɛrbʋ 'fla, Gai 'bɛ. Min yaaga 'si Azi 'lɛglɔn 'ji, Timote 'lee Tisik 'lee Trofi 'bɛ 'waa. 5 O zɩɛ o -trɔa 'kʋ 'lɛ, ɛn o -kʋ 'kʋ 'pɛnlɛ Troas. 6 'Kʋe vɛ bɛ, “kʋ “fɔ 'wʋ -klʋ -dan ji Filipʋ 'fla, te “fɛdi nɛn o 'kpɔun nɛn 'mannyan 'ka “va “dɩɛ -a -ble “da “bɛ e -nyan. Yi 'soolu “bɛ -sru, ɛn kʋ 'bɔ o man Troas, kʋ yi drɛ Troas 'sɔravli.
Pɔl 'bɔla Troas
7 'Mɔnnɛn yi -tʋ da, 'kʋ cin 'yɩ 'nan -e fɛ nɛn Minsan “e 'nan 'kʋ -blɩ 'e cin va bɛ 'kʋ -blɩ. -A -nan nɛn Pɔl 'wɩ tin 'badɩ 'sia Zozinɔn lɛ, kɔɔ -te tʋ cɛɛn bɛ, e -ko -le “wɛan. E 'wɩ tin 'ba -wlɛ “trilii, ɛn bada -tɔ. 8 Kʋ ya 'kʋ cin yɩdɩ 'kɔn “bʋ “nɛn 'kɔn 'ta lou “bɛ -a -ji. 'Kɔn “bʋ zɩɛ -a -ji bɛ, -kannɛn “kaga “a 'e 'fɔdɩ “nɛn. 9 -Gobo 'nɛn 'tʋ nɛn waa laabo Etiko bɛ, e ya 'e -nyrandɩ -fenɛdi 'plo da. Pɔl a 'wɩ tin 'banan “kaga, ɛn yi 'nɛn zɩɛ -a -tɛdɩ 'sia. Yi -wlamlan “bʋʋ “le “wɛan e 'si -fenɛdi da 'kɔn 'ta lou 'kɔn yaagazan 'win -ji, ɛn e -ta -tilɛa “tra. Minnun -ta, ɛn waa wluan lou, 'pian te e -ka 'va.
10 Pɔl sɔɔnla e 'kunnan 'nɛn zɩɛ -a da, ɛn yaa 'si 'e 'pɛ -ji, e 'nan: «Te nyɛn 'e 'ka 'cɛndɩ, e beli 'va.» 11 “Bɛ -sru, ɛn Pɔl -kʋ 'e “pa 'ji 'kɔn 'ta lou. E 'kpɔun “nɛn jɛɛn, waa blɩ 'e cin va, ɛn e 'wɩ tin 'ba 'trilii tʋ cɛɛn “man, -a -nan nɛn e -kʋ. 12 O -kʋ -gobo 'nɛn zɩɛ -a 'yee “kɔnnɛn te e ya 'e 'belidɩ, -a -nan nɛn e drɛ ci “nran -dan tʋ -a.
Pɔl 'si Troas, ɛn e -kʋ Mile
13 Kʋɛ -trɔa 'e tɛdɛ Pɔl lɛ -klʋ -dan ji, ɛn kʋ -kʋ 'fla nɛn waa laabo Azo bɛ -a da. 'Fla zɩɛ -a da nɛn kʋ Pɔl -fɔa 'kʋ 'va, -yɛɛ cɩ 'nan Pɔl “e 'nan 'e -ciala 'e 'cɛin -ji zia. 14 Pɔl 'bɔ 'kʋ man Azo, ɛn e -fɔ 'kʋ 'va -klʋ -dan ji, -a -nan nɛn kʋ -kʋ 'fla nɛn waa laabo Mitilɛn bɛ -a da. 15 Kʋ 'si 'bɛ 'nan, ɛn kʋ -kʋla “nyian -klʋ -dan ji. 'Bɛ 'ta tʋ cɛɛn, kʋ 'bɔla 'yi yei 'trɛ 'tʋ nɛn waa laabo Kio bɛ -a “srɔn. “Bɛ -sru “yi -a, ɛn kʋ 'bɔla 'yi yei 'trɛ nɛn waa laabo Samos bɛ -a da. 'Bɛ 'ta tʋ cɛɛn “nyian, ɛn kʋ 'bɔla 'fla nɛn waa laabo Mile bɛ -a da. 16 -Yɛɛ cɩ 'nan Pɔl 'ka “vale 'e -tɔa Efɛz dɩ, kɔɔ e 'ka “vale 'e “mɔan Azi 'lɛglɔn 'ji dɩ, ɛn yaa -wɛɛ “man 'nan 'e bɔala Zeruzalɛm Pantekɔt “fɛdi yi da.
Pɔl 'wɩ tin 'ba Efɛz -leglizi min cejenun lɛ
17 'Pian zɩ Pɔl 'bɔla Mile bɛ, ɛn e min 'pa 'sia 'nan 'o 'kʋ Efɛz -leglizi min cejenun laabʋ. 18 Zɩ min cejenun zɩɛ o -ta bɛ, ɛn e 'nan -wlɛ 'nan: «Te an 'bɔla 'e tɛdɛ 'ka 'va, 'nyranman nɛn maan 'pa Azi 'lɛglɔn 'ji -trilii -e 'e 'bɔ cɛɛgʋɛ, kaa -tɔa. 19 Ma'an 'fli drɛlɛ -dandan Minsan -le 'nyranman 'panan dɩ. An yra 'yɩ Zuif 'nɔn 'lɔ, ɛn an 'nyranman 'pa 'an 'ta le 'an yiɛ 'yi 'a. -Yɛɛ cɩ 'nan Zuif 'nɔn a “vale 'o 'wɩ 'wlidɩ “dra 'mɛn. 20 Ma'an 'wɩ 'tʋ yɔɔlɛ 'ka man dɩ, an Bali -le 'wɩ 'vɩ cɛɛ, ɛn an -yee 'wɩ nɛn e ka dra tɩglɩ bɛ -a paa 'ka 'ji min pɛɛnɔn yiɛ man 'kɔnnun -ji. 21 Maan 'vɩ Zuif 'nɔn 'lee minnun nɛn o 'ka Zuif 'nɔn 'a dɩɛ -wlɛ, 'nan 'o 'si 'wɩ 'wlidɩ “drɛdɩ man -e 'o -sɔɔnla Bali -sru -e 'o yi -tɛra -cee Minsan Zozi Crizi da.
22 Ɛn 'bɛ nɛn 'gʋɛ, an “ta -ko Zeruzalɛm “le zɩ Bali lei 'saun -a 'vɩ 'mɛn 'nan 'an drɛ bɛ -yee 'wɩ 'zʋ. 'Pian 'wɩ nɛn e bɔa 'an man -nan nun bɛ, ma'an tɔa dɩ. 23 Maan -tɔa 'pian 'nan 'fla 'tʋdʋ pɛɛnɔn da bɛ, Bali lei 'saun -a ve 'mɛn 'nan minnun 'tɛ “paa 'an da -e 'waan 'fɔ -pʋ 'kuin. 24 'Pian 'mɛn vɛ bɛ, 'mɛn 'belidɩ -cin 'ka 'an 'ji “le 'nyranman nɛn Minsan Zozi -a -nɔn 'mɛn 'nan 'an 'pa bɛ -yee 'wɩ 'zʋ dɩ. 'Wɩ nɛn Minsan “e 'nan 'mɛn 'an drɛ bɛ, -nyrɛn 'nan, 'an Bali -le 'wɩ 'nɔnnɔn vɩ minnun lɛ 'nan Bali “yi drɛ -wlɛ.
25 An ciɩ 'ka pɛɛnɔn 'va te an Bali -le mingɔnnɛn -blɩdɩ 'wɩ ve 'cɛɛ. 'Pian 'bɛ nɛn 'gʋɛ, maan -tɔa 'nan 'ka 'va min -tʋ 'ka “nyian 'an ye dɩ. 26 -Yee “wɛan maan ve 'cɛɛ cɛɛgʋ 'nan: Zɩ kɔ “an “drɛ bɛ, maan drɛ 'ka pɛɛnɔn lɛ. -Te 'li 'pei ka'a yi -tɛlɛa 'mɛn 'wɩ “paadɩ da dɩɛ, mɛɛn “cɛɛ drɛ dɩ. 27 -Yɛɛ cɩ 'nan 'wɩ nɛn Bali -a drɛ 'nan -e min 'e pli 'e man bɛ, maan 'vɩ 'cɛɛ 'e pɛɛnɔn. Ma'an 'wɩ 'tʋ yɔɔlɛ 'ka man dɩ. 28 -Yee “wɛan 'ka drɛ “yi 'ka 'fli -va 'lee minnun nɛn Bali lei 'saun o -nɔn 'cɛɛ 'nan 'ka yiɛ 'tɔ o va bɛ o va. 'Ka yiɛ 'tɔ Bali -le -leglizi bɛ -a va, Minsan Bali -a 'lɔ 'e 'pɩ nyɛn -a. 29 Maan -tɔa 'nan, -te an -kʋ bɛ, minnun nɛn o ya “le plɔ wi -zʋ bɛ, o -taa -wlalɛa 'ka yei, -e 'o 'wɩ 'wlidɩ “drɛ minnun nɛn 'ka yiɛ -tɔa “o va bɛ -wlɛ. 30 Ɛn “nyian 'ka yei min -mienun -taa 'wunlɛa, o 'wlu wɩnun ve Zozinɔn lɛ -e 'o 'sɛn o -sru. 31 -Yee “wɛan 'ka yiɛ 'tɔ 'ka 'fli -va, ɛn -a -cin 'e 'fɔla 'ka 'ji 'nan lɛ yaaga 'wlu bodrun funnin te an 'wɩ “paala 'cɛɛ 'an 'ta le 'an yiɛ 'yi 'a.
32 Ɛn 'bɛ 'gʋɛ, an “ta “mɛn 'ka -pɛba wo Bali 'lee Bali -le 'wɩ nɛn e “yi “dra min lɛ bɛ -wlɔ. -Yee 'wɩ zɩɛ, 'plɛblɛ a -yrɔ -e 'e 'ka “koe “tɔ 'ka da, “bɛ -sru -e 'e “yi “nɛn yaa 'pla 'nan e dra minnun nɛn o cɩ -yee vɛ -a bɛ -wlɛ “bɛ, 'e drɛ 'cɛɛ. 33 Ɛn ma'an -wɛɛlɛ 'nan min e 'yee “lala 'lee 'yee -siga 'lee 'yee sɔnun -nɔn 'mɛn dɩ. 34 Kaa -tɔa 'ka 'bɔ 'a 'nan an 'nyranman 'pa 'an 'pɛ -a, ɛn maan “nɛn “fɛ blɩ, ɛn minnun nɛn o -kʋ 'an 'palɛ bɛ, ɛn waa “nɛn “fɛ blɩ. 35 Zɩ kɔ min e 'nyranman 'pa -e 'e 'pa 'yalɛ -tɛnɔn 'va bɛ, maan -nan kɔɔn 'cɛɛ. Ɛn 'wɩ nɛn Minsan Zozi -a 'vɩ bɛ, -a -cin 'e 'fɔla 'ka ji. Yaa 'vɩ 'nan: ‹Min nɛn e fɛ -nɔan “min lɛ bɛ, -fɛa a -a san man e “mlian min nɛn e fɛ “sia min lɔ bɛ -a san da.› »
36 Zɩ Pɔl cɛɛn 'wɩ zɩɛ -a vɩdɩ man bɛ, ɛn e “po sɔɔnla o 'vale waa, ɛn e Bali trʋ 'ba. 37 -A -nan nɛn o pɛɛnɔn -sran wu -a, te o -tɛa Pɔl -pɛ -ji, te waa lɛa man 'o man. 38 'Wɩ nɛn e o ta drɛ 'trɔdrɔ bɛ, -nyrɛn 'nan Pɔl “e 'nan min -tʋ 'ka “nyian 'e 'ye dɩ. Tɔɔn ɛn o -kʋ Pɔl 'palɛ -a -nan nɛn e -fɔa -klʋ -dan ji bɛ -a -nan.

- Drɛwɩ (Actes)
- ←
- 20
- →

© 1999 WBT