- 1 Korɛnti
- ←
- 10
- →

10
Izraɛl 'nɔn 'le 'wɩ nɛn waa drɛ bɛ, 'e 'wɩ “paa -kaa 'ji!
1 'An “bʋɩ Zozinɔn, 'ka 'ci “nrɔn Izraɛl 'nɔn 'le 'wɩ da! Te -a -cin 'e 'san 'ka 'ji “fo “dɩ! 'Kʋ tranun nɛn 'li bɛ, Bali a “lolu -koei 'va o 'lɛ, te e -si -kɔɔnman -wlɛ. Ɛn o pɛɛnɔn 'bɛ ciɩla jemie yei. 2 O pɛɛnɔn 'bɛ -kʋla “lolu -koei -sru ɛn o ciɩla jemie yei. -Yɛɛ cɩ o -batize drɛdɩ -a 'nan -e 'o 'fʋ 'o lɛadɩ Moizi man. 3 -Blɩfɛ nɛn Bali -a -nɔn bɛ, o pɛɛnɔn 'bɛ blɩ. 4 Ɛn 'yi nɛn Bali -a -nɔn bɛ, o pɛɛnɔn 'bɛ mlin. Fɛ nɛn maan ve zɩɛ -yɛɛ cɩ 'nan, 'yi nɛn o pɛɛnɔn -a mlin bɛ, e 'si -kɔlɛ nɛn Bali -a -nɔn bɛ -a -ji. -Kɔlɛ zɩɛ e yra o -sru, Crizi nɛn. 5 'Pian Bali ci 'ka 'sɔlɛ o “kaga 'kpa -va dɩ. Kɔɔ o kaa “bui “da.
6 'Wɩ pɛɛnɔn nɛn e 'bɔ 'kʋ tranun man zɩɛ, e ya -cee 'wɩ -kɔɔn “man wɩnun -a. E drɛ zɩɛ 'nan -e -kaa vɩlɛ -kaa 'wɩ 'wlidɩ yɩ “yi “le 'kʋ tranun -le 'wɩ 'zʋ dɩ. 7 -Yee “wɛan te 'ka drɛ -yʋ -pannɔn 'a “le o va min -mienun -a drɛ bɛ, -yee 'wɩ 'zʋ dɩ! Kɔɔ e ya 'e 'crɛn -tɛdɩ -wee 'wɩ 'a 'nan:
«O -nyran,
ɛn o 'sraga fɛnun blɩ,
ɛn o -wɛn mlin.
“Bɛ -sru ɛn o ci nran -siga tri nɛn
waa drɛ bɛ -yrɛ.»
8 Te 'ka drɛ lɩ -wɛɛnɔn 'lee -kɔnnɛn -wɛɛnɔn 'a “le o va min -mienun -a drɛ bɛ -yee 'wɩ 'zʋ dɩ. Zɩ o 'wɩ zɩɛ -a drɛ bɛ, yidɛ 'wlɛ 'tʋwli 'wlu bɛ min -ka o va -kpi yɔ -tʋ 'wlɛ yaaga (23.000). 9 Te 'ka Minsan man -tan “le o va min -mienun -a drɛ bɛ -yee 'wɩ 'zʋ dɩ! Zɩ o 'wɩ zɩɛ -a drɛ bɛ, ɛn -mlɛnnun o -nan -nyan. 10 Te 'ka 'ci 'e 'tɔ lou Bali man “le o va min -mienun -a drɛ bɛ -yee 'wɩ 'zʋ dɩ! Zɩ o 'wɩ zɩɛ -a drɛ bɛ, ɛn Bali -le 'pasianɔn nɛn laji bɛ -a -tʋ o -nan -nyan.
11 'Wɩnun zɩɛ o 'bɔ 'kʋ tranun man 'nan -e 'o drɛ -cee 'wɩ -kɔɔn “man wɩ -a. Ɛn “nyian bɛ waa crɛn -tɛ 'nan te e 'wɩ “paala -kaa nɛn -kaa 'lɛ 'fʋ -kogo -e 'trɛda 'e 'nyan bɛ -cɛɛ. 12 -Yee “wɛan an 'wɩ “paala 'cɛɛ. Min nɛn yaa ve 'nan, 'wɩ zɩɛ ya'a 'kɔlaman -e 'e bɔ 'e man dɩɛ, 'e drɛ “yi, “tɔgɔ 'e bɔ “man! 13 Maan ve 'cɛɛ 'nan, 'wɩ 'wlidɩ “drɛdɩ -cin nɛn e -tɔ 'ka 'ji, ɛn ka'a drɛlɛ dɩɛ, zɩ e dra blamin -tʋdʋ pɛɛnɔn lɛ zɩɛ. E ya “le 'an -cin -tɔ 'ka 'ji 'nan, Bali ci 'ka 'e 'sandɩ 'ka man dɩ. Ya'a -si nɔan -e 'wɩ 'wlidɩ “drɛdɩ nɛn ka'a 'kɔlaman -e 'ka 'sʋ -yrɔ “dɩɛ 'e bɔ 'ka man “fo “dɩ. 'Pian -te 'wɩ 'wlidɩ “drɛdɩ “ta bɔa 'ka man bɛ, -si nɛn 'kɔ 'ka 'ciɩla “da -e 'ka 'sʋ -yrɔ “bɛ yaa -kɔɔnman 'cɛɛ, 'dʋ -e 'wɩ 'wlidɩ zɩɛ 'e vɩlɛ 'e 'ka 'man yɩ dɩ.
Zozizan 'ka 'yʋ paan dɩ!
14 'Wɩ pɛɛnɔn nɛn, an “sia -a vɩnan zɩɛ, -yee “wɛan, 'an “bʋɩ Zozinɔn, maan ve 'cɛɛ 'nan: Te 'ka 'yʋ -pan “fo “dɩ! 15 Ka ya 'wɩ 'tɔnɔn 'a. -Njɛɛ dʋʋ? -Yee “wɛan nɛn 'ka 'ci “nrɔn 'wɩ nɛn maan ve bɛ, -a da. 16 -Kaa Zozinɔn -kaa cin ye 'nan -e 'wɩ nɛn Zozi -a drɛ bɛ -a -cin 'e 'trɔa -kaa 'ji. Min -tʋ 'kulenɛn “sia te rɛzɛn -wɛn a -ji, e Bali muo -fɔa -e -kaa pɛɛnɔn 'e mlin. 'Wɩ zɩɛ -a drɛdɩ -a bɛ, -kaa -kɔɔnman 'nan -ka nɛn Zozi -a 'wʋ bɛ -kaa ya -a “nɛn “blɩnɔn 'a. -Njɛɛ dʋʋ? -A -tʋwli “nɛn “nyian 'kpɔun nɛn waa -pliman bɛ, -yee vɛ -a. 'Wɩ zɩɛ -a drɛdɩ -a bɛ, -kaa -kɔɔnman 'nan -kaa ya -kaa lɛadɩ Crizi man -tʋwli. -Njɛɛ dʋʋ? 17 -A -cin 'e 'tɔ 'ka 'ji 'nan 'kpɔun a -tʋwli, -a 'bɔ nɛn -kaa pɛɛnɔn -a -ble. -Yee “wɛan -kaa pɛɛnɔn a “nyian “le min -tʋwli “le 'wɩ 'zʋ.
18 'Wɩ nɛn Zuif 'nɔn 'a dra Bali -pan 'kuin bɛ, 'ka -kɔɔn “man! 'Sraganun nɛn waa bo Bali lɛ bɛ, waa wi -ble. 'Wɩ zɩɛ -a drɛdɩ -a bɛ, waa -kɔɔnman 'nan o 'wee 'sraga 'bɔ “nɛn “ble. -Njɛɛ dʋʋ?
19 -Mɛ “wɩ nɛn maan 'nan 'an ve 'wɩ zɩɛ -a da? 'Nan -yʋ -pan wi 'bɛ cɩ -wi nɛn -a 'wɩ cɩ bɛ -a? -Cɛjɛ, -njɛɛ “fo “dɩ. Ɛn 'nan fɛ nɛn waa -paan “bɛ te Bali nɛn? -Cɛjɛ, -njɛɛ “fo “dɩ. 20 Maan ve 'cɛɛ 'nan fɛ nɛn waa -tɛ -yʋ lɛ bɛ, te Bali lɛ “cɛɛ waa -nɔn “fo “dɩ. 'Pian waa -nɔn Satan lɛ 'o 'vale 'yee minnun -a. -Yee “wɛan te “ka “drɛ dɩ! Kɔɔ an 'ka “vale 'ka lɛa Satan 'lee 'yee minnun man dɩ. 21 Ka'a 'kɔlaman -e 'ka 'yi 'mlin Minsan -le 'kulenɛn “nɛn, “bɛ -sru -e 'ka 'kʋ 'yi 'mlin Satan 'lee 'yee minnun -le 'kulenɛn “nɛn “dɩ. Ɛn “nyian bɛ, ka'a 'kɔlaman -e 'ka 'nyran Minsan -le -blɩfɛnun -sru -e 'ka -blɩ, “bɛ -sru -e 'ka 'kʋ -nyran Satan 'lee 'yee minnun -le -blɩfɛnun -sru -e 'ka -blɩ dɩ. 22 Te 'ka Minsan 'le -wɛɛla 'wɩ zɩɛ -a drɛdɩ -a dɩ! Ɛn te -a -cin 'e 'kɔn 'ka 'ji 'nan 'ka 'plɛblɛ “mlian “da “dɩ.
'Ka 'ci “nrɔn 'ka bɔɛzan -tʋ da 'vaa -e 'ka 'wɩ drɛ!
23 Min -mienun a 'ka yei, waa ve 'nan: «Fɛ pɛɛnɔn drɛdɩ -si a 'e 'lɛ 'sʋdɩ min lɛ.» 'Pian maan ve 'cɛɛ 'nan, fɛ pɛɛnɔn 'ka 'wɩ “yi 'dra min lɛ dɩ. Fɛ pɛɛnɔn drɛdɩ -si a 'e 'lɛ 'sʋdɩ min lɛ, 'pian fɛ pɛɛnɔn 'ka 'paa 'i bɔɛzan -tʋ -va -e -yee yi -tɛradɩ Bali da 'e 'pa “da “dɩ. 24 Te 'ka 'va min -tʋ 'e 'e 'bɔ 'fli -le 'wɩ “yi -wɛɛ “dɩ, 'pian min peenun -le 'wɩ “yi “nɛn 'e -wɛɛ.
25 -Wi pɛɛnɔn nɛn waa -taan 'flɛji bɛ, 'ka 'lɔ -e 'ka -blɩ 'e “tun. Te 'cee 'ci “nrɔndɩ 'e 'wɩ 'tɔ 'ka man -e 'ka laabʋ 'nan waa -tɛ -yʋ lɛ dɩ! 26 Kɔɔ e ya 'e 'crɛn -tɛdɩ Bali -le 'fluba 'ji 'nan:
«'Trɛ 'lee 'e 'ta fɛnun pɛɛnɔn a Minsan -le vɛ -a.»
27 Ɛn “nyian bɛ, min nɛn e 'ka Zozi 'va dɩ, -te e 'ka laabʋ fɛ man ɛn ka -kʋ bɛ, fɛ pɛɛnɔn nɛn waa -nɔn 'cɛɛ bɛ, 'ka -blɩ 'e “tun. Te 'cee 'ci “nrɔndɩ 'e 'wɩ 'tɔ 'ka man -e 'ka laabʋ 'nan waa -tɛ -yʋ lɛ dɩ! 28 'Pian -te min -tʋ -a 'vɩ 'cɛɛ 'nan, -wi zɩɛ waa -tɛ -yʋ lɛ bɛ, te 'ka -blɩ “fo “dɩ! 'Ka drɛ zɩɛ min 'bɔ 'le “wɛan 'lee ci “nrɔndɩ -le “wɛan. 29 'Ka 'bɔ 'le 'ci “nrɔndɩ -le “wɛan “cɛɛ maan 'vɩ 'nan, te 'ka -blɩ dɩ. 'Pian min zɩɛ -yee ci “nrɔndɩ -le “wɛan nɛn maan 'vɩ zɩ.
Fɛ nɛn -a -si a 'e 'nɔndɩ 'mɛn 'nan 'an drɛ bɛ, e 'ka “le min pee nɛn 'e tin -tɛ 'an da -a drɛdɩ man dɩ. 30 Fɛ nɛn an “ta -a -ble bɛ, an Bali muo -fɔa ɛn maan -ble. Min -tʋ 'ka 'kɔlaman -e 'yaan 'tɔ 'wlidɩ “vɩ fɛ nɛn an Bali muo “fɔ 'vaa ɛn maan blɩ bɛ -a man dɩ.
31 Maan ve 'cɛɛ 'nan, -te e ya fɛ nɛn ka “ta -a -ble bɛ -a oo, ɛn -te e ya fɛ nɛn 'ka “ta -a -mlian “bɛ -a oo, 'wɩ oo 'wɩ nɛn ka “ta -a dra bɛ, 'ka -wɛɛ 'nan Bali 'tɔ 'e drɛ -dan. 32 Te 'cee 'wɩ drɛdɩ -tʋwli 'e 'nan Zuif 'nɔn man dɩ! Ɛn te 'e 'nan minnun nɛn o 'ka Zuif 'nɔn 'a dɩɛ, o man dɩ! Ɛn te 'e 'nan 'ka “bʋɩ Zozinɔn man dɩ! 33 'Ka drɛ “le 'mɛn 'wɩ 'zʋ! 'An 'bɔ “nyian maan -wɛɛman 'nan 'an 'sɔ min -tʋdʋ pɛɛnɔn lɛ 'mɛn 'wɩ pɛɛnɔn drɛdɩ -ji. 'An 'bɔ 'fli -le 'wɩ “yi “cɛɛ maan -wɛɛman dɩ. 'Pian min “kaga “le 'wɩ “yi “nɛn maan -wɛɛman. Maan dra zɩɛ 'nan -e 'o -kɔla 'sidɩ -a 'wɩ 'ji.

- 1 Korɛnti
- ←
- 10
- →

© 1999 WBT