- Mark
- ←
- 15
- →

15
Minnun -kʋ Zozi 'a Rɔm min -kɔnmandan Pilati 'lɛ
(Mt 27.1-2, 11-14; Lk 23.1-5; Zan 18.28-38)
1 Zɩ tʋ cɛɛn bodrun bɛ, ɛn Bali -pannɔn 'tanɔn 'lee min cejenun 'lee 'fluba 'ci vɩnɔn nɛn o ya Zuif 'nɔn 'le tin 'banɔn 'a bɛ, o wei 'pa 'e cin man 'nan 'o Zozi yrɩ, -e 'o 'kʋ -a -nɔn Rɔm min -kɔnmandan Pilati lɛ.
2 Pilati -a laabʋ Zozi 'lɔ 'nan: «Zuif 'nɔn 'le mingɔnnɛn nɛn 'yia?»
Zozi “e 'nan -yrɛ 'nan: «-Nyrɛn, yia 'vɩ 'i 'bɔ 'a bɛ.»
3 Ɛn Bali -pannɔn 'tanɔn 'wɩ “kaga 'pa Zozi da. 4 -A -nan nɛn Pilati -a 'vɩ -yrɛ “nyian 'nan: «Yi'a 'wɩ 'tʋ ve dʋʋ? 'Wɩnun nɛn, waa “paa 'i da bɛ, yi'a maan dʋʋ?»
5 'Pian Zozi 'ka 'wɩ 'tʋ 'silɛ “da “dɩ. 'Wɩ zɩɛ e Pilati 'kan.
Minnun “o 'nan Pilati 'e Zozi 'tɛ!
(Mt 27.15-26; Lk 23.13-25; Zan 18.39–19.16)
6 Lɛ -tʋdʋ pɛɛnɔn man bɛ, -te Zuif 'nɔn tranun -le 'sidɩ nɔanba -ji “fɛdi drɛdɩ 'bɔ bɛ, -kɔnmandan “sia -pʋ 'kɔnzan 'tʋ man. -Pʋ 'kɔnzan nɛn minnun cɩ “va 'nan 'o 'si “man “bɛ, -a man nɛn e “sia. 7 Lɛ 'bɔ zɩɛ -a -ji bɛ, min -tʋ nɛn waa laabo Barabazi bɛ, te e ya -pʋ 'kuin 'o 'vale 'wɩ 'wlidɩ “drɛnɔn nɛn, o 'wɩ 'fɔla minnun 'lee min tanɔn yei, ɛn o min -tɛ 'wɩ zɩɛ -a -ji bɛ waa. 8 Minnun “kaga “kʋ Pilati -va, ɛn 'wɩ nɛn yaa dra -wlɛ -wee “fɛdi da -tidi bɛ, waa laabʋ -yrɔ.
9 Pilati -a laabʋ -wlɔ 'nan: «Ka ya “vale 'nan, 'an 'si Zuif 'nɔn 'le mingɔnnɛn man?» 10 Kɔɔ Pilati -a -kɔnnɛn 'yɩ 'nan, Bali -pannɔn 'tanɔn “naan Zozi man 'e “tun, -yee “wɛan nɛn o -ta Zozi 'a 'yrɛ. 11 Bali -pannɔn 'tanɔn -tɔa minnun man, -e 'o vɩ Pilati lɛ 'nan, Barabazi man nɛn 'e 'si.
12 Ɛn Pilati -a laabʋ minnun “kaga zɩɛ -wlɔ 'nan: «-Mɛ 'va nɛn ka cɩ 'nan, 'an drɛ min nɛn kaa laabo Zuif 'nɔn 'le mingɔnnɛn bɛ -yrɛ?»
13 -A -nan nɛn o paan 'nan: «'I -pɛin yiba “plan da!»
14 Pilati -a laabʋ -wlɔ 'nan: «'Wɩ 'wlidɩ “cɛn “nɛn yaa drɛ?»
'Pian o paan “nyian 'kpa 'plɛblɛ. Waa 'vɩ 'nan: «'I -pɛin yiba “plan da!»
15 Minnun ci “nrandɩ 'sɔ Pilati lɛ, -yee “wɛan e 'si Barabazi man. Ɛn e Zozi 'nɔn 'yee 'sounjanun lɛ 'nan 'o -sɔn -ngble -a, -e 'o 'kʋ -a -pɛin yiba “plan da.
'Sounjanun Zozi sɛɛ 'wʋ
(Mt 27.27-31; Zan 19.2-3)
16 'Sounjanun -kʋ Zozi 'a -kɔnmandan -le -klɔn -ji. Ɛn o 'sounjanun pɛɛnɔn cin 'yɩ “man. 17 O mingɔnnɛn -tralɛ -gblɔ 'tɛndɛn 'tʋ 'wʋ Zozi da. O lei 'tan, ɛn waa 'wʋ -a -wulo -man “le mingɔnnɛn kle 'zʋ. 18 -A -nan nɛn waa 'tɔ bʋdɩ 'sia, te waa ve 'nan: «Kʋi 'tɔ bo, Zuif 'nɔn 'le mingɔnnɛn!» 19 Waa -sɔndɩ 'sia 'e 'wulo -man -cɛan -kɔ -a, te o 'le 'yi -sɛan “da. Ɛn 'o “po -sɔɔnmlan “wlu, te o “kuannan -a 'lɛ. 20 Zɩ o cɛɛn -a sɛɛ wʋdɩ man bɛ, ɛn o mingɔnnɛn -tralɛ zɩɛ -a 'sʋ “da. O -yee sɔnun 'wʋ 'e da, ɛn o -kʋ -a 'nan -e 'o -pɛin yiba “plan da.
Zozi -pɛinnan yiba “plan da
(Mt 27.32-44; Lk 23.26-43; Zan 19.17-27)
21 'Sounjanun -kʋdɩ 'sia Zozi 'a, ɛn 'o cin 'yɩ Sirene min -tʋ -a. Waa laabo Simɔn, e “sia fei. Alɛzandre 'lee Rufus “tɩ “nɛn. 'Sounjanun 'tɔ Simɔn zɩɛ -a -sru “sa -a 'nan -e 'e Zozi 'le yiba “plan 'sia. 22 O -kʋ Zozi 'a fɛnan nɛn waa laabʋ Gɔlgota bɛ -a -nan. Gɔlgota -ci nɛn 'nan, min -wulo klo. 23 -Wɛn nɛn waa baa 'yile nɛn waa laabo mire bɛ -a bɛ, o ya “vale 'nan 'o -nɔan -yrɛ. 'Pian Zozi 'ka -a mlinlɛ dɩ. 24 Ɛn waa pɛin yiba “plan da, “bɛ -sru ɛn o -yee sɔnun pli 'o cin yei. Waa drɛ 'lein 'wlɛ 'tuʋladɩ da.
25 Waa pɛin yiba “plan da bodrun te yidɛ wluan fɔɔ. 26 'Wɩ nɛn waa -tɛ “man “bɛ, waa crɛn -tɛ yiba 'fʋɩ da, ɛn waa pɛin Zozi 'ta lou. Waa crɛn -tɛ “da 'nan:
«Min 'gʋɛ,
Zuif 'nɔn 'le mingɔnnɛn nɛn.»
27 O 'wɩ 'wlidɩ “drɛnɔn “fli pɛin yiba “plan da. Waa -tʋ pɛin yiba “plan da Zozi 'pɛ “yi “da, ɛn waa -tʋ pɛin yiba “plan da -a -pɛ bʋ da. 28 ['Wɩ nɛn e ya 'e 'crɛn -tɛdɩ Bali -le 'fluba 'ji bɛ, zɩ e 'lɛ sɔɔ zɩɛ. Kɔɔ e ya 'e 'crɛn -tɛdɩ 'nan: «Minnun -taa -a 'silɛa 'wɩ 'wlidɩ “drɛzan -a.»]
29 Minnun nɛn o -ciala fɛ zɩɛ -a -nan bɛ, o Zozi “srɔnman, te 'o 'wulo nyɔɔnman. Waa ve -yrɛ 'nan: «Ee! Yiɛ “cɛɛ 'vɩ 'nan 'i Bali -pan 'kɔn -wia -e 'i pee -tɔ yi yaaga 'wlu 'gʋ dʋʋ? 30 'I 'fli 'si 'wɩ 'ji, -e 'i 'si yiba “plan 'labɛ -a da!»
31 Bali -pannɔn 'tanɔn 'lee 'fluba 'ci vɩnɔn “o sɛɛ 'wʋ “nyian. “O 'vɩ 'o cin lɛ 'nan: «E min peenun 'si 'wɩ 'ji, 'pian ya'a 'kɔlaman 'e 'fli 'sidɩ -a 'wɩ 'ji dɩ. 32 -Te e ya min 'sizan 'wɩ 'ji Crizi nɛn, e cɩ Izraɛl 'nɔn 'le mingɔnnɛn -a bɛ, 'e 'si yiba “plan da! -Te 'kʋ 'wɩ zɩɛ -a -nan 'yɩ bɛ, kʋ yi -tɛala “da.» Ɛn min “fli “nɛn minnun o pɛin yiba “plan da Zozi “srɔn “bɛ, “o Zozi srɔn “nyian.
Zozi -ka -nan
(Mt 27.45-56; Lk 23.44-49; Zan 19.28-30)
33 Yidɛ 'bɔ min -win -ji 'sɛzɛ, ɛn klun -trɔa 'trɛ pɛɛnɔn da. E -fʋ zɩɛ -trilii, ɛn funninmlan yidɛ tɛɛnla. 34 Zɩ e 'bɔ zɩɛ, ɛn Zozi paan 'kpa 'plɛblɛ. Yaa 'vɩ 'e fla wei -ji 'nan: «Eloi, Eloi, lama sabatani?» 'Wɩ zɩɛ -a -ci nɛn 'nan: «'Mɛn Bali, 'mɛn Bali, -mɛ “le “wɛan nɛn 'i 'pɛ 'si 'an -sru?»
35 Min -mienun nɛn fɛ zɩɛ -a -nan bɛ, waa 'man, ɛn o 'nan: «'Ka “trɔɛn 'pla! E ya Eli laabʋnan.»
36 'Sounja min -tʋ flan bli, e -kʋ sɔ 'silɛ, yaa 'wʋ 'wɛn 'wlɛ 'cɛn 'va, yaa 'wʋ -cɛan -kɔ “nɛn, ɛn yaa 'pa Zozi 'lɛbo “nɛn 'nan -e 'e 'yi flɔn “ji. Ɛn min zɩɛ e 'nan: «'Ka 'tɔ -e -kaa -nan yɩ, -te Eli -taa -a 'silɛ yiba “plan da -o.»
37 'Pian Zozi paan 'plɛblɛ, ɛn 'e yiɛ 'lɛ 'wʋ.
38 -A -nan nɛn sɔ -dan nɛn 'e 'tindɩ Bali -pan 'kuin bɛ, e 'fʋɩ 'bʋ 'ji “fli. E 'fʋɩ bʋdɩ 'sia lou, ɛn yaa -sɛn “tra.
39 Zɩ 'sounjanun tazan nɛn 'e 'tɔdɩ Zozi 'lɛ bɛ, yaa -kanan 'yɩ bɛ, e 'nan: «'Wɩ 'kpa nɛn, min 'labɛ Bali -pɩ nɛn.»
40 Fɛ 'bɔ zɩɛ -a -nan bɛ, lɩmɔn -mienun a 'o 'tɔdɩ -kɔɔbli, te o yiɛ a -nan nun. Madala lɩ Mari, 'lee Salome, 'lee Mari nɛn, e cɩ Zaji -gobonɛn 'lee Zoze “bʋ “a bɛ, o ya 'o yei. 41 Tʋ nɛn Zozi a Galile bɛ, lɩmɔnnun zɩɛ o sɔɔnla -a -sru, te o 'nyranman “paa -yrɛ. Lɩmɔn -mienun nɛn 'o 'vale Zozi nun -a, o -kʋ Zeruzalɛm bɛ, “o ya “nyian -nan.
Zozi wʋ -nan
(Mt 27.57-61; Lk 23.50-56; Zan 19.38-42)
42 Yi zɩɛ, yaa yi nɛn, ɛn Zuif 'nɔn 'le 'flinla “yi “ta 'e pou “siala. -Yee “wɛan zɩ funninmlan 'pla bɛ, 43 Arimate min Zozɛfʋ -kʋ Pilati -va. E -pɔan 'kun 'plɛblɛ, ɛn e toba -fɔ Pilati lɛ 'nan 'e Zozi pa -nɔn 'yrɛ. Zozɛfʋ zɩɛ, e ya Zuif 'nɔn 'le 'wɩ tin 'banɔn 'va min -dan tʋ -a. Ɛn e ya -a man -pɛnnan 'nan Bali 'e mingɔnnɛn -blɩdɩ 'sia 'yee minnun da. 44 Pilati 'plo 'fɔ -a mandɩ -a 'nan Zozi 'ka 'va. Ɛn e min 'pa 'sia 'sounjanun tazan laabʋnan. Zɩ e -ta bɛ, ɛn yaa laabʋ -yrɔ 'nan: «Zozi 'ka -a -nan 'mɔn?» 45 Zɩ Pilati 'sounjanun tazan wei 'man bɛ, ɛn e Zozi pa -nɔn Zozɛfʋ lɛ. 46 Zozɛfʋ sɔ fɛnyian 'lɔ, e Zozi 'kadɩ 'si yiba “plan da, ɛn yaa 'pa “man. -A -nan nɛn e -kʋ -a wʋlɛ -yrɛ nɛn waa 'bʋ puo -kɔlɛ ji bɛ, -a ji. “Bɛ -sru e -kɔlɛ -dan blu, ɛn yaa -tɔ -yrɛ zɩɛ -a “nɛn. 47 Madala lɩ Mari 'lee Zoze “bʋ Mari bɛ, fɛnan nɛn o Zozi 'wʋ bɛ, waa -nan 'yɩ.

- Mark
- ←
- 15
- →

© 1999 WBT