- Luk
- ←
- 8
- →

8
Lɩmɔnnun -kʋla Zozi -sru
1 “Bɛ -sru ɛn Zozi 'kʋ 'fla -dandan 'lee 'fla “wɛnwɛnnɛnnun da, te e -ko Bali -le 'wɩ 'nɔnnɔn vɩdɩ -a -yee mingɔnnɛn -blɩdɩ da. -Wɛɛ cɩ 'o 'vale 'e -srunɔn 'fuda “fli “a. 2 Ɛn lɩmɔn -mienun nɛn e -yʋ -wlidɩ “pin o -sru, ɛn e -cɛ 'si o man bɛ o -kʋla Zozi -sru “nyian. Mari nɛn waa laabo Madala bɛ e ya o va. Zozi -yʋ -wlidɩ 'sɔravli “pin lɩ zɩɛ -a -sru. 3 Ɛn lɩmɔn -tʋ nɛn waa laabo Zanɛn bɛ e ya “nyian o va. Lɩ zɩɛ -a -sran 'tɔ nɛn Suza, -yɛɛ yiɛ -tɔa Erodi -le 'kɔn 'va. Ɛn lɩmɔn -tʋ waa laabo Sizanɛn bɛ e ya o va “nyian, 'lee lɩmɔn -mienun nɛn o 'pa Zozi 'lee 'e -srunɔn 'va 'wee fɛnun -a bɛ -wɛɛ cɩ.
'Saa 'fɔzan man -kɔnnɛn
(Mt 13.1-9; Mk 4.1-20)
4 Yi -tʋ da bɛ minnun “kaga “ta Zozi 'va. O 'si 'fla 'tʋdʋ pɛɛnɔn da, ɛn o -ta. Ɛn Zozi 'wɩ “paadɩ 'sia o ji -kɔnnɛn “ji. Yaa 'vɩ -wlɛ 'nan:
5 «Min -tʋ 'bɛ 'kʋ 'yee 'saa 'fɔlɛ. “Yɛɛ 'saa 'wɛɛn bɛ, -a 'wlɛ plɔɛn 'sran -si man. Minnun taanla “da, ɛn “lomannun -ta, waa blɩ. 6 -A 'wlɛ -mie -sran puo da. “Yɛɛ 'bɔ bɛ, ɛn e -ka, 'yi 'ka “man “dɩ -le “wɛan. 7 -A 'wlɛ -mie -sran fɛnan nɛn -tɛin -taa “bɔlɛ -a -nan. -Tɛin zɩɛ e 'tu, e blala 'saa man, ɛn yaa -tɛ. 8 -A 'wlɛ plɔɛn 'sran 'trɛ “yi “da. E 'bɔ, ɛn e -sɛn “da. -A bɛ -tʋ 'wlɛ a “man -yaa tʋ.»
Ɛn Zozi -a 'le 'sran -wlɛ 'nan: «Min nɛn 'wɩ man “trɔɛn “cɩ -a -wulo -man bɛ, -a san 'e man!»
-Mɛ “le “wɛan nɛn Zozi 'wɩ tin 'ba -kɔnnɛn “ji?
(Mt 13.10-17; Mk 4.10-12)
9 Ɛn Zozi -srunɔn -a laabʋ Zozi 'lɔ 'nan: «-Kɔnnɛn “nɛn yia -fɔ zɩɛ, -a -ci nɛn 'nɔn?» 10 Ɛn Zozi “e 'nan -wlɛ 'nan: «Kaa 'gʋɛ, 'ka lɛ nɛn Bali 'yee 'wɩ yɔɔdɩ nɛn 'e min “paala 'a bɛ -a -ci 'si. 'Pian minnun nɛn o 'ka 'an -srunɔn 'a dɩɛ, “o 'wɩ pɛɛnɔn maan -kɔnnɛn “ji. Bali -a drɛ zɩɛ 'nan -e 'o fɛ -nanjɛn, te wa'a -kɔnnɛn 'ye dɩ, ɛn -e 'o 'wɩ man, te wa'a -ci maan dɩ.»
Zozi 'saa 'fɔzan man -kɔnnɛn “ci 'vɩ
(Mt 13.18-23; Mk 4.13-20)
11 Ɛn Zozi “e -wlɛ 'nan: «-Kɔnnɛn “nɛn maan -fɔ bɛ, -a -ci nɛn 'gʋ: 'Saa 'wlɛ bɛ -yɛɛ cɩ “le Bali -le 'wɩ 'nɔnnɔn 'le 'wɩ 'zʋ. 12 Min -mienun -le vɛ bɛ, 'wɩ nɛn e 'bɔ 'saa 'wlɛ nɛn e -sran -si man bɛ -a man bɛ, -yɛɛ bɔa “nyian -wee “man. O Bali -le 'wɩ 'nɔnnɔn maan, 'nun tɔɔn -e Satan 'e 'ta -a 'si o ji. Kɔɔ e 'ka “vale 'o 'ta wʋla “da -e 'o 'si 'wɩ 'ji dɩ. 13 Min -mienun -le vɛ bɛ, 'wɩ nɛn e 'bɔ 'saa 'wlɛ nɛn e -sran puo da bɛ -a man bɛ, -yɛɛ bɔa “nyian -wee “man. O Bali -le 'wɩ 'nɔnnɔn maan, 'nun tɔɔn o “we “man ci “nrandɩ -a. 'Pian wa'a tʋe -e -a “sɛin 'e 'kʋ -kɔɔbli dɩ. O yi -tɛala “da tʋ “wɛnnɛn 'a, 'pian -te 'wɩ 'tɔndɔn bɔdɩ 'sia o man bɛ, tɔɔn -e 'o 'si Bali -sru. 14 Min -mienun -le vɛ bɛ, 'wɩ nɛn e 'bɔ 'saa 'wlɛ nɛn e -sran fɛnan nɛn tɛin -taa “bɔlɛ bɛ -a -nan bɛ -yɛɛ bɔa “nyian -wee “man. O Bali -le 'wɩ 'nɔnnɔn maan, o “we “man. Minnun zɩɛ 'o 'ci “nrɔndɩ “siala 'trɛda fɛnun “kaga “da. Fɛ yɩdɩ o see “paaman. O ya “vale fɛ pɛɛnɔn 'e drɛ -wee vɛ -a. 'Wɩ zɩɛ -yɛɛ -si -tɔa Bali wei lɔ, -e 'e vɩlɛ 'e 'nyranman 'pa o man dɩ. 15 Min -mienun -le vɛ bɛ, 'wɩ nɛn e 'bɔ 'saa 'wlɛ nɛn e -sran 'trɛ “yi “da bɛ -a man bɛ, -yɛɛ bɔa “nyian -wee “man. O Bali -le 'wɩ 'nɔnnɔn maan 'o 'ci 'fɩdaa 'a. Waa paala 'o 'ji te o 'ta wʋla “da -e -a “nɛn 'e bɔla.»
-Kannɛn man -kɔnnɛn
(Mk 8.21-25)
16 “Bɛ -sru ɛn Zozi “e 'nan -wlɛ “nyian 'nan: «Min 'ka -kannɛn 'fɔa “nɛn 'vaa -e 'e yɔɔ fɛ -tʋ -a dɩ, -te 'bɛ “cɛɛ dɩɛ, -e 'e yɔɔ nyinnan “davɛ wlu dɩ. 'Pian yaa -tɔala fɛnan 'wein da, 'nan -e minnun nɛn o -wlamlan 'yee 'kuin bɛ, 'o -san yɩ. 17 Maan -cin -tɔa 'ka 'ji 'nan, fɛ -tʋ 'ka 'fo 'e yɔɔdɩ -trilii, -e 'e vɩlɛ 'e bɔla 'ji dɩ. Ɛn 'wɩ yɔɔdɩ -tʋ “ka -e 'o vɩlɛ 'o man fɛnan 'wein da dɩ. 18 'Wɩ nɛn maan ve 'cɛɛ bɛ, 'ka “trɔɛn “tɔ -yrɛ 'kpa tɩglɩ! Kɔɔ min nɛn yaa 'pla 'e 'ji bɛ, -a san lɛ nɛn maan “paa “da “nyian. 'Pian min nɛn ya'a 'palɛa 'e 'ji dɩɛ, -a “tiɛnnɛn nɛn -yrɔ “bɛ, waa “sia -yrɔ.»
-Tɩ nɛn Zozi -a “siala 'e drɩ 'a?
(Mt 12.46-50; Mk 3.31-35)
19 Ɛn Zozi “bʋ 'lee Zozi “bʋɩnun -ta. 'Pian minnun “kaga “le “wɛan wa'a -kɔlalɛ -plidɩ -a Zozi “srɔn “dɩ. 20 Tɔɔn ɛn minnun -a 'vɩ Zozi lɛ 'nan: «'I “bʋ 'lee 'i “bʋɩnun a bei, o ya “vale 'wei 'man ye.»
21 Ɛn Zozi “e 'nan -wlɛ 'nan: «Minnun nɛn, o Bali wei maan, te o 'ta wʋla “da “bɛ, -wɛɛ cɩ 'an “bʋ “a, ɛn -wɛɛ cɩ 'an “bʋɩnun -a.»
Zozi fulɔ 'plɛblɛ 'tʋ ta -tɔ
(Mt 8.18, 23-27; Mk 4.35-41)
22 Yi -tʋ da bɛ, Zozi 'fɔ -klʋ -tʋ -ji 'o 'vale 'e -srunɔn 'a, ɛn e 'nan -wlɛ 'nan: «-Kaa kʋ 'yi -sru.» Ɛn o -si 'sia. 23 “Wɛɛ -kɔn -kʋnan 'yi yiɛ da bɛ, ɛn yi -fɔla Zozi da. Tɔɔn fulɔ 'plɛblɛ 'tʋ “fɛɛndɩ 'sia 'yi zɩɛ -a yiɛ da, ɛn 'yi 'sɛndɩ 'sia 'klʋ -ji. 'Wɩ nɛn e 'bɔ o man bɛ, e ya 'plɛblɛ.
24 -A -nan nɛn -a -srunɔn -pli “man, ɛn waa fuʋdɩ 'sia. Waa 'vɩ -yrɛ 'nan: «'Kʋ 'san! 'Kʋ 'san! 'I 'fuʋ! 'Kʋ 'nan cɛɛn 'nyandɩ man.»
Ɛn Zozi wluan, e paan fulɔ 'lee 'yi da 'plɛblɛ. 'Nun tɔɔn fulɔ “fɛɛndɩ -ta “tra, ɛn 'yi 'ta “tra. Ɛn fɛnan -tɔ flɩɩ.
25 “Bɛ -sru ɛn Zozi 'a laabʋ 'e -srunɔn 'lɔ 'nan: «Ka'a yi tɛala 'an da dʋʋ?»
'Wɩ nɛn Zozi “sia -a drɛnan bɛ, e o cɛɛn nyɛn -a, ɛn e o 'lɛbo “fɔ. Waa laabʋdɩ 'sia 'o cin lɔ 'nan: «-Mɛ “sʋ -man min 'bɛ cɩ zɩɛ? Yaa 'vɩ fulɔ 'lee 'yi lɛ 'nan, 'o 'ta -tɔ, ɛn waa wei 'man “yi.»
Zozi min nɛn -yʋ -wlidɩ “cɩ -a -sru “bɛ -a beli
(Mt 8.28-34; Mk 5.1-20)
26 Zozi 'lee 'e -srunɔn Galile 'yi cɛɛn 'ji, ɛn o 'bɔla Geraze 'nɔn 'le 'lɛglɔn 'ji. Geraze 'lɛglɔn 'lee Galile 'lɛglɔn a 'o cin yra 'sɛzɛ, 'pian 'yi 'bɛ o “cɛan 'e cin man. 27 Zɩ Zozi 'si -klʋ -ji, e sɔɔnla “tra “bɛ, ɛn 'fla zɩɛ -a da min -tʋ -ta -a 'lɛ. Min zɩɛ -yʋ -wlidɩ “kaga “a -a -sru. -A -nan 'mɔn 'kpa te ya'a sɔ wo 'e man dɩ, ɛn ya'a 'nyian 'kuin dɩ, 'pian e nyian min -yrɛ da. 28 Zɩ e Zozi 'yɩ bɛ, ɛn e paan. E “po sɔɔn Zozi 'wlu, ɛn yaa 'vɩ -yrɛ wei 'plɛblɛ 'ji 'nan: «Zozi, 'yie -mɛ “wɩ nɛn 'an man? Bali nɛn min ta lou “bɛ -a -pɩ nɛn yia, maan -tɔa zɩ. 'I yra 'si, te 'i 'tɛ 'pa 'an da dɩ!» 29 Zozi a -a vɩnan -yʋ -wlidɩ “lɛ 'nan, 'e 'si -a -sru. -Yee “wɛan nɛn e 'wɩ zɩɛ -a 'vɩ.
Min zɩɛ -yʋ -wlidɩnun a -a -sru -a -nan 'mɔn. Minnun -a -pɛ -yrɩman -bulalɛ baa -a, -e 'o -bulalɛ -fɔ -a cɛin -man. 'Pian e baa zɩɛ -a “cɛɛnman 'e man, -e -yʋ -wlidɩnun 'o 'kʋ -a “bui “da.
30 Zozi -a laabʋ -yrɔ 'nan: «'I 'tɔ nɛn 'nɔn?»
Ɛn e 'nan Zozi lɛ 'nan: «'An 'tɔ nɛn -kuli 'pa 'tʋ.»
-Yʋ -wlidɩ “kaga “nɛn -a -sru, -yee “wɛan nɛn e 'wɩ zɩɛ -a 'vɩ.
31 -A -nan nɛn -yʋnun 'bɔ toba -fɔdɩ 'sia Zozi lɛ 'nan: «'I yra 'si, te 'i 'tɔ 'kʋ man 'nan 'kʋ 'kʋ -klu nɛn -a 'leda “ka “dɩɛ, -a ji dɩ.»
32 Tʋ zɩɛ -a wlu bɛ, te 'sru 'pa 'tʋ a 'e 'blɩnan o “srɔn “pɔn -tʋ da. Ɛn -yʋ -wlidɩnun -a 'vɩ Zozi lɛ 'nan: «'I yra 'si, 'i 'kʋ 'pa 'sia 'srunun nɛn 'labɛ o va -e 'kʋ 'fɔ o -sru.» -A -nan nɛn Zozi 'si -nɔn -wlɛ, ɛn o -kʋ. 33 -Yʋ -wlidɩnun 'si min zɩɛ -a -sru, ɛn o -fɔ 'srunun -sru. 'Srunun 'bɔ flan 'sia pɔn 'sɛan man zia, ɛn o pɛɛnɔn 'sɛn 'yi 'va, te 'yi o -tɛɛman.
34 Zɩ 'sru -sru “pinnɔn 'wɩ zɩɛ -a -nan 'yɩ bɛ, o -tɛ -ji flan -a. O -kʋ -a -nan 'sinan 'palɛ 'fla 'lee fei -paannun da. 35 -A -nan nɛn minnun -kʋ 'wɩ nɛn e drɛ bɛ -a -nan yɩlɛ. O 'bɔ Zozi man, ɛn o min nɛn -yʋnun 'si -a -sru “bɛ, -a 'yɩ. Sɔ a “da 'e wʋdɩ, ɛn e ya 'e -nyrandɩ Zozi 'cɛin -man, te -a ta 'si. Zɩ o 'wɩ zɩɛ -a -nan 'yɩ bɛ, “klan -sɛn o ji. 36 Minnun nɛn 'wɩ zɩɛ e drɛ o yiɛ man bɛ, zɩ e drɛ 'lɔɔ ɛn -yʋ -wlidɩ 'si min zɩɛ -a -sru “bɛ, waa -nan 'sinan 'pa -wlɛ. 37 -A -nan nɛn Geraze 'nɔn “kaga toba -fɔdɩ 'sia Zozi lɛ 'nan, 'e 'si 'wee 'lɛglɔn 'ji. Kɔɔ 'wɩ nɛn Zozi -a drɛ bɛ “klan -dan -sɛn o ji. Ɛn Zozi 'fɔ -klʋ -ji, 'nan -e 'e 'li 'e da.
38 Min nɛn Zozi -a beli bɛ e 'nan Zozi lɛ 'nan: «'I yra 'si, 'kʋɛ 'ko 'yia!» 'Pian Zozi “e -yrɛ 'nan: 39 «-Cɛjɛ! 'I 'kʋ 'yie “kɔnnɛn, -e 'wɩ pɛɛnɔn nɛn Bali -a drɛ 'yiɛ bɛ, 'i -nan 'sinan 'pa!» E -kʋ, ɛn 'wɩ pɛɛnɔn nɛn Zozi -a drɛ -yrɛ “bɛ, yaa 'sinan 'pa 'fla yei fɛ pɛɛnɔn 'nan.
Zairus 'lu 'lee lɩ nɛn e klɛ Zozi 'le sɔ man bɛ
(Mt 9.18-26; Mk 5.21-43)
40 Zɩ Zozi 'li 'e da Galile 'lɛglɔn 'ji bɛ, e 'bɔla, te min “kaga “a -a -pɛnnan. O -ta -a 'silɛ -sia. 41 -A -nan nɛn Zuif 'nɔn 'le cin yɩ 'kɔn 'tazan -tʋ nɛn, waa laabo Zairus bɛ, e -ta Zozi 'va, e “po sɔɔn “wlu. E Zozi trʋ 'badɩ 'sia 'nan 'o 'kʋ -a 'yee 'kuin. 42 Kɔɔ -yee 'nɛn 'tʋwli “a -kanan. 'Nɛn zɩɛ lɩmɔn nɛn, ɛn -a lɛ a -fuda 'fiili.
Ɛn Zozi sɔɔnla -a -sru, te minnun -a -mɛan “man -pɛ pɛɛnɔn da. 43 Minnun zɩɛ o yei “bɛ, lɩ -tʋ a -nan, -cɛ a “man. -Cɛ zɩɛ e nyɛn -sɛanla “man, -a -nan lɛ -fuda “fli 'bɔ. [E -dɔdrɔ drɛ “kaga “bʋʋ “le “wɛan, -yee “lala pɛɛnɔn 'nyan -yrɔ.] 'Pian -dɔdrɔ -tʋ 'ka -kɔlalɛ -yee -cɛ zɩɛ -a 'yile yɩdɩ -a “fo “dɩ. 44 Lɩ zɩɛ e pli Zozi man 'e koda zia, ɛn e klɛ -yee sɔ 'lɛbo “man. 'Nun tɔɔn, nyɛn -srandɩ “man 'le 'tɔ.
45 Ɛn Zozi 'a laabʋ 'nan: «-Tɩɛ klɛ 'an man?»
Zɩ min -tʋ 'ka 'wɩlɛ dɩɛ, ɛn Piɛri “e 'nan Zozi lɛ 'nan: «Bali -le 'wɩ “paazan, min “kaga 'i 'si -fɔ, ɛn minnun 'i -mɛan “man -pɛ pɛɛnɔn da.»
46 'Pian Zozi “e 'nan: «'Wɩ 'kpa, min -tʋ klɛ 'an man. Maan -tɔa 'nan 'plɛblɛ 'tʋ 'bɔla 'an 'ji.»
47 Zɩ lɩ zɩɛ, yaa -tɔ 'nan, Zozi -a -kɔnnɛn 'yɩ bɛ, e nyɔɔndɩ 'sia, ɛn e -ta. E “po sɔɔn Zozi 'wlu. 'Wɩ nɛn e drɛ 'lɔɔ, ɛn 'e klɛ Zozi man bɛ, yaa 'vɩ minnun pɛɛnɔn yiɛ man. Ɛn e 'yee -cɛ -nyandɩ wɩ 'vɩ “nyian. 48 -A -nan nɛn Zozi “e -yrɛ 'nan: «An 'lu, i yi -tɛra 'an da, -yee “wɛan nɛn i beli. 'I 'fʋ -trɔɔ!»
49 Zozi 'fʋ 'wɩ zɩɛ -a vɩnan, ɛn cin yɩ 'kɔn 'tazan Zairus -le “kɔnnɛn 'pasiazan -tʋ -ta, ɛn e 'nan Zairus lɛ 'nan: «'I 'lu 'ka 'va. Te 'i Bali -le 'wɩ “paazan “koe “nyan “nyian dɩ.»
50 Zɩ Zozi 'wɩ zɩɛ -a 'man bɛ, ɛn e 'nan Zairus lɛ 'nan: «Te 'i “klan dɩ. 'I yi -tɛra 'an da, -e 'e 'beli.»
51 Zɩ o 'bɔla “kɔnnɛn “bɛ, Zozi 'ka 'wɩlɛ “man -e min -tʋ 'e -wla -a -sru 'kuin dɩ. 'Pian yaa -si -nɔn Piɛri 'lee Zan 'lee Zaji 'lee 'nɛn “tɩ 'lee 'nɛn “bʋ “lɛ 'nan 'o -wla. 52 Minnun nɛn 'kuin bɛ, o pɛɛnɔn a -wuɔnan, te o -pɛ a 'o 'win -ji. Ɛn Zozi “e 'nan -wlɛ 'nan: «Te 'ka 'wuɔ dɩ! 'Nɛn 'gʋɛ ya'a 'kalɛ dɩ, 'pian e ya yi -tɛnan.»
53 Minnun -a sɛɛ wʋdɩ 'sia, kɔɔ waa -tɔa 'nan e -ka. 54 'Pian Zozi 'nɛn 'bɔ 'kun 'e 'pɛ -man, ɛn yaa 'vɩ wei 'plɛblɛ 'ji 'nan: «'Nɛn, 'i 'wluan lou!» 55 'Nun tɔɔn 'nɛn zɩɛ e fuʋ, ɛn e wluan lou. Zozi “e 'nan, 'o fɛ -nɔn -yrɛ 'e -blɩ. 56 'Wɩ nɛn Zozi -a drɛ bɛ, e 'nɛn “tɩ 'lee -a “bʋ 'kan. Ɛn Zozi “e 'nan -wlɛ 'nan: «Te 'o 'wɩ zɩɛ -a -nan sɛɛ wʋ min -tʋ lɛ dɩ.»

- Luk
- ←
- 8
- →

© 1999 WBT