- Rɔmɛn
- ←
- 14
- →

14
Te 'ka tin -tɛ 'ka “bʋɩ Zozizan 'tʋ da -blɩfɛ man dɩ!
1 'Ka “bʋɩ Zozinɔn nɛn o fɛ -mie -blɩdɩ ye 'wɩ 'wlidɩ “drɛdɩ -a bɛ, te 'ka o drɛ 'ka 'pɛla koda dɩ! Ɛn 'wɩ nɛn -a -cin cɩ 'ka -mie ji 'lee 'wɩ nɛn -a -cin -wee 'ji bɛ, te 'e drɛ 'wɩ 'blɩ wɩ -a dɩ. 2 -A -cin a min -mie ji 'nan, Bali -a -si -nɔn -e min 'e fɛ pɛɛnɔn 'blɩ. 'Pian min -mie -wi -blɩdɩ ye 'wɩ 'wlidɩ “drɛdɩ -a. 3 Min nɛn e fɛ pɛɛnɔn 'ble bɛ, te 'e min nɛn e fɛ -mie -blɩdɩ ye 'wɩ 'wlidɩ “drɛdɩ -a bɛ -a drɛ 'e 'pɛla koda “fo “dɩ! Ɛn “nyian bɛ, min nɛn e fɛ -mie -blɩdɩ ye 'wɩ 'wlidɩ “drɛdɩ -a bɛ, te 'e tin -tɛ min nɛn e fɛ pɛɛnɔn 'ble bɛ -a da “fo “dɩ! Kɔɔ Bali -a drɛ 'yee min -a. 4 -Tɩ nɛn 'i 'bɔ “le “a, ɛn 'i tin -tɛa “min pee 'suzan da? -A 'wɩ a -a 'bɔ 'lee 'e 'tazan yei. -Yɛɛ ve 'nan, e ya -si tɩglɩ da, -tɛ 'bɛ “cɛɛ dɩ e 'si -si tɩglɩ da. Maan ve 'yiɛ 'nan 'plɛblɛ a Minsan Bali lɔ -e min zɩɛ 'e vɩlɛ 'e 'si -si tɩglɩ da dɩ.
5 Zozinɔn -mienun -a ve 'nan, yi -wlidɩ 'bɛ cɩ 'gʋ, ɛn yi “yi 'bɛ cɩ 'gʋ. Ɛn o -mienun -a ve 'nan, yi pɛɛnɔn a -tʋwli. Maan ve 'ka 'tʋdʋ pɛɛnɔn lɛ 'nan, zɩ min -tʋ -wulo -ji “nrɔndɩ tin -tɛa “da, -te 'bɛ “cɛɛ dɩ ya'a tin tɛa “da “dɩɛ, -a da wɩ nɛn 'e drɛ. 6 -Te min a yi -mie 'sinan “va “bɛ, Minsan 'tɔ drɛdɩ -dan -le “wɛan nɛn yaa dra. Ɛn -te min -mie fɛ pɛɛnɔn 'ble bɛ, Minsan 'tɔ drɛdɩ -dan -le “wɛan nɛn yaa dra. Kɔɔ e Bali muo -fɔa fɛ pɛɛnɔn nɛn yaa -ble bɛ -a da. Ɛn “nyian bɛ, min nɛn e fɛ -mie -blɩdɩ ye 'wɩ 'wlidɩ “drɛdɩ -a bɛ, Minsan 'tɔ drɛdɩ -dan -le “wɛan nɛn yaa dra. Ɛn -a 'bɔ “nyian “e Bali muo -fɔa fɛ nɛn yaa -ble bɛ -a da.
7 Min -tʋ 'ka 'trɛda te -a tazan “ka “dɩ. Ɛn min -tʋ 'ka 'kaa te -a tazan “ka “dɩ. 8 Kɔɔ -kaa Zozinɔn bɛ, -kaa ya 'trɛda Minsan -le vɛ -a. Ɛn -te -kaa “ta -kaa “bɛ, -kaa -kaa Minsan -le vɛ -a. -Te -kaa yiɛ a “man oo, ɛn -te -kaa ka oo, -kaa ya Minsan -le vɛ -a. 9 'Wɩ zɩɛ -yee “wɛan nɛn Crizi -ka ɛn e wluan -kanɔn 'va, 'nan -e 'e drɛ minnun pɛɛnɔn 'san -a. -Te min yiɛ a “man oo, -yɛɛ cɩ -a san -a, ɛn -te min -ka oo, -yɛɛ cɩ -a san -a.
10 -Yee “wɛan -a -si 'ka min -tʋ -lɔ -e 'e tin -tɛ 'e “bʋɩ Zozizan da dɩ. Ɛn -a -si 'ka min -tʋ -lɔ -e 'e 'e “bʋɩ Zozizan drɛ 'e 'pɛla koda dɩ. Maan ve 'cɛɛ 'nan, Bali 'bɛ -taa -kaa -tʋdʋ pɛɛnɔn 'le tin 'balɛ. 11 Kɔɔ e ya 'e 'crɛn -tɛdɩ Bali -le 'fluba 'ji 'nan:
«Minsan “e 'nan,
an ya 'an 'tɔdɩ “da 'nan,
'trɛda blamin -tʋdʋ pɛɛnɔn -taa 'o “po -sɔɔnlɛa 'an 'wlu.
Ɛn o -tʋdʋ pɛɛnɔn -taa
-a vɩlɛ 'nan
'tɔ -dan a 'an 'bɔ Bali -le vɛ -a.»
12 'Wɩ zɩɛ -yɛɛ -kɔɔnman 'nan, -kaa -tʋdʋ pɛɛnɔn -taa 'wɩnun nɛn -kaa drɛ bɛ, -a -sru “vɩlɛ Bali lɛ.
Te -kaa drɛ -e -kaa “bʋɩ Zozizan 'e 'si -si tɩglɩ da dɩ!
13 'Wɩ pɛɛnɔn zɩɛ -yee “wɛan bɛ, tin -tɛdɩ -kaa cin da bɛ, -cɛɛ 'le 'tɔ! 'Pian 'ka -wɛɛ 'nan, te 'ka 'wɩ 'tʋ drɛ -e 'e 'ka “bʋɩ Zozizan 'tʋ 'si -si tɩglɩ da dɩ! 14 An yi -tɛala “da 'kpa tɩglɩ 'nan, fɛ -tʋ 'ka min “tri 'tɔa Bali 'lɛ dɩ. Minsan Zozi -a 'si -nɔn 'mɛn -e 'an 'wɩ zɩɛ -a vɩ. 'Pian -te -a -cin a min -tʋ ji 'nan, fɛ -tʋ 'e “tri -tɔa Bali 'lɛ bɛ, 'wɩ 'kpa fɛ zɩɛ yaa “tri -tɔa Bali 'lɛ.
15 -Yee “wɛan maan ve 'cɛɛ 'nan, -te fɛ nɛn yia -ble bɛ, yei “bʋɩ Zozizan 'tʋ ci baaman -ji bɛ, te i 'ka 'ta wʋlanan yɩdɩ “yi “da dɩ. 'I drɛ “yi -e fɛ nɛn yia -ble bɛ 'e vɩlɛ 'yei “bʋɩ Zozizan 'tʋ 'si -si tɩglɩ da dɩ. Kɔɔ Zozi Crizi -ka 'nan -e Bali 'e -yee 'si wʋ “nyian 'wɩ 'ji. 16 'Ka drɛ “yi, -blɩfɛnun nɛn Bali -a -si -nɔn 'cɛɛ 'nan 'ka -blɩ bɛ, te 'ka drɛ -e minnun 'o 'wɩ 'ka man -wlidɩ “dɩ! 17 Fɛ nɛn maan ve zɩɛ -yɛɛ cɩ 'nan, -te Bali a mingɔnnɛn -blɩnan min da bɛ, fɛnun nɛn min -a -ble bɛ, 'lee fɛnun nɛn min -a -mlian “bɛ, o ya 'wɩ “tun “a. 'Pian fɛ nɛn e cɩ 'wɩ -dan a bɛ, -nyrɛn 'nan, Bali 'e min 'sia 'e 'lɛ min tɩglɩ 'a. Ɛn Bali lei 'saun 'e 'fʋdɩ -trɔɔ -nɔn min lɛ, ɛn 'e ci “nrandɩ -nɔn min lɛ. 18 Maan ve 'cɛɛ 'nan, min nɛn yaa -wɛɛman 'nan, 'e Crizi “sua -pɛ zɩɛ -a man bɛ, -yɛɛ 'sɔ Bali lɛ, ɛn min zɩɛ -a 'tɔ “yi -kɔan “minnun 'le.
19 -Yee “wɛan 'wɩ nɛn e -kaa yei -sɛan 'e cin va bɛ, -a 'bɔ nɛn -kaa -wɛɛ! Ɛn 'wɩ nɛn e -kaa “bʋɩ Zozinɔn “koe -tɔa 'o da 'ta wʋdɩ -a Zozi -sru “bɛ, -a 'bɔ nɛn -kaa -wɛɛ! 20 -Blɩfɛ -le “wɛan bɛ, 'nyranman nɛn Bali -a 'pa bɛ, te 'ka srɛ dɩ! Maan ve 'cɛɛ 'nan, -a tɩglɩ da bɛ, fɛ -tʋ 'ka min “tri 'tɔa Bali 'lɛ “fo “dɩ. 'Pian -blɩfɛ nɛn min -a -ble -e -yee “wɛan -a “bʋɩ Zozizan 'tʋ 'e 'si Zozi -sru “bɛ e 'ka 'wɩ “yi “a dɩ. 21 'Wɩ nɛn e cɩ “yi “bɛ, -nyrɛn 'nan, te min 'e 'wi -blɩ, ɛn te min 'e 'wɛn mlin -e 'e -maan -a “bʋɩ Zozizan 'tʋ 'e 'si Zozi -sru “dɩ! Ɛn te min 'e 'wɩ 'tʋ drɛ -e 'e -maan -a “bʋɩ Zozizan 'tʋ 'e 'si Zozi -sru “dɩ!
22 'Wɩ nɛn -a -cin cɩ 'i 'ji 'wɩnun zɩɛ -a da bɛ, i 'tʋɩ 'i 'saza 'le vɛ -a Bali 'lɛ. Te 'i -wɛɛ 'nan 'i “bʋɩ Zozizan 'tʋ 'e drɛ “le 'yie 'wɩ 'zʋ dɩ! Min nɛn ya'a 'wɩ 'tʋ drɛlɛ -e -yee -wulo -ji “nrɔndɩ 'e tin -tɛ -a 'bɔ 'fli da dɩɛ, Bali -le -fɛa a -a san man. 23 'Pian min nɛn e -blɩfɛ -tʋ -ble te 'e 'ci -fɔɔman “da bɛ, Bali tin -tɛa -a san da. Kɔɔ ya'a 'ta wʋlɛa 'wɩ nɛn -yee yi -tɛradɩ Zozi da -a -si -nɔan -yrɛ “bɛ -a da dɩ. 'Wɩ oo 'wɩ nɛn min -a dra te ya'a 'sia min -le yi -tɛradɩ Zozi da va dɩɛ, e ya 'wɩ 'wlidɩ “drɛdɩ -a.

- Rɔmɛn
- ←
- 14
- →

© 1999 WBT