- Ebre
- ←
- 11
- →

11
Minnun nɛn o yi -tɛra Bali da 'li bɛ 'o drɛ -cee 'wɩ -kɔɔn “mannɔn 'a
1 Min nɛn e yi -tɛala Bali da bɛ, yaa -tɔa 'nan, fɛ nɛn Bali -tɔ “da 'nan 'e -nɔan 'yrɛ bɛ, e ye. Ɛn “nyian yi -tɛradɩ Bali da bɛ, -a -ci -kɔɔndɩ nɛn 'nan fɛ nɛn min 'ka -a ye 'e yiɛ 'a dɩɛ, e ya. 2 -Kaa tranun nɛn 'li bɛ -wee yi -tɛradɩ Bali da man nɛn Bali o 'tɔ “yi 'vɩ.
3 -Kaa yi -tɛala Bali da, -yee “wɛan nɛn -kaa -tɔa 'nan, Bali wei 'bɛ 'trɛ 'bɔla. Ɛn -yee “wɛan nɛn -kaa -tɔa “nyian 'nan, fɛ nɛn min -a ye bɛ, e 'si fɛ nɛn min 'ka -a ye 'e yiɛ 'a dɩɛ -a va.
4 Abɛl yi -tɛra Bali da, -yee “wɛan nɛn 'sraga nɛn -a “yi “mlian 'e “bʋɩ Kaɛn 'le vɛ da bɛ, yaa 'bʋ Bali lɛ. -Yee yi -tɛradɩ Bali da zɩɛ -yee “wɛan nɛn Bali -a 'sia min tɩglɩ 'a, ɛn e -yee 'sraga 'yɩ “yi. Ɛn “nyian bɛ, -te Abɛl yiɛ 'ka “man “dɩ oo, -yee yi -tɛradɩ Bali da zɩɛ e 'wɩ “paaman tian -kaa 'ji cɛɛgʋ yi -a.
5 Enɔk yi -tɛra Bali da, -yee “wɛan nɛn Bali -a 'si ɛn e -kʋ -a, ya'a 'kalɛ dɩ. Wa'a “nyian 'li -a yɩlɛ “fo “dɩ, Bali -a 'si 'le “wɛan. Tʋ nɛn te Enɔk a 'trɛda bɛ, Bali -a 'vɩ 'nan, e 'sɔ 'yrɛ. 6 Ɛn -kaa -tɔa 'nan, min nɛn ya'a yi tɛala Bali da dɩɛ, ya'a 'sɔlɛ Bali lɛ “fo “dɩ. -Yee “wɛan min nɛn e ya “vale 'e -pliman Bali man bɛ, min zɩɛ 'e yi -tɛra “da 'nan Bali a, ɛn 'e yi -tɛra “da 'nan, Bali “yi “dra minnun nɛn o cɩ -a -wɛɛnan 'nan Bali 'e 'pa 'o 'va bɛ -wlɛ.
7 Noe “e “yi -tɛra Bali da “nyian. 'Wɩ nɛn Bali -taa -a drɛlɛ bɛ yaa -nan wɩ 'vɩ Noe lɛ. Fɛ -tʋ 'ka -a -kɔɔnman 'nan 'wɩ nɛn Bali -a 'vɩ bɛ e ya 'wɩ 'kpa -a dɩ, 'pian Noe 'ka -a -fɔlɛa 'e “trɔɛn -sru “dɩ, e 'ta 'wʋla “da. E -klʋ -dan drɛ 'nan -e 'e 'mangulinun 'o 'si 'wɩ 'ji. -Yee yi -tɛradɩ Bali da man nɛn e tin -tɛ minnun da, kɔɔ 'o “trɔɛn “yuyu 'tan. Ɛn -yee yi -tɛradɩ Bali da man nɛn Bali a 'sia min tɩglɩ 'a.
8 Abraam yi -tɛra Bali da, -yee “wɛan zɩ Bali tin 'ba -yrɛ “bɛ, e 'ta 'wʋla “da. Bali -a 'vɩ -yrɛ 'nan, 'e 'si 'e fla, 'e -taa 'lɛglɔn 'tʋ -nɔnlɛ -yrɛ. -A -nan nɛn e -kʋdɩ 'sia, 'pian fɛnan nɛn e “ta -ko bɛ ya'a -nan tɔa dɩ. 9 Zɩ Abraam 'bɔla 'lɛglɔn nɛn Bali -a kɔɔn -yrɛ “bɛ -a -ji bɛ, e yi -tɛra Bali da, ɛn e -nyran nan nun -pɛn -a. -Tandannun -ji nɛn e -nyran. “Bɛ -sru Izak 'lee Zago “o drɛ “nyian zɩ. 'Wɩ nɛn Bali -tɔ “da Abraam lɛ bɛ, e -tɔ “da “nyian -wee “lɛ. 10 Abraam a 'fla -dan nɛn -a -pʋ a 'e 'fɔdɩ 'trɛ 'ji 'plɛblɛ bɛ -a man -pɛnnan, -yee “wɛan nɛn e 'wɩ zɩɛ -a drɛ. 'Fla zɩɛ Bali 'bɛ cɩ -a plazan “a, ɛn -yɛɛ cɩ -a -tɔzan -a.
11 Abraam nan Sara a lɩmɔn nɛn ya'a 'nɛn 'yaa dɩɛ -a, ɛn Abraam 'bɔ drɛ “nyian ceje 'kpa, 'pian e yi -tɛra Bali da, -yee “wɛan nɛn e kɔla 'e klu bɔladɩ -a 'trɛda. Kɔɔ Abraam -a -tɔa 'nan, Bali nɛn e -tɔ 'e wei da 'yrɛ bɛ, -te e 'wɩ 'vɩ bɛ, yaa dra. 12 -Yee “wɛan nɛn Abraam 'bɔ nɛn tra tɛdɛ 'a bɛ, -a klu 'bɔla 'trɛda “kaga. -A kluda min a “kaga “le laji mlɛn crɛnnun -le 'wɩ 'zʋ, ɛn o ya “nyian “kaga “le jemie man nyrɛn -le 'wɩ 'zʋ, min 'ka 'kɔlaman -a “nrɔndɩ -a dɩ.
13 Abraam 'lee Izak 'lee Zago bɛ, o -fʋ yi -tɛranan Bali da, ɛn o kaa. Fɛ nɛn Bali -tɔ “da 'nan 'e -nɔan -wlɛ “bɛ, wa'a yɩlɛ dɩ. 'Pian Bali -a -nan kɔɔn -wlɛ -kɔɔbli, ɛn -a yɩdɩ o ci nran. Tʋ pɛɛnɔn man bɛ, te waa ve 'nan, o ya -pɛn -a 'trɛda, ɛn 'o 'ta tʋ “wɛnnɛn “cɛ “drɛlɛ. 14 -Te min 'wɩ zɩɛ -a ve bɛ, yaa -kɔɔnman 'nan, -a fla dra -a -tɛa. 15 “Te o -ya trɛ dra 'bɛ o -tɛa “bɛ, “te o -kɔla o 'li 'o da -nan nun. 16 'Pian -a tɩglɩ da bɛ, o fla nɛn e cɩ 'kpa ɛn e ya laji bɛ, -a dra 'bɛ o -tɛa. 'Wɩ zɩɛ -yee “wɛan nɛn 'yra 'ka Bali tɛa -a vɩdɩ -a 'nan 'e ya -wee Bali -a dɩ. Ɛn -yee “wɛan nɛn e 'fla fɛnyian -tʋ man drɛ -wlɛ.
17 Tʋ nɛn Bali Abraam man 'tan 'nan 'e 'pɩ Izak -nɔn 'yrɛ 'sraga -a bɛ, Abraam yi -tɛra Bali da, ɛn e -kʋ -a drɛlɛ. 'Pian tʋ 'bɔ zɩɛ -a man bɛ te Bali -tɔ 'e wei da Abraam lɛ 'e 'cɛn 'nan:
18 «'I 'pɩ Izak 'bɛ 'i 'klu bɔala 'trɛda.»
19 Abraam 'wɩ zɩɛ -a drɛ, te -a -cin a “ji 'nan, 'plɛblɛ a Bali lɔ -e 'e -kɔla min nɛn e -ka bɛ, -a fuʋdɩ -a. -Yee “wɛan nɛn Bali Izak -nɔn Abraam lɛ 'e “pa 'ji. 'Wɩ zɩɛ e ya 'wɩ -kɔɔn “man wɩ -tʋ -a.
20 Izak yi -tɛra Bali da, -yee “wɛan nɛn e -fɛa 'vɩ 'e 'pɩ Zago 'lee 'e 'pɩ Ezo man -wee “trɛ “wɩ da.
21 Zago yi -tɛra Bali da, -yee “wɛan nɛn e -fɛa 'vɩ 'e 'pɩ Zozɛfʋ ci nɛnnun man te e “ta -kaa. “Tonyrin man nɛn e wluan lou, ɛn e Bali trʋ 'ba.
22 Zozɛfʋ yi -tɛra Bali da, -yee “wɛan nɛn zɩ -a -kadɩ 'bɔ bɛ, ɛn e Izraɛl 'nɔn 'le 'sidɩ Ezipti 'lɛglɔn 'ji wɩ 'vɩ. Ɛn yaa 'vɩ “nyian 'nan, -te 'e 'ka bɛ, te 'e 'wlɛnun 'o 'fʋ Ezipti 'lɛglɔn 'ji dɩ.
23 Moizi “tɩ 'lee -a “bʋ “yi -tɛra Bali da, -yee “wɛan nɛn zɩ o Moizi -ya bɛ, waa yɔɔ mlɛn yaaga 'nan -e minnun 'o vɩlɛ 'o 'tɛ dɩ. Waa 'yɩ 'nan 'nɛn zɩɛ e ya fɛnyian, ɛn 'wɩ nɛn Ezipti mingɔnnɛn -a 'vɩ bɛ, wa'a 'ta wʋlɛa “da “dɩ.
24 Moizi yi -tɛra Bali da, -yee “wɛan nɛn zɩ e drɛ ceje bɛ, ya'a 'wɩlɛ “man -e 'wee laabʋ Ezipti mingɔnnɛn 'lu 'le 'nɛn dɩ. 25 Moizi -a 'yɩ 'nan, -te 'o 'vale Bali -le minnun -a 'o yra 'yɩ 'e cin va bɛ, -a “yi mlin. Kɔɔ -te Moizi -fʋ mingɔnnɛn -le “kɔnnɛn “bɛ, yaa -tɔa 'nan 'e ya ci “nran nɛn ya'a 'mɔan dɩɛ -a -ji, ɛn e 'wɩ 'wlidɩ “dra. 26 'Wɩ 'kpa nɛn, Moizi -a -tɔ 'nan, -te minnun 'nan 'e man “le zɩ o 'nan Crizi man bɛ -yee 'wɩ 'zʋ bɛ, 'bɛ “yi “mlian fɛnun 'kpagba nɛn Ezipti mingɔnnɛn -le 'kuin bɛ -a drɛdɩ 'yee vɛ -a bɛ -a da. Kɔɔ “yi “nɛn Bali -taa -a drɛlɛ -yrɛ “bɛ, -a 'lɛ nɛn -a yiɛ cɩ.
27 Moizi yi -tɛra Bali da, -yee “wɛan nɛn e 'si Ezipti 'lɛglɔn 'ji. Ya'a “klanlɛ Ezipti mingɔnnɛn -le nyran -blɩdɩ -lɔ dɩ. Moizi “koe 'ka 'silɛ 'e da “fo “dɩ. Yaa drɛ “le 'nan min nɛn e Bali ye bɛ -yee 'wɩ 'zʋ, 'pian te wa'a ye 'o yiɛ 'a dɩ. 28 Moizi yi -tɛra Bali da, -yee “wɛan nɛn yaa 'vɩ Izraɛl 'nɔn lɛ 'nan 'o 'blanun -tɛɛ “le zɩ Bali -a 'vɩ 'yrɛ bɛ -yee 'wɩ 'zʋ. Ɛn yaa 'vɩ “nyian 'nan 'o -a nyɛn 'si, -e 'o ciɩ -kpɛin “fɔ yibanun man. 'O drɛ zɩɛ 'nan -te Bali -le 'pasiazan nɛn laji bɛ e -ta bɛ, -e 'e vɩlɛ 'e -wee 'nɛn flinnun -tɛɛ “dɩ. Izraɛl 'nɔn 'si nɔanba -ji “fɛdi bɛ, zɩ Moizi -a pou sia zɩɛ.
29 Izraɛl 'nɔn yi -tɛra Bali da, -yee “wɛan nɛn jemie 'tɛndɛn cɛɛn 'e cin man ɛn o 'ta 'wʋla -a yei. 'Pian zɩ Ezipti 'nɔn sɔɔnla o -sru “bɛ, 'yi o 'ta 'lɛ 'wʋ ɛn o -nan -nyan.
30 Izraɛl 'nɔn yi -tɛra Bali da, -yee “wɛan nɛn -klɔn -dan nɛn minnun -a 'bʋ Zeriko 'fla man bɛ, e -wi. Zɩ waa si -fɔ yi -tʋdʋ 'sɔravli “bɛ, ɛn e drɛ.
31 Ɛn “nyian bɛ Zeriko 'fla 'bɔ da bɛ -kɔnnɛn -wɛɛzan -tʋ a -nan, waa laabo Rab. E yi -tɛra Bali da, -yee “wɛan nɛn minnun nɛn Izraɛl 'nɔn o 'pa 'sia 'nan 'o 'kʋ 'fla 'nanjɛn bɛ, e 'pa o va. 'Wɩ nɛn yaa drɛ zɩɛ -yee “wɛan nɛn -a -nan 'ka 'nyanlɛ dɩ. 'Pian 'fla zɩɛ -a da 'nɔn “le 'nan -nan “fo, kɔɔ wa'a 'o “trɔɛn “tɔlɛ Bali wei lɛ dɩ.
32 -Mɛ “wɩ nɛn an -kɔlaman -a vɩdɩ -a “nyian 'cɛɛ? Kɔɔ -te maan 'vɩ 'nan 'an Zedeɔn -le 'wɩ ve, -e 'an Barak -le 'wɩ vɩ, -e 'an Samsɔn -le 'wɩ vɩ, -e 'an Zefete -le 'wɩ vɩ, -e 'an David -le 'wɩ vɩ, -e 'an Sanmian -le 'wɩ vɩ, -e 'an Bali 'lewei vɩnɔn 'le 'wɩ vɩ bɛ, ya'a 'nyaan cɛɛgʋ dɩ. 33 O pɛɛnɔn zɩɛ o yi -tɛra Bali da, -yee “wɛan nɛn o 'wɩ -dandan drɛ. O -mienun mingɔnnɛnnun klɩ, ɛn o -mienun -a wɛɛ 'nan 'wɩ “yi “nɛn minnun 'o drɛ, ɛn fɛ nɛn Bali -tɔ “da 'nan e -nɔan -wlɛ “bɛ, o -mienun -a 'yɩ. Ɛn “nyian bɛ, o -mienun -jranun 'le 'lɛ 'wʋ, 34 ɛn o -mienun 'tɛ -dan dri, ɛn min 'ka -kɔlalɛ o -mienun -tɛdɩ -a -kuli -tan sɛn -a dɩ. Ɛn zɩ o -mienun “koe 'si 'o da bɛ, “bɛ -sru 'plɛblɛ 'ta -wlɔ “nyian. O -mienun 'tɔ wɩɩ 'kuli man, o minnun klɩ ɛn -wee 'sounjanun flan bli. 35 Lɩmɔn -mienun yi -tɛra Bali da, -yee “wɛan nɛn zɩ -wee min -ka bɛ, Bali -a fuʋ ɛn yaa -nɔn -wlɛ 'e “pa 'ji.
Ɛn “nyian bɛ, min -mienun yi -tɛra Bali da, minnun o -sɔn -trilii, 'pian wa'a 'wɩlɛ “man -e 'o 'si Bali -sru “dɩ. Waa -tɔa 'nan -te o -ka 'wɩ zɩɛ -a -ji bɛ, Bali 'belidɩ nɛn e “mlianla “da “bɛ -a -nɔan 'wlɛ. 36 Ɛn minnun o -mienun sɛɛ 'wʋ, ɛn minnun o -mienun -sɔn, ɛn “nyian bɛ, minnun o -mienun yrɩ, ɛn o -kʋ o -fɔlɛ -pʋ 'kuin. 37 Minnun o -mienun tɛɛ 'kɔlɛ -a, ɛn minnun o -mienun “nɛn jɛɛn 'ji “fli, ɛn minnun 'wlu wɩ 'pa o -mienun da -a -nan nɛn minnun o tɛɛ -kuli -tan sɛn -a. Ɛn o -mienun -le vɛ bɛ, minnun o -sɔn te o 'tɛ “paa o da. 'Wɩ zɩɛ -yee “wɛan nɛn o -nyrannan “ka “dɩ, te o -cia “wʋdɩ -a. O drɛ 'yalɛ -tɛnɔn 'a, ɛn -wi 'kɔlɛ nɛn waa wo 'o da “le sɔ -le 'wɩ 'zʋ. 38 O -cia yɔɔdɩ -a “buinun da 'lee pɔnnun yei. O nyian kunun ji, ɛn -te o -yrɛ 'yɩ 'trɛ 'ji bɛ o nyian “ji. Minnun zɩɛ Bali 'ka -a yɩlɛ “yi “le o -fʋ 'trɛ nɛn e ya 'e fadɩ 'wɩ 'wlidɩ “a 'gʋɛ -a da dɩ.
39 Minnun pɛɛnɔn zɩɛ -wee yi -tɛradɩ Bali da -le “wɛan bɛ, Bali o 'tɔ “yi 'vɩ. 'Pian fɛ nɛn Bali -tɔ da 'nan -e -nɔan “minnun lɛ bɛ, ya'a -nɔnlɛ -wlɛ “dɩ. 40 Kɔɔ 'wɩ nɛn e “mlianla “da “bɛ, -a -cin nɛn Bali 'ji 'nan e dra -kaa pɛɛnɔn lɛ. E 'ka “vale e dra o 'saza lɛ dɩ -le “wɛan.

- Ebre
- ←
- 11
- →

© 1999 WBT