- 1 Korɛnti
- ←
- 15
- →

15
Pɔl 'wɩ tin 'ba Korɛnti 'nɔn lɛ Crizi -le wluandɩ -kanɔn 'va da
1 'An “bʋɩ Zozinɔn, Zozi Crizi 'le 'wɩ 'nɔnnɔn nɛn maan 'vɩ 'cɛɛ bɛ, -a 'bɔ nɛn maan -cin -tɔa 'ka 'ji. Ka wɩɩ “man, ɛn ka ya 'ka lɛadɩ “man tian cɛɛgʋ yi -a. 2 -Te ka 'ta 'wʋla “da “le zɩ maan 'vɩ 'cɛɛ bɛ, -yee 'wɩ 'zʋ bɛ, e 'ka “sia 'wɩ 'ji. 'Pian -te ka'a 'bɛ drɛlɛ dɩɛ, 'cee yi -tɛradɩ Zozi da a 'wɩ “tun “a.
3 'Wɩ nɛn Minsan -a -pɛba 'wʋ 'an 'lɔ bɛ, maan paa 'ka 'ji. 'Wɩ zɩɛ e ya 'wɩ -dan tʋ -a. -Nyrɛn 'nan: Crizi -ka -cee 'wɩ 'wlidɩ “le “wɛan. Bali -le 'fluba 'wɩ zɩɛ -a 'vɩ 'e 'cɛn 'nan e dra, ɛn e drɛ. 4 Zɩ e -ka bɛ, ɛn waa 'wʋ. -A yi yaagazan da bɛ ɛn Bali -a wluan -kanɔn 'va. Bali -le 'fluba 'wɩ zɩɛ -a 'vɩ 'e 'cɛn 'nan e dra, ɛn e drɛ. 5 Zɩ e wluan -kanɔn 'va bɛ, 'e 'fli kɔɔn Piɛri lɛ, ɛn “bɛ -sru 'e 'fli kɔɔn 'e -srunɔn 'fuda “fli 'bɔ lɛ. 6 “Bɛ -sru ɛn 'e 'fli kɔɔn -kaa “bʋɩ Zozinɔn lɛ 'e cin -a. O ya min -yaa 'soolu. O “kaga yiɛ a tian “man, ɛn o -mie kaa. 7 “Bɛ -sru 'e 'fli kɔɔn Zaji lɛ, ɛn 'e 'fli kɔɔn 'yee 'pasianɔn lɛ. 8 O pɛɛnɔn zɩɛ 'wee -sru “bɛ, ɛn 'e 'fli kɔɔn 'mɛn. An ya 'nɛn nɛn Bali -a -ya te -a mlɛn 'ka bɔlɛ dɩɛ -a.
9 Fɛ nɛn maan ve zɩɛ -yɛɛ cɩ 'nan, an 'ka fɛ -tʋ -a Zozi 'le 'pasianɔn yei “dɩ. Ɛn e 'ka “le -e 'an drɛ paan Zozi 'le 'pasiazan -a dɩ, kɔɔ an 'tɛ 'pa Bali -le -leglizi da. 10 'Pian Bali “yi drɛ 'mɛn, ɛn yaan drɛ Zozi 'le 'pasiazan 'a. “Yi “nɛn Bali -a drɛ 'mɛn zɩɛ, -a “nɛn 'bɔla -dan. Kɔɔ an 'nyranman 'pa an ciɩ Zozi 'le 'pasianɔn pɛɛnɔn da. 'Wɩ tɩglɩ 'ji bɛ, mɛɛn “cɛɛ 'nyranman 'pa 'an 'bɔ 'a dɩ, 'pian Bali 'bɔ 'bɛ 'wɩ zɩɛ -a drɛ 'yee “yi “a. 11 -Yee “wɛan -te e ya 'an 'bɔ 'a oo, -te 'bɛ “cɛɛ dɩ, -te e ya Zozi 'le 'pasianɔn -mienun -a oo, Zozi Crizi -le 'wɩ 'nɔnnɔn nɛn kʋa ve 'cɛɛ bɛ, -nyrɛn zɩɛ. Ɛn -a 'bɔ da nɛn ka yi -tɛra bɛ.
Bali Zozinɔn pɛɛnɔn wuanla -kanɔn 'va
12 -Kaa “paaman minnun ji 'nan, Bali Crizi wluan -kanɔn 'va. -Te 'bɛ a zɩɛ, -mɛ “le “wɛan nɛn min -mienun a 'ka yei, te waa ve 'nan, minnun nɛn o kaa bɛ, wa'a 'wuanla -kanɔn 'va dɩ. 13 -Te minnun nɛn o kaa bɛ wa'a 'wuanla -kanɔn 'va dɩɛ, “te Crizi 'ka 'wunlɛa -kanɔn 'va dɩ. 14 Ɛn -te Crizi 'ka 'wunlɛa -kanɔn 'va dɩɛ, “te 'wɩnun nɛn -kaa ve minnun lɛ bɛ -a -ci “ka “dɩ. Ɛn “nyian “te 'wɩnun nɛn ka yi -tɛala “da “bɛ -a -ci “ka “dɩ. 15 Ɛn -te Crizi 'ka 'wunlɛa -kanɔn 'va dɩɛ, “te -kaa 'wlu wɩ 'vɩ Bali man, kɔɔ -kaa 'vɩ 'nan e Crizi wluan -kanɔn 'va. -Te e ya 'wɩ 'kpa -a 'nan minnun nɛn o kaa bɛ Bali 'ka o 'wuanla -kanɔn 'va dɩɛ, “te Bali 'ka Crizi 'wunlɛa -kanɔn 'va “fo “dɩ. 16 Maan ve 'cɛɛ 'nan, -te minnun nɛn o kaa bɛ wa'a 'wuanla -kanɔn 'va dɩɛ, “te Crizi 'ka 'wunlɛa -kanɔn 'va dɩ. 17 Ɛn -te Crizi 'ka 'wunlɛa -kanɔn 'va dɩɛ, “te 'wɩnun nɛn ka yi -tɛala “da “bɛ, e ya 'wɩ “tun “a. Ɛn “te ka ya tian 'wɩ 'wlidɩ “drɛnɔn 'a Bali 'lɛ. 18 Ɛn “nyian “te minnun nɛn o drɛ Crizi -le vɛ -a ɛn o kaa bɛ, o -nan -nyan. 19 -Te -fʋdɩ 'trɛ 'gʋɛ -a da 'saza “cɛ “le “wɛan nɛn -kaa yi -tɛra Zozi da bɛ, “te maan ve 'cɛɛ 'nan -kaa “yago “mlian minnun pɛɛnɔn 'le vɛ da.
20 'Pian 'wɩ tɩglɩ 'ji bɛ, Crizi wluan -kanɔn 'va. -Yɛɛ cɩ min tɛdɛ nɛn e wluan -kanɔn 'va bɛ -a. 21 'Li 'e tɛdɛ bɛ, min -tʋwli “le “wɛan nɛn -kadɩ 'pla blamin man. -A -tʋwli “nɛn “nyian minnun wuanla -kanɔn 'va min -tʋwli “le “wɛan. 22 -A -cin 'e 'kɔn 'ka 'ji 'nan blamin pɛɛnɔn nɛn 'trɛda bɛ, Adan kludanɔn nɛn waa, -yee “wɛan -kadɩ 'pla blamin man. 'Pian minnun pɛɛnɔn nɛn o drɛ Crizi -le vɛ -a bɛ, o wuanla -kanɔn 'va.
23 Ɛn wluandɩ -kanɔn 'va zɩɛ e dra 'e “nɛn 'e “nɛn. -A tɛdɛ drɛ Crizi -le vɛ -a. Ɛn tʋ nɛn Crizi -ta pee wo bɛ, te e 'bɔ minnun nɛn o drɛ Crizi -le vɛ -a bɛ o da. 24 “Bɛ -sru te 'trɛda -nyan tʋ nɛn. Tʋ zɩɛ -a man nɛn lei -wlidɩnun 'lee fɛnun pɛɛnɔn nɛn o min “paala bɛ, 'lee fɛnun pɛɛnɔn nɛn 'plɛblɛ a -wlɔ “bɛ Crizi o -nan -nyaan, -e 'e mingɔnnɛn trɛ -pɛba wʋ Bali lɔ. -Yɛɛ cɩ -kaa “tɩ “a. 25 Fɛ nɛn maan ve zɩɛ, -yɛɛ cɩ 'nan Crizi mingɔnnɛn -ble -trilii, -e Bali 'e 'cɛn -a 'nanmannɔn 'klɩdɩ man. 26 'Nanmanzan nyranman nɛn -a -nan -taa “nyanlɛ bɛ waa laabo -ka.
27 -A -nɔan da nɛn -e 'wɩ zɩɛ 'e drɛ. Kɔɔ e ya 'e 'crɛn -tɛdɩ Bali -le 'fluba 'ji 'nan:
«Bali -a -tɔ fɛ pɛɛnɔn da.»
'Pian -te waa 'vɩ 'nan, Bali -a -tɔ fɛ pɛɛnɔn da bɛ, -a -ci a 'wein 'nan Bali 'bɔ 'ka “va “dɩ. 28 Ɛn tʋ nɛn Bali “cɛan Crizi -tɔdɩ man fɛ pɛɛnɔn da bɛ, -te e 'bɔ bɛ, -e Crizi 'bɔ nɛn Bali -pɩ a bɛ 'e 'fli -pɛba wʋ Bali nɛn yaa -tɔ fɛ pɛɛnɔn 'bɔ da bɛ -yrɔ. Yaa dra zɩɛ 'nan -e Bali nɛn 'e 'kɔn mingɔnnɛn -a fɛ pɛɛnɔn da.
Pɔl 'wɩ 'pla 'klagla Korɛnti 'nɔn lɛ
29 'Ka 'ci “nrɔn 'wɩ 'gʋɛ -a da! 'Ka 'va min -mienun o -batize dra minnun nɛn o kaa bɛ o 'lɛji. -Mɛ “le “wɛan nɛn o 'wɩ zɩɛ -a dra? Kɔɔ kaa ve 'nan, minnun nɛn o kaa bɛ wa'a 'wuanla -kanɔn 'va dɩ. 30 Ɛn -a -tʋ nɛn “nyian 'gʋ. -Te minnun 'ka 'wuanla -kanɔn 'va dɩɛ, -mɛ “le “wɛan nɛn bodrun funnin ɛn -kaa fli ta “flumlan 'wɩ 'plɛblɛ pɛɛnɔn nɛn e bɔa “min man bɛ -yrɛ? 31 Maan ve 'cɛɛ 'nan, tʋ -tʋdʋ pɛɛnɔn nɛn e “cɛan bɛ, te 'an 'fli ta “flumlan -ka lɛ. 'Wɩ tɩglɩ nɛn maan ve, 'ka yi -tɛra 'an da! Kɔɔ cɛɛ cɩ minnun nɛn waan 'blɔ -tɔa “da -kaa san Zozi Crizi 'lɛ bɛ waa. 32 Ɛn kaa -tɔa 'nan, 'an 'fli ta flula -ka lɛ Efɛz 'nɔn fla. An yi -tɛala “da 'nan minnun nɛn o kaa bɛ, o wuanla -kanɔn 'va, -yee “wɛan nɛn an 'wɩ zɩɛ -a dra. -Te e 'ka zɩ dɩɛ,
«”Te maan dra “le minnun nɛn
waa ve 'nan -kaa fɛ -blɩ
-e -kaa -wɛn mlin,
kɔɔ “trɛ kaa -kaaman bɛ
-wee 'wɩ 'zʋ.»
33 'Ka drɛ “yi, 'wɩ zɩɛ te 'ka 'fli 'tʋɩ -e 'e 'ka 'man yɩdɩ. Kɔɔ bee -wlidɩ “blɩdɩ bɛ, -yɛɛ -maan min 'wɩ 'wlidɩ “dra. 34 'Cee 'ci “nrɔndɩ 'e 'trɔa -si yra! Te 'ka 'wɩ 'wlidɩ “drɛ “nyian dɩ! Maan ve 'cɛɛ 'nan, min -mienun -a 'ka yei, wa'a Bali tɔa dɩ. -Te an 'wɩ zɩɛ -a 'vɩ bɛ, 'e 'ka 'tɛ 'yra -a.
-Te minnun wluan -kanɔn 'va bɛ o -kɔan 'kɔ?
35 -A -mie dra bɛ, min -a laabo 'nan: «Min wuanla -kanɔn 'va 'kɔ? Ɛn -te min wluan -kanɔn 'va bɛ, -a 'kɔlɛ -kɔan 'e da 'kɔ?» 36 Maan ve -a san lɛ -blʋzan. Fei fɛ 'wlɛnun nɛn waa -fɔa 'trɛ 'ji bɛ, 'i 'ci “nrɔn 'wɩ nɛn e dra bɛ -a da! -Te ya'a fʋlɩlɛ dɩɛ, -a -kɔn 'ka bɔa “da “dɩ. 37 Fɛ 'wlɛ nɛn min -a -fɔa 'trɛ 'ji bɛ, -tɔ -pɛ nɛn e dra -a bɛ, -njɛɛ wa'a 'fɔ dɩ. -A 'wlɛ “tun “nɛn waa -fɔa 'trɛ 'ji. -Te e ya 'saa 'wlɛ -a oo, ɛn -te e ya fɛ 'wlɛ 'pee -a oo, -a 'wlɛ “tun “nɛn waa -fɔa. 38 “Bɛ -sru -e Bali 'e fɛ 'wlɛ zɩɛ -a bɔ, -e -pɛ nɛn 'e trʋman “man “bɛ, 'e -nɔn -yrɛ. Fɛ 'wlɛ 'tʋ 'lee 'e trʋ -pɛ, -a 'bɔ nɛn Bali -a dra.
39 'Wɩ -tʋwli zɩɛ -yɛɛ dra “nyian fɛ -tʋdʋ pɛɛnɔn nɛn o “flian bɛ -wee vɛ -a. Blamin -tɔ -pɛ a, ɛn -winun -tɔ -pɛ a, ɛn “lomannun -tɔ -pɛ a, ɛn pɔnun -tɔ -pɛ a. 40 Ɛn “nyian bɛ, laji fɛnun a, ɛn 'trɛda fɛnun a. 'Pian laji fɛnun 'lee 'wee fɛnyian, ɛn 'trɛda fɛnun 'lee 'wee fɛnyian. 41 Yidɛ 'le fɛnyian a 'e 'to, ɛn mlɛn -le fɛnyian a 'e 'to, ɛn mlɛn crɛnnun -le fɛnyian a 'e 'to. Mlɛn crɛnnun pɛɛnɔn 'bɔ zɩɛ, -wee fɛnyian 'ka bɔa 'e cin man dɩ.
42 -Te ka “ta 'ka 'ci “nrɔnman -kanɔn wluandɩ da bɛ, 'wɩnun zɩɛ -a da nɛn 'ka 'ci “nrɔn! Fɛ 'wlɛ nɛn waa -fɔa “bɛ e fʋlɩman, -a -tʋwli “nɛn “nyian -kaa 'kɔlɛ -le vɛ -a. 'Pian -te -kaa wluan -kanɔn 'va bɛ te -kaa 'ka “nyian fɛ nɛn e fʋlɩman bɛ -a dɩ. 43 Min 'kɔlɛ nɛn waa -fɔa 'trɛ 'ji bɛ, e ya srɛ vɛ -a, ɛn -a “koe 'ka 'e da dɩ. 'Pian -te e wluan -kanɔn 'va bɛ, e “bia fɛnyian, ɛn -a “koe -kɔan 'e da. 44 Blamin 'kɔlɛ 'gʋɛ -a 'bɔ nɛn waa -fɔa 'trɛ 'ji. 'Pian tʋ nɛn e wuanla -kanɔn 'va bɛ, e -kɔan laji 'kɔlɛ nɛn Bali -le 'belidɩ a -yrɔ “bɛ -a.
Fɛ nɛn maan ve zɩɛ -yɛɛ cɩ 'nan, -te blamin 'kɔlɛ a bɛ, te laji 'kɔlɛ nɛn Bali -le 'belidɩ a -yrɔ “bɛ, e ya “nyian. 45 'Wɩ 'bɔ zɩɛ e ya 'e 'crɛn -tɛdɩ Bali -le 'fluba 'ji. E ya 'e 'crɛn -tɛdɩ 'nan:
«Adan nɛn blamin tɛdɛ -a bɛ,
'trɛda blamin -le 'belidɩ nɛn -yrɔ.»
'Pian Crizi nɛn e cɩ “le Adan -fɔla “dazan 'zʋ bɛ, Bali -a wluan -kanɔn 'va, e drɛ lei -a, ɛn e 'belidɩ -nɔan “min lɛ. 46 Laji 'kɔlɛ nɛn Bali -le 'belidɩ a -yrɔ “bɛ, -yɛɛ “cɛɛ -trɔa -si 'lɛ dɩ. 'Pian blamin 'kɔlɛ 'bɛ -trɔa -si 'lɛ, “bɛ -sru ɛn e drɛ laji 'kɔlɛ nɛn Bali -le 'belidɩ a -yrɔ “bɛ -a. 47 Adan nɛn blamin tɛdɛ -a bɛ, 'trɛ nɛn Bali -a 'si ɛn yaa drɛ. 'Pian Crizi bɛ, e 'si laji. 48 Adan kludanɔn pɛɛnɔn a “le Adan 'bɔ 'le 'wɩ 'zʋ. 'Pian minnun nɛn laji vɛ -a bɛ, o ya “le Crizi nɛn e 'si laji bɛ -yee 'wɩ 'zʋ. 49 'Bɛ nɛn 'gʋɛ, -kaa ya “le Adan nɛn Bali 'trɛ 'si ɛn yaa drɛ bɛ, -yee 'wɩ 'zʋ. 'Pian tʋ -tʋ -taa “bɔlɛ bɛ, -e -kaa drɛ “le Crizi nɛn e 'si laji bɛ -yee 'wɩ 'zʋ.
-Mɛ “wɩ 'bɛ dra tʋ 'le 'srannan?
50 'An “bʋɩ Zozinɔn, 'wɩ nɛn an 'wɩ zɩɛ -a 'vɩ “man “bɛ, -nyrɛn 'gʋ. -Te min a “le blamin nɛn -kaa cɩ -a 'gʋɛ -yee 'wɩ 'zʋ, -a nɛn a “man, ɛn -a nyɛn a “ji “bɛ, ya'a 'ko Bali -le mingɔnnɛn trɛda dɩ. Ɛn “nyian bɛ 'kɔlɛ nɛn -kaa da fʋlɩ vɛ -a 'gʋɛ, 'belidɩ nɛn ya'a 'nyaan dɩɛ, ya'a 'kɔlaman -e 'e drɛ -yee vɛ -a dɩ. 51 'Wɩ 'tʋ nɛn e ya 'e yɔɔdɩ blamin man bɛ, an “ta -a -ci ve 'cɛɛ. -Kaa pɛɛnɔn 'ka 'cɛan -kaadɩ man dɩ, 'pian Bali -kaa pɛɛnɔn 'kɔlɛ limlan. 52 'Wɩ zɩɛ e dra tada ɛn e dra tʋ “wɛnnɛn 'wlu. Tʋ -fɔla “da “ji, -te Bali -le 'bei 'nyranman wɩɩ bɛ, minnun nɛn o kaa bɛ, o wuanla -kanɔn 'va te wa'a “nyian kaa dɩ. Ɛn -kaa nɛn -kaa yiɛ -kɔan “man “bɛ, Bali -kaa 'kɔlɛ limlan. 53 Fɛ nɛn maan ve zɩɛ -yɛɛ cɩ 'nan, blamin 'kɔlɛ nɛn 'e da fʋlɩ vɛ -a, ɛn -kadɩ a 'e 'pladɩ “man 'gʋɛ, e ya “le 'e lila laji 'kɔlɛ nɛn e 'belidɩ 'yɩ bɛ -a, te 'kadɩ 'ka “nyian -yee vɛ -a “fo “dɩ. 54 -Te 'wɩ zɩɛ e cɛɛn drɛdɩ man bɛ, tɔɔn -e 'wɩ nɛn 'e 'crɛn -tɛdɩ Bali -le 'fluba 'ji bɛ, 'e 'lɛ sɔɔ. Kɔɔ e ya 'e 'crɛn -tɛdɩ 'nan:
«Fɛ nɛn waa laabo -ka bɛ -a -nan -nyan.
Bali -a klɩ “fo.
55 -Ka -le 'plɛblɛ 'ka “nyian blamin da dɩ.
Ya'a “nyian kɔlaman min -tɛdɩ -a dɩ.»
56 Fɛ nɛn yaa maan 'lɔɔ -ka min -tɛa “bɛ, 'wɩ 'wlidɩ “drɛdɩ man nɛn. Ɛn “nyian bɛ, 'wɩ 'wlidɩ “le 'plɛblɛ “sia -pei -tɔ wɩnun va. 57 -Kaa Bali muo “fɔ! E ciɩla -kaa san Zozi Crizi -va, ɛn e 'plɛblɛ 'nɔn -cɛɛ 'nan -e -kaa -ka 'klɩ.
58 -Yee “wɛan 'an “bʋɩ Zozinɔn, an 'ka ye “yi 'kpa, te 'ka 'pɛ 'e plʋ dɩ! 'Ka 'tɔ 'plɛblɛ 'cee yi -tɛradɩ Zozi da -a! 'Ka 'fli -nɔn Minsan -le 'nyranman 'padɩ -ji. Ɛn -a -cin 'e 'kɔn 'ka 'ji 'nan, 'cee 'nyranman nɛn kaa “paa Minsan lɛ bɛ, -a “nɛn 'ka 'fo 'e “tun “dɩ.

- 1 Korɛnti
- ←
- 15
- →

© 1999 WBT