- Zan
- ←
- 1
- →

Zozi Crizi -le 'wɩ 'nɔnnɔn nɛn
Zan
-a crɛn -tɛ

1
Wei nɛn e 'belidɩ -nɔan “min lɛ bɛ, Zozi Crizi nɛn
1 Fɛ pɛɛnɔn drɛdɩ pou sianan “bɛ, te min nɛn waa laabo wei bɛ e ya. Wei 'bɔ a Bali va, ɛn e ya Bali -a. 2 -A pou sianan “bɛ te e ya Bali va.
3 Bali ciɩla “va ɛn e fɛ pɛɛnɔn drɛ. Fɛ -tʋ 'ka 'e drɛdɩ, te -yɛɛ “cɛɛ drɛ dɩ. 4 -A va nɛn 'belidɩ 'si. 'Belidɩ zɩɛ, 'tɛ 'san nɛn e 'trɛdanɔn 'man dra 'wein bɛ -nyrɛn. 5 'Tɛ zɩɛ -a -san -sɛn klun va, ɛn klun 'ka -tɔlɛ -a 'lɛ dɩ.
6 Bali min -tʋ 'pa 'sia, -a 'tɔ nɛn Zan. 7 E -ta 'nan -e 'e 'tɛ 'san -le 'wɩ vɩ minnun lɛ, 'dʋ -e minnun 'o man, -e 'o yi -tɛra “da. 8 Zan 'bɔ “cɛɛ 'tɛ 'san zɩɛ -a -nɔan “dɩ, 'pian e -ta 'nan -e 'e 'tɛ 'san -le 'wɩ vɩ minnun lɛ.
9 Min nɛn waa laabo wei bɛ, -yɛɛ cɩ 'tɛ 'san tɩglɩ 'a, ɛn -yɛɛ 'ta 'trɛdanɔn pɛɛnɔn 'man drɛlɛ 'wein. 10 Bali ciɩla “va ɛn e fɛ pɛɛnɔn drɛ. 'Pian zɩ e -ta 'trɛda bɛ, minnun 'ka -a 'silɛa min -a dɩ. 11 E -ta 'yee 'trɛda, ɛn -yee minnun 'ka -a 'kunlɛ 'o 'pɛ “fli “a dɩ. 12 'Pian min -mienun -a 'kun 'o 'pɛ “fli “a, ɛn o yi -tɛra “da. Minnun zɩɛ yaa -si -nɔn -wlɛ -e 'o drɛ Bali -le 'nɛnnun -a. 13 Wa'a drɛlɛ Bali -le 'nɛnnun -a “le zɩ min 'nɛn -yaa 'e 'pɔn -ji bɛ -yee 'wɩ 'zʋ dɩ. Ɛn min “cɛɛ o drɛ Bali -le 'nɛnnun -a dɩ. 'Pian Bali 'bɔ 'bɛ o drɛ 'yee 'nɛnnun -a.
14 Wei zɩɛ, e drɛ blamin -a, ɛn e -ta -nyɛnlɛa 'kʋ 'va. Kʋ -yee -dan ci 'yɩ, -dan zɩɛ e ya -kaa “tɩ Bali -le 'nɛn 'tʋwli “le vɛ -a. E ya 'e fadɩ “yi “a, ɛn zɩ Bali cɩ bɛ, yaa kɔɔn 'kʋɛ 'e tɩglɩ da.
15 Yi -tʋ da nɛn Zan -yee 'wɩ vɩdɩ 'sia minnun lɛ. 'E wei wluan 'plɛblɛ, ɛn yaa 'vɩ 'nan: «Min nɛn an -yee 'wɩ 'vɩ 'e 'cɛn bɛ -nyrɛn “bɛ. Maan 'vɩ 'nan, e -fɔla “da 'an -sru e -taa. -A -dan “mlian 'an da, kɔɔ e ya 'li 'e 'cɛn.»
16 “Yi “nɛn -yrɔ “bɛ e -cee “nɔn. Yi -tʋdʋ pɛɛnɔn man te e “yi zɩɛ -a -sɛan “da -cɛɛ. 17 Bali ciɩla Moizi -va, ɛn e -pei -tɔ -cɛɛ. 'Pian Zozi 'bɛ 'ta Bali -le “yi “a, ɛn zɩ Bali cɩ bɛ -yɛɛ kɔɔn -cɛɛ 'e tɩglɩ da. 18 Min -tʋ 'ka tian Bali yɩlɛ dɩ. 'Pian Bali -le 'nɛn -tʋwli “nɛn e ya Bali -a, ɛn e ya 'e 'cɛn -kaa “tɩ Bali “srɔn “bɛ, zɩ Bali 'bɔ cɩ bɛ -yɛɛ kɔɔn -cɛɛ.
Zan 'yee 'nyranman -ci 'vɩ minnun lɛ
(Mt 3.1-12; Mk 1.1-8; Lk 3.1-18)
19 Yi -tʋ da, Zuif 'nɔn 'tanɔn nɛn Zeruzalɛm bɛ, o Bali -pannɔn 'lee Levi kludanɔn -mienun 'pa 'sia Zan -va. Levi kludanɔn 'bɔ bɛ, -wɛɛ nyranman “paa Bali -pan 'kuin. O o 'pa 'sia 'nan 'o laabʋ Zan -lɔ 'nan: «-Tɩ nɛn 'yia?» 'Wɩ nɛn Zan -a 'vɩ minnun zɩɛ -wlɛ “bɛ -nyrɛn 'gʋ. 20 Ya'a 'wɩ 'tʋ yɔɔlɛ o man dɩ, yaa 'vɩ -wlɛ -gbaa 'nan: «An 'ka Crizi nɛn Bali -a 'si “va -e 'e minnun 'si 'wɩ 'ji bɛ -a dɩ.»
21 Tɔɔn ɛn waa laabʋ -yrɔ 'nan: «'Lɔɔ -tɩ nɛn 'yia “mɛn, Bali 'lewei vɩzan -dan nɛn waa laabo Eli bɛ, -nyrɛn 'yia?»
Ɛn Zan “e 'nan: «Eli “cɛɛ 'maan dɩ.»
Ɛn waa laabʋ -yrɔ “nyian 'nan: «Bali 'lewei vɩzan nɛn o -yee 'wɩ 'vɩ bɛ, -nyrɛn 'yia?»
Ɛn e 'nan: «-Cɛjɛ.»
22 Ɛn waa laabʋ -yrɔ 'nan: «'Lɔɔ, -tɩ nɛn 'yia -kpɔ? 'I vɩ 'kʋɛ, 'dʋ -e 'kʋ -kɔla 'kʋ 'wɩ 'tʋ yɩ, -e 'kʋ vɩ minnun nɛn o 'kʋ 'pa 'sia bɛ -wlɛ. -Mɛ “wɩ nɛn i -kɔlaman -e 'i vɩ 'i 'fli man?»
23 Tɔɔn ɛn Zan “e 'nan -wlɛ 'nan: «Mɛɛn cɩ min nɛn Bali 'lewei vɩzan Ezai -a 'vɩ 'li bɛ -a. Yaa 'vɩ 'nan:
‹Min -tʋ wei 'bɛ “we “bui “da, -a san -a ve 'nan:
'Ka Minsan -le -si ta drɛ!› »
24 Minnun nɛn o o 'pa 'sia Zan -va bɛ Farizɛn 'nɔn a o va. 25 Ɛn waa laabʋ -yrɔ nan: «Crizi “cɛɛ 'yia dɩ, ɛn Eli “cɛɛ yia dɩ, ɛn Bali 'lewei vɩzan nɛn o -yee 'wɩ 'vɩ bɛ -njɛɛ 'yia dɩ. -Mɛ “le “wɛan nɛn i min -batize dra “mɛn?»
26 Zan “e 'nan -wlɛ 'nan: «'An 'bɔ, “an “min -batize dra 'yi 'a, 'pian 'ka yei “bɛ, min -tʋ a -nan, ka'a tɔa dɩ. 27 E -fɔla “da. An 'ka -yee -manwua “tun “da baa “fluzan -a dɩ.»
28 'Wɩ pɛɛnɔn zɩɛ e drɛ 'fla nɛn waa laabo Betani bɛ -a da. 'Fla zɩɛ e ya 'yi nɛn waa laabo Zudan bɛ -a -sru, fɛ zɩɛ -a -nan nɛn Zan minnun -batize drɛ.
29 -A ta tʋ cɛɛn, zɩ Zan -a 'yɩ 'nan Zozi a -tanan 'e 'va zia bɛ, ɛn e 'nan: «”Ka 'yiɔ, Bali -le 'bla 'a. -A 'bɔ nɛn Bali -a -nɔn 'nan -e 'e 'trɛdanɔn 'le 'wɩ 'wlidɩ pɛɛnɔn “nɛn wɩ yɩ, -e -wee 'wɩ 'wlidɩ 'e 'fui. 30 Min nɛn, an -yee 'wɩ 'vɩ 'e 'cɛn bɛ, -nyrɛn “bɛ. Maan 'vɩ 'nan e -fɔla “da e -taa, -a -dan “mlian 'an da, kɔɔ e ya -nan 'li 'e 'cɛn. 31 Tʋ nɛn an 'wɩ zɩɛ -a ve bɛ te ma'an min 'bɔ 'tɔa dɩ, 'pian an minnun -batize drɛdɩ 'sia 'nan -e Izraɛl 'nɔn 'o min zɩɛ -a -tɔ.»
32 'Wɩ nɛn Zan -a -nan 'yɩ, ɛn yaa 'vɩ minnun lɛ bɛ, -nyrɛn 'gʋ: «An Bali lei 'saun 'yɩ 'sinan laji, e sɔɔn “da “le -plablo -zʋ, ɛn e -fʋ “va. 33 Tʋ nɛn an 'wɩ zɩɛ -a ve bɛ te ma'an min 'bɔ 'tɔa dɩ, 'pian Bali nɛn e 'nan 'an 'ta min -batize drɛ 'yi 'a bɛ, -yɛɛ 'vɩ 'mɛn 'nan: ‹Min nɛn 'i Bali lei ye -e 'e -sɔɔn “da -e 'e 'fʋ “va “bɛ, -yɛɛ Bali lei 'saun -nɔan “min lɛ.› 34 Maan -nan 'yɩ, ɛn maan 'vɩ 'wein 'nan, min 'labɛ Bali -pɩ nɛn.»
Zozi -srunɔn tɛdɛ
35 -A ta tʋ cɛɛn, te Zan 'lee 'e -srunɔn “fli 'bɛ cɩ fɛ zɩɛ -a -nan, 36 ɛn zɩ e Zozi 'yɩ te e ya ciɩnan bɛ, ɛn e 'nan: «”Ka 'yiɔ Bali -le 'bla bɛ, -nyrɛn “bɛ.»
37 -A -srunɔn “fli “bɛ, o 'wɩ zɩɛ -a 'man, tɔɔn ɛn o sɔɔnla Zozi -sru. 38 Zozi 'e 'man lila, zɩ yaa 'yɩ 'nan Zan -srunɔn bɛ o sɔɔnla 'e -sru “bɛ, ɛn yaa laabʋ -wlɔ 'nan: «-Mɛ “nɛn kaa -wɛɛman?»
O 'nan -yrɛ 'nan: «Rabi, 'yie “kɔnnɛn “a nyin zia?» Rabi -ci nɛn 'nan Bali -le 'wɩ “paazan.
39 Ɛn Zozi “e -wlɛ 'nan: «'Ka 'ta -e 'ka -nan yɩ!»
O sɔɔnla -a -sru, ɛn waa -nyrannan 'yɩ. Yi zɩɛ -a da bɛ, o -fʋ -a “srɔn. 'Wɩ pɛɛnɔn zɩɛ e drɛ te yidɛ “ta -pliman “tra.
40 Min “fli “nɛn o Zan wei 'man ɛn o sɔɔnla Zozi -sru “bɛ, Simɔn Piɛri “bʋɩ Andre nɛn -a -tʋ -a. 41 Andre zɩɛ, min tɛdɛ nɛn e -kʋ “va “bɛ, -a 'bɔ “bʋɩ Simɔn nɛn. Ɛn e -yrɛ 'nan: «Kʋ min nɛn e cɩ Crizi -a bɛ -a 'yɩ.» Crizi -ci nɛn 'nan min nɛn Bali -a 'si “va. 42 Ɛn e -kʋ Simɔn -a Zozi lɛ.
Zozi -a -nanjɛɛn tɛin ɛn e 'nan -yrɛ 'nan: «Zan -pɩ Simɔn nɛn 'yia, o -taa 'i laabʋlɛ Keva.» Keva 'bɔ nɛn waa ve “nyian Piɛri.
Zozi Filipʋ 'lee Natanaɛl laabʋ 'nan 'o -sɔɔnla 'e -sru
43 'Bɛ 'ta tʋ cɛɛn, ɛn Zozi a “vale 'e 'ko Galile 'lɛglɔn 'ji, -a -nan nɛn e 'bɔ Filipʋ man ɛn e 'nan -yrɛ 'nan: «'I -sɔɔnla 'an -sru.»
44 Filipʋ zɩɛ, Bɛzaida nɛn Andre 'lee Piɛri fla -a bɛ, -a -nan min nɛn. 45 Filipʋ 'bɔ min -tʋ nɛn waa laabo Natanaɛl bɛ -a man, ɛn e 'nan -yrɛ 'nan: «Min nɛn -yee 'wɩ cɩ 'e 'crɛn -tɛdɩ Moizi -le -pei 'fluba 'lee Bali 'lewei vɩnɔn 'le 'fluba 'ji bɛ, kʋa 'yɩ. Nazarɛtɩ min Zozi nɛn Zozɛfʋ -pɩ -a bɛ, -nyrɛn.»
46 Ɛn Natanaɛl -a laabʋ -yrɔ 'nan: «Fɛ 'kpa -kɔlaman -e 'e bɔla 'fla nɛn waa laabo Nazarɛtɩ bɛ -a da?»
-A -nan nɛn Filipʋ “e -yrɛ 'nan: «'I 'ta -e 'i yɩ 'i 'bɔ 'a.»
47 Zɩ Zozi Natanaɛl 'yɩ 'tanan 'e 'va bɛ, ɛn yaa 'vɩ 'nan: «Cɛɛ Izraɛl min tɩglɩ nɛn 'e 'wɩ tɩglɩ ve bɛ, -nyrɛn “bɛ.»
48 Ɛn Natanaɛl -a laabʋ -yrɔ 'nan: «Nyin zia nɛn yian -tɔa?»
Zozi “e -yrɛ 'nan: «Te i ya 'i -nyrandɩ Fijie yiba 'wlu -e Filipʋ 'e 'i laabʋ bɛ, te mɛin 'yɩ 'va.»
49 -A -nan nɛn Natanaɛl “e 'nan -yrɛ 'nan: «Bali -le 'wɩ “paazan, Bali -pɩ nɛn 'yia, yiɛ cɩ Izraɛl 'nɔn 'le mingɔnnɛn -a.»
50 Zozi -a laabʋ -yrɔ 'nan: «Maan 'vɩ 'yiɛ 'nan mɛin 'yɩ Fijie yiba 'wlu 'le “wɛan nɛn i yi -tɛra 'an da? I -taa 'wɩ -dandan -nan yɩlɛ e -ciala 'wɩ 'labɛ 'bɛ da.»
51 Ɛn Zozi -a 'vɩ “nyian 'nan: «Maan ve 'cɛɛ 'wɩ tɩglɩ 'a 'nan, ka -taa labli yɩlɛ 'e 'lɛ 'sʋdɩ -e 'ka Bali -le 'pasianɔn yɩ, te o -ko laji, ɛn te o “sia laji -e 'o -sɔɔn 'an Blamin -pɩ da.»

- Zan
- ←
- 1
- →

© 1999 WBT