- Mark
- ←
- 11
- →

11
Zozi 'bɔla Zeruzalɛm
(Mt 21.1-11; Lk 19.28-40; Zan 12.12-16)
1 Zozi 'lee 'e -srunɔn a -plinan Zeruzalɛm. O 'bɔ 'flanun nɛn o o laabo Befaze 'lee Betani bɛ -a “srɔn. 'Flanun zɩɛ o ya Olivie pɔn man. Ɛn Zozi 'e -srunɔn “fli 'pa 'sia 'o 'lɛ. Yaa 'vɩ -wlɛ 'nan: 2 «'Ka 'kʋ 'fla nɛn, 'ka 'lɛ bɛ -a da! -Te ka 'bɔla 'nan nun bɛ, ka -aflumun planɛn ye 'e 'baa -tɔdɩ. Min 'ka tian 'fɔlɛ “da “dɩ. 'Ka baa 'sʋ -e 'ka 'ta -a 'mɛn 'gʋ! 3 -Te min -tʋ -a laabʋ 'ka 'lɔ 'nan, -mɛ “nɛn kaa dra -yrɛ “bɛ, 'ka vɩ -yrɛ 'nan: ‹Minsan “e 'nan, -aflumun 'wɩ a 'e man. 'Pian e -taa “a -naagʋ.› »
4 O -kʋ, ɛn o 'bɔ -aflumun planɛn man 'e 'baa -tɔdɩ 'kɔn 'tʋ -kpɛin “man bei -si man. Ɛn waa baa 'sʋ. 5 -A -nan nɛn minnun nɛn o cɩ -nan bɛ, o -mienun -a laabʋ -wlɔ 'nan: «-Mɛ “nɛn kaa dra? -Mɛ “le “wɛan nɛn kaa baa 'sʋ?» 6 'Wɩ nɛn Zozi -a 'vɩ -wlɛ “bɛ, -a 'bɔ nɛn waa 'vɩ -wlɛ. Ɛn minnun o 'tʋɩ, waa drɛ. 7 O -kʋ -aflumun planɛn zɩɛ -a Zozi lɛ. O 'wee sɔnun paala -a koda, ɛn e -nyran “da. 8 Minnun “kaga 'wee sɔnun paala -a 'lɛ. Ɛn min -mienun yiba “pɛnɛnnun cɛɛn, ɛn waa 'pla -a 'lɛ. 9 Minnun nɛn Zozi 'lɛ bɛ, 'lee minnun nɛn o -sru “bɛ, o pladɩ 'sia -a vɩdɩ -a 'nan:
«-Fɛavɛa o! -Fɛavɛa o,
Bali -le -fɛa 'e 'kɔn min nɛn
Minsan -a 'pa 'sia bɛ -a man!
10 Bali -le -fɛa
'e 'kɔn mingɔnnɛn -blɩdɩ nɛn,
e “ta -daa “bɛ -a man!
'Kʋ tra David -le mingɔnnɛn -blɩdɩ nɛn.
Bali 'tɔ 'e drɛ -dan laji lou!»
11 Zɩ Zozi wlala Zeruzalɛm zɩɛ. Ɛn e -kʋ Bali -pan 'kuin 'nan -e 'e fɛ pɛɛnɔn -nanjɛn. Zɩ -pei “ta taan “bɛ, ɛn e 'bɔla, e -kʋ Betani 'o 'vale 'e -srunɔn 'fuda “fli “a.
Yiba “tʋ nɛn ya'a 'baa dɩɛ Zozi 'e wei 'pla “man
(Mt 21.18-19)
12 Tʋ cɛɛn ɛn Zozi 'si Betani 'o 'vale 'e -srunɔn 'a. “Wɛɛ -ta -sia bɛ, ɛn dra Zozi 'tɛdɩ 'sia. 13 -A -nan nɛn e fijie yiba “tʋ 'yɩ -kɔɔbli te -a 'la a “da. Ɛn Zozi 'kʋ -a -nanjɛnlɛ 'nan -te -a 'blʋ a “maan? Zɩ e 'bɔ yiba zɩɛ -a wlu bɛ, -a 'la 'saza nɛn yaa 'yɩ “da. Kɔɔ fijie ba tʋ “cɛɛ dɩ. 14 Ɛn Zozi -a 'vɩ yiba zɩɛ -yrɛ 'nan: «Te min -tʋ 'e 'i 'blʋ -blɩ 'li “fo “dɩ!» -A -srunɔn 'wɩ zɩɛ -a 'man.
Zozi fɛnun -tannɔn 'pin Bali -pan 'kuin
(Mt 21.10-17; Lk 19.45-48; Zan 2.13-16)
15 “Bɛ -sru o 'bɔla Zeruzalɛm, ɛn Zozi wla Bali -pan 'kuin. Minnun nɛn o cɩ Bali -pan fɛnun -tannan, 'lee minnun nɛn o cɩ -a 'lɔnan bɛ, e o -pindɩ 'sia. E “lala ta -fɔɔnɔn 'le 'tablonun, 'lee -plablo -tannɔn 'le pɛinnun fuila “man. 16 Ɛn ya'a min -tʋ 'tʋɩlɛ -e 'e 'ciɩ fɛ -tʋ -a Bali -pan 'kuin dɩ. 17 Zozi 'wɩ 'pla -wlɛ. E 'nan: «E ya 'e 'crɛn -tɛdɩ Bali -le 'fluba 'ji 'nan, Bali “e 'nan:
‹'Mɛn 'kɔn -kɔan 'trɛdanɔn pɛɛnɔn 'le Bali trʋ 'ba 'kɔn 'a.›
'Pian kaa drɛ crin wʋnan -a.»
18 Zɩ Bali -pannɔn 'tanɔn 'lee 'fluba 'ci vɩnɔn 'wɩ zɩɛ -a 'man bɛ, ɛn o Zozi 'man -wɛɛdɩ 'sia 'nan -e 'o -tɛ. Kɔɔ nyɛn o 'cɛndɩ 'sia, -yee 'wɩ “paadɩ nɛn e ya 'sɔnan minnun pɛɛnɔn lɛ bɛ, -yee “wɛan.
19 Zɩ funnin 'pla bɛ, ɛn Zozi 'lee 'e -srunɔn 'si Zeruzalɛm.
Yiba “nɛn Zozi 'e wei 'pla “man “bɛ e -ka
(Mt 21.20-22)
20 Tʋ cɛɛn ɛn Zozi 'lee 'e -srunɔn lidɩ 'sia 'o da “nyian Zeruzalɛm. O fijie yiba zɩɛ -a 'yɩ, te e -ka e 'bɔ 'e “sɛin “man. 21 Tɔɔn 'wɩ nɛn Zozi -a 'vɩ fijie yiba zɩɛ -a man bɛ, -a -cin -tɔ Piɛri ji. Ɛn yaa 'vɩ Zozi lɛ 'nan: «Bali -le 'wɩ “paazan, “i 'yiɔ! Fijie yiba “nɛn 'i wei 'pla “man “bɛ, e -ka.»
22 Ɛn Zozi -a 'vɩ 'e -srunɔn lɛ 'nan: «'Ka yi -tɛra Bali da! 23 Maan ve 'cɛɛ 'wɩ tɩglɩ 'a 'nan, -te min -tʋ -a 'vɩ pɔn 'labɛ -yrɛ 'nan: ‹'I 'sʋra 'gʋ, 'i 'kʋ -tɛ jemie -va,› ɛn min zɩɛ ya'a 'e 'ci -fɔɔlɛ dɩ, 'pian e yi -tɛra “da 'nan Bali -a 'lɛ sɔɔman 'yrɛ bɛ, e dra. 24 -Yee “wɛan maan ve 'cɛɛ 'nan, fɛ pɛɛnɔn nɛn kaa laabo Bali 'lɔ te ka ya Bali trʋ 'banan bɛ, 'ka yi -tɛra “da 'nan kaa 'yɩ 'va, tɔɔn kaa ye! 25 Ɛn -te ka “ta Bali trʋ “baa, te min -tʋ man wɩ a 'ka 'ji bɛ, 'ka 'cɛ -yrɛ! 'Ka drɛ zɩɛ -e 'ka “tɩ “nɛn laji lou “bɛ, 'wɩnun nɛn kaa drɛ -yrɛ “wlidɩ “bɛ, 'e 'cɛ 'cɛɛ. 26 ['Pian -te ka'a min man wɩ cɛa dɩɛ, 'ka “tɩ “nɛn laji lou “bɛ, 'wɩnun nɛn kaa drɛ -yrɛ “wlidɩ “bɛ, ya'a “nyian “e cɛa 'cɛɛ dɩ.»]
Zozi 'le -kɔladɩ “sia nyin zia?
(Mt 21.23-27; Lk 20.1-8)
27 “Bɛ -sru Zozi 'lee 'e -srunɔn 'bɔla “nyian Zeruzalɛm. Ɛn Zozi 'ciɩdɩ 'sia Bali -pan 'kuin. -A -nan nɛn Bali -pannɔn 'tanɔn 'lee 'fluba 'ci vɩnɔn 'lee min cejenun pli “man. 28 Waa laabʋ -yrɔ 'nan: «-Kɔladɩ “cɛn “a nɛn i 'wɩnun zɩɛ -a drɛ? Ɛn -tɩɛ -si -nɔn 'yiɛ?»
29 Ɛn Zozi -a 'vɩ -wlɛ 'nan: «An 'bɔ “nyian an “ta 'wɩ 'tʋwli “cɛ laabo 'ka 'lɔ. -Te kaa -sru 'vɩ 'mɛn bɛ, -kɔladɩ nɛn an 'wɩnun zɩɛ -a drɛ 'a bɛ, maan -ci “sia 'cɛɛ. 30 -Tɩɛ Zan 'pa 'sia 'nan 'e 'ta min -batize drɛ? Minnun 'bɛ 'pa 'sia, -baa Bali 'bɛ 'pa 'sia? 'Ka vɩ 'mɛn!»
31 -A -nan nɛn waa vɩdɩ 'sia 'o cin yei 'nan: «-Te -kaa 'vɩ 'nan: ‹Bali 'bɛ 'pa 'sia bɛ›, e -taa -a laabʋlɛ -kaa 'lɔ 'nan: ‹-Mɛ “le “wɛan nɛn ka'a yi -tɛala 'wɩ nɛn Zan -a 'vɩ bɛ -a da dɩ?› 32 Ɛn -te -kaa 'vɩ 'nan: ‹Minnun 'bɛ 'pa 'sia bɛ›, minnun pɛɛnɔn -taa 'wunlɛa -kaa man.» Zuif 'nɔn 'tanɔn zɩɛ, “klan a o ji, kɔɔ minnun pɛɛnɔn Zan “siala Bali 'lewei vɩzan -a.
33 -Yee “wɛan nɛn waa 'vɩ Zozi lɛ 'nan: «Kʋ'a san tɔa dɩ.»
Ɛn Zozi -a 'vɩ -wlɛ 'nan: «An 'bɔ “nyian min nɛn e -si -nɔn 'mɛn ɛn an 'wɩnun zɩɛ -a drɛ bɛ, ma'an 've 'cɛɛ dɩ.»

- Mark
- ←
- 11
- →

© 1999 WBT