- Zan
- ←
- 3
- →

3
Nikodɛm -kʋ 'wɩ laabʋlɛ Zozi 'lɔ
1 Zuif 'nɔn 'tazan -tʋ nɛn waa laabo Nikodɛm bɛ, e ya Farizɛn 'nɔn 'va. 2 E -ta Zozi 'va 'pei -man, ɛn e 'nan -yrɛ 'nan: «'An 'san, kʋa -tɔa 'nan i ya min nɛn Bali -a 'pa 'sia -e 'e 'wɩ “paa minnun ji bɛ -a. Kɔɔ 'lɛbo “fɔ wɩnun nɛn yia dra 'gʋɛ min nɛn Bali a 'e 'padɩ “va “bɛ, -a san 'bɛ -kɔlaman -a drɛdɩ -a.»
3 Ɛn Zozi “e 'nan -yrɛ 'nan: «Maan ve 'yiɛ 'wɩ tɩglɩ 'a 'nan, min 'ka 'kɔlaman -e 'e Bali -le mingɔnnɛn trɛ yɩ, te wa'a -yalɛ 'e 'trɛ dɩ.»
4 -A -nan nɛn yaa laabʋ Zozi 'lɔ 'nan: «Min nɛn e drɛ ceje 'gʋɛ, waa dra 'kɔ -e 'o -ya? E -wlaman “nyian 'e “bʋ 'pɔn -ji -e 'o -ya 'e 'pee?»
5 Ɛn Zozi “e -yrɛ 'nan: «Maan ve 'yiɛ “nyian 'wɩ tɩglɩ 'a 'nan, min 'ka 'kɔlaman -e 'e 'kʋ Bali -le mingɔnnɛn trɛ da, te wa'a -yalɛ 'yi 'lee Bali lei -a dɩ. 6 Fɛ nɛn min -a -ya bɛ, e ya min -a. 'Pian fɛ nɛn Bali lei -a -ya bɛ, e ya -yee vɛ -a. 7 -Te 'an 'bɔ maan 'vɩ 'yiɛ 'nan e ya “le 'wei 'ya “nyian 'e 'trɛ bɛ, te -a 'wɩ 'e 'i 'kan dɩ. 8 Waa -kɔɔnman fulɔ man. Fɛnan nɛn fulɔ cɩ “vale 'e 'ko bɛ, -a -nan nɛn e “fɛɛnman e -ko. Waa -cin maan, 'pian -a -nan nɛn e “sia bɛ wa'a tɔa dɩ, ɛn -a -nan nɛn e -ko bɛ wa'a tɔa dɩ. -A -tʋwli “nɛn “nyian min nɛn Bali lei -a -ya 'e 'trɛ bɛ -yee vɛ -a.»
9 Nikodɛm -a laabʋ -yrɔ 'nan: «'Wɩ zɩɛ e dra 'kɔ -e 'bɛ drɛ?»
10 Ɛn Zozi “e 'nan -yrɛ 'nan: «'I 'bɔ nɛn i 'wɩ “paaman Izraɛl 'nɔn 'ji bɛ, yi'a 'wɩnun zɩɛ -a tɔa dʋʋ? 11 Maan ve 'yiɛ 'wɩ tɩglɩ 'a 'nan, 'wɩ nɛn kʋa -tɔa “bɛ -nyrɛn kʋa ve, ɛn 'wɩ nɛn kʋa -nan 'yɩ bɛ, -nyrɛn kʋa ve, ɛn 'kʋe 'wɩ zɩɛ ya'a 'ko 'ka 'wulo -ji dɩ. 12 An 'trɛ 'gʋɛ -a da wɩ 'vɩ 'cɛɛ, ka'a yi -tɛlɛa 'bɛ da dɩ, 'lɔɔ -te an laji lou “wɩ 'vɩ 'cɛɛ bɛ, e dra 'kɔ -e 'ka yi -tɛra 'bɛ da? 13 Min -tʋ 'ka tian 'kʋlɛ laji dɩ, -te ya'a 'silɛa Blamin -pɩ nɛn e 'si laji bɛ -a dɩɛ. 14 “Le zɩ Moizi a “bui “da 'li ɛn e -bulalɛ drɛ -mlɛn -a ɛn yaa 'pa yiba “man ɛn yaa wluan lou “bɛ, -a -tʋwli “nɛn “nyian waan 'bɔ blamin -pɩ wuanla lou. 15 'Dʋ -e min nɛn e yi -tɛra Blamin -pɩ 'bɔ da bɛ, 'belidɩ nɛn ya'a 'nyaan dɩɛ 'e drɛ -a san -le vɛ -a.
16 -Yɛɛ cɩ 'nan Bali 'trɛdanɔn pɛɛnɔn 'yɩ “yi “bʋʋ “le “wɛan, 'e 'pɩ -tʋwli “nɔn -wee 'wɩ 'ji, 'nan -e min nɛn e yi -tɛra -a -pɩ zɩɛ -a da bɛ, -a san -nan 'e vɩlɛ 'e 'nyan dɩ, 'pian -e 'belidɩ nɛn ya'a 'nyaan dɩɛ, 'e drɛ -a san -le vɛ -a. 17 Bali 'ka 'e 'pɩ 'palɛ -sia 'trɛda 'nan -e 'e tin -tɛ min da dɩ, yaa 'pa 'sia 'nan -e 'e min 'si 'wɩ 'ji. 18 Min nɛn e yi -tɛala -a -pɩ zɩɛ -a da bɛ, wa'a -yee tin 'baa dɩ, 'pian min nɛn ya'a yi 'tɛala “da “dɩɛ -a san -le 'wɩ a 'e tin 'badɩ 'va, kɔɔ ya'a yi -tɛlɛa Bali -pɩ -tʋwli “da dɩ -le “wɛan. 19 'Wɩ nɛn -yee “wɛan, Bali 'trɛdanɔn 'le tin “baa bɛ, -nyrɛn 'gʋ, 'tɛ 'san -ta 'trɛda, ɛn minnun 'ka -a yɩlɛ “yi “dɩ, o klun 'yɩ “yi e mlin 'tɛ 'san da, o drɛnan wɩ a -wlidɩ “le “wɛan. 20 -Yɛɛ cɩ 'nan min nɛn e 'wɩ 'wlidɩ “dra bɛ, ya'a 'tɛ 'san ye “yi “dɩ. Ɛn -a san 'ka 'taa 'tɛ 'san da dɩ, “tɔgɔ -yee 'wɩ 'wlidɩ “ta 'e bɔla. 21 'Pian min nɛn e 'ta 'wʋla 'wɩ tɩglɩ da bɛ, e -taa 'tɛ 'san da, 'dʋ -e 'tɛ 'san 'e drɛ wɩ -ci -kɔɔn 'nan e 'ta 'wʋla Bali wei da.»
Zan Zozi 'le 'wɩ 'vɩ
22 “Bɛ -sru ɛn Zozi 'lee 'e -srunɔn 'kʋ Zude 'lɛglɔn 'ji. O -fʋ fɛ zɩɛ -a -nan tʋ “wɛnnɛn 'a, ɛn e minnun -batize drɛdɩ 'sia. 23 Tʋ 'bɔ 'lein zɩɛ -a wlu bɛ, te Zan “e minnun -batize dra “nyian 'fla nɛn waa laabo Enɔn bɛ -a da, kɔɔ 'yi banun a -nan “kaga. 'Fla zɩɛ, e ya 'fla nɛn waa laabo Salim bɛ -a “srɔn. Minnun -ko -nan nun te Zan o -batize dra, 24 Tʋ zɩɛ -a man bɛ, te wa'a tian -a -fɔlɛ -pʋ 'kuin dɩ.
25 Yi -tʋ da, ɛn -sa -tʋ -fɔla Zan -srunɔn 'lee Zuif min -tʋ yei. -Sa zɩɛ e ya min drɛdɩ 'saun Bali 'lɛ da. 26 O -kʋ Zan -va, ɛn waa laabʋ -yrɔ 'nan: «Bali -le 'wɩ “paazan, min nɛn “nɛn ka cɩ 'ka 'vale -a Zudan 'yi -sru, te i -yee 'wɩ ve minnun lɛ bɛ, e ya minnun -batize drɛnan ɛn minnun pɛɛnɔn a -kʋnan “va 'zia.»
27 -A -nan Zan “e 'nan -wlɛ 'nan: «Min 'ka 'kɔlaman -e 'e fɛ -tʋ yɩ te Bali “cɛɛ -nɔn -yrɛ “dɩ. 28 Maan 'vɩ 'ka yiɛ man 'nan, min nɛn e min “sia 'wɩ 'ji bɛ, -a 'bɔ “cɛɛ 'maan dɩ, 'pian an ya min nɛn Bali -a -trɔa -a 'lɛ bɛ -a. 'Ka 'bɔ ka ya 'mɛn 'wɩ 'nan yɩnɔn 'a. 29 Lɩmɔn nɛn e -kɔnnɛn 'pa bɛ, e ya -tɩ -le vɛ -a? Min nɛn yaa 'pa bɛ, -yee vɛ nɛn. Lɩ 'pazan 'bɔ bee -le vɛ “cɛɛ dɩ, -a bee bɛ, “bɛ “ya wo min nɛn e -tɔa -a “srɔn, te -a “trɔɛn “a 'e 'tɔdɩ -a wei lɛ bɛ -a. Ɛn -a wei mandɩ -a ci “nranman. Zɩ 'an 'ci cɩ zɩɛ. 'Bɛ nɛn 'gʋɛ, 'an 'ci “nranman e -ciala “da “mɛn “fo. 30 E ya “le -a 'bɔ 'tɔ nɛn 'e drɛ -dan -e 'an 'tɔ “e “ta wʋ “tra.
31 Min nɛn e “sia laji lou “bɛ, e ya fɛ pɛɛnɔn da, 'pian min nɛn e 'si 'trɛda bɛ, e ya 'trɛda min -a, ɛn 'trɛda wɩ nɛn yaa ve. Min nɛn e “sia laji bɛ, e ya fɛ pɛɛnɔn da. 32 Ɛn 'wɩ nɛn yaa -nan 'yɩ, 'lee 'wɩ nɛn yaa 'man bɛ -nyrɛn yaa ve, 'pian min -tʋ 'ka yi -tɛlɛa 'wɩ zɩɛ -a da dɩ. 33 Min nɛn e yi -tɛra 'wɩ nɛn yaa 'vɩ bɛ -a da bɛ, te 'bɛ 'san “e 'nan 'wɩ 'kpa, Bali 'wɩ tɩglɩ ve. 34 -Yɛɛ cɩ 'nan min nɛn Bali -a 'pa 'sia bɛ, Bali 'bɔ wei nɛn yaa ve, kɔɔ Bali 'ka 'yee lei 'saun 'nɔndɩ “nɛn 'palɛa dɩ. 35 -Kaa “tɩ Bali 'e 'pɩ ye “yi, ɛn e fɛ pɛɛnɔn 'pɛba 'wʋ -yrɔ. 36 Min nɛn e yi -tɛra -a -pɩ zɩɛ -a da bɛ, 'belidɩ nɛn ya'a 'nyaan dɩɛ, e ya -a san -le vɛ -a. 'Pian min nɛn ya'a -pɩ 'silɛa min -a dɩɛ, -a san 'ka 'belidɩ ye dɩ, te 'bli a 'e 'fɔdɩ Bali -ji -a san man.»

- Zan
- ←
- 3
- →

© 1999 WBT